Offside goal jahaigen Liverpool ge coach molhuvumakee aanmukameh: Pellegrini\nއޮފްސައިޑް ގޯލް ޖަހައިގެން ލިވަޕޫލްގެ ކޯޗް މޮޅުވުމަކީ އާންމުކަމެއް: ޕެލެގްރިނީ\nއޮފްސައިޑް ގޯލް ޖަހައިގެން ލިވަޕޫލްގެ ކޯޗް ކްލޮޕް މޮޅުވުމަކީ އާންމުކަމެއް ކަމުގައި އިނގިރޭސި ޕްރިމިއަރ ލީގުގައި ވެސްޓް ހަމް ޔުނައިޓެޑް އަދި ލިވަޕޫލް ބައްދަލުކުރި މެޗަށް ފަހު ވާހަކަ ދައްކަމުން ވެސްޓް ހަމްގެ ކޯޗް ޕެލެގްރިނީ ބުނެފިއެވެ.\nވެސްޓް ހަމްގެ އަމިއްލަ ދަނޑުގައި ކުޅުނު މި މެޗް ނިމުނީ 1-1 ކުން އެއްވަރުވެގެންނެވެ. ވެސްޓް ހަމްގެ ފަރާތުން މޮޅު ކުޅުމެއް ފެނިގެންދިޔަ މި މެޗުގައި ފުރަތަމަ ގޯލް ޖަހާ ލީޑް ނަގާފައިވަނީ ލިވަޕޫލްއެވެ. މި ގޯލް އެޓީމަށް ކާމިޔާބުކޮށްދިނީ މިލްނާ ދިން ޕާހަކުން މާނޭއެވެ. މި ގޯލް ޖެހުމަށް މަގުފަހިކޮށްދިން މިލްނާއަށް ބޯޅަ ލިބުން އިރު އޭނާ ހުރީ އޮފްސައިޑްވެފައިކަން ފާހަގަކޮށްލެވެއެވެ. ނަމަވެސް ލައިންސްމަންއަށްވަނީ އެކަން ފާހަގަނުކުރެވިފައެވެ.\nހިތްވަރު އެލުވާނުލާ އެއްވާނެއްގައި ކުޅެމުން ދިޔުމުގެ ނަތީޖާއަށްވީ ސެޓް ޕީސް ކުޅުމަކުން ވެސްޓް ހަމް ގޯލެއް ކާމިޔާބުކޮށް ފުރަތަމަ ހާފް ނިމުމުގެ ކުރިން މެޗުގެ ނަތީޖާ ހަމަހަމަ ކުރުމެވެ. މި ގޯލް އެޓީމަށް ކާމިޔާބުކޮށްދިނީ އެންޓޯނިއޯއެވެ.\nލިވަޕޫލްގެ ފަރާތުން އާންމުކޮށް ފެންނަ އަވަސް ރީތީ ކުޅުން ނުފެނުނު މި މެޗުގެ ފުރިހަމަ ވަގުތު ހަމަވީ 1-1 ގެ ނަތީޖާއެއްގައި އޮވެގެންނެވެ.\nލިވަޕޫލް ޖެހި ގޯލްއަކީ އޮފްސައިޑް ގޯލެއް ކަމަށް އަޑު އިވުން ކަމަށައި އެކަން ރެފްރީއަށް އެނގޭނެކަން ޔަގީންވާ ކަމުގައި މެޗަށް ފަހު ކްލޮޕް ބުންޏެވެ. ރެފްރީންނަކީވެސް އިންސާނުންކަން ގަބޫލު ކުރާ ކަމަށައި މެޗުގެ ފުރިހަމަ ވަގުތު ހަމަވުމުގެ ކުރިން ލިވަޕޫލް ޖެހި ގޯލަކީ އޮފްސައިޑް ލަނޑެއްކަން ނޭނގޭކަމުގައި ކަމަށްވެސް ކްލޮޕް ބުންޏެވެ. ލިވަޕޫލްއަށް ދިމާވެގެން އުޅޭ މައްސަލައަކީ ޕްރެޝަރެއް ނޫން ކަމުގައި ފާހަގަކުރަމުން ކްލޮޕް އިތުރަށް ބުނީ ކްލަބް އޮތް ރަނގަޅު ހާލަތު 'އެންޖޯއީ' ނުކުރެވެނީ ކަމަށެވެ.\nނަތީޖާއައި ދޭތެރޭ ވަރަށް ބޮޑަށް ހިތްހަމަ ނުޖެހިފައިހުރި ޕެލެގްރިނީ ބުނީ އޭނާ 2013 ވަނަ އަހަރު ކޯޗުކަން ކޮށްދިން މަލާގާ އަތުން އޭރު ކްލޮޕް ކޯޗުކަން ކޮށްދެމުންއައި ޑޯޓްމަންޑް ޗެންޕިއަންސް ލީގުގެ ކުއާޓާ ފައިނަލުގައި މޮޅުވީ އޮފްސައިޑް ގޯލެއް ކާމިޔާބުކޮށްގެން ކަމަށެވެ. އެހެންކަމުން ރޭގެ މެޗަށްފަހު ލިވަޕޫލްގެ ކޯޗް ކްލޮޕްއަށް އެއްވެސް ކަމަކާމެދު ޝަކުވާ ކުރުމުގެ ޖާގައެއް ނެތް ކަމުގައި ކަމަށްވެސް ޕެލެގްރިނީ ބުނެފައިވެއެވެ.\nލީގް ތާވަލުގެ އެއްވަނައިގަ 62 ޕޮއިންޓާއެކު ލިވަޕޫލް އޮތް އިރު ސިޓީ ދެވަނައިގަ އޮތީ 59 ޕޮއިންޓް ހޯދައިގެންނެވެ.


Dhirihurumaai Maraa Dhemedhu, Mi Oi Vaguthukolhugai Beynun Gothakah Ulhegen Nuvaane - Huthuba - Vaguthu\nއެންމެންވެސް ތިބެނީ މަރުގެ ތުންފަތް މަތީގައި ކަމަށާއި، ދިރިހުރުމާއި މަރާ ދެމެދު، މި އޮތް ވަގުތުކޮޅުގެ ތެރޭގައި ބޭނުންހައި ގޮތަކަށް އުޅެގެން ނުވާނެ ކަމަށް މިއަދުގެ ހުކުރު ހުތުބާގައި ވިދާޅުވެއްޖެއެވެ.\nއެއްކައުވަންތަކާއި ގުޅޭގޮތުން މިއަދު ރާއްޖޭގެ އެކި ކަންކޮޅުތަކުގައި އިއްވި ހުތުބާގައި ވިދާވެފައި ވަނީ، އަހަރެމެން އެންމެން، މި ތިބެނީ މަރުގެ ތުންފަތް މަތީގައި ކަމަށެވެ. އެހެންކަމުން ބޭނުންހައި މަގެއް ޚިޔާރުކޮށްގެން ނުވާނެ ކަަމަށް ހުތުބާގައި ވެއެވެ.\nއެ ހުތުބާގައި ވިދާޅުވެފައިވާގޮތުގައި، އަޅުގަނޑުމެން އަޅާ ކޮންމެ ފިޔަވަޅަކީ، ލާ ކޮންމެ ނޭވާ އަކީ، ﷲގެ އެއްކައުވަންތަ ކުރުން ރަމްޒުކޮށްދޭ ޢަމަލެއް ކަމުގައި ހެދުމަށް ނުހަނު ގަދައަޅާ މަސައްކަތް ކުރަން ޖެހެ އެވެ. އޭރުން، ސަލާމަތާއި ރައްކާތެރިކަން ލިބި، އަމަން އަމާންކަން ޤާއިމުވާނެ ކަމަަށް ހުތުބާގައި ވެއެވެ.\n"ސިލްމާއި ސަލާމަތްކަން ޢާއްމުވާނެއެވެ. ސާދާ ސީދާ ދިރިއުޅުމަކަށް މުޖުތަމަޢު މިސްރާބު ޖަހާނެއެވެ. ވެރިންނާއި ރައްޔިތުންގެ މެދުގައި އިތުބާރު އުފެދޭނެ އެވެ. އަނބިންނާއި ފިރިންގެ މެދުގައި އުލްފަތާއި ކުލުނު އުފެދޭނެ އެވެ. އަދި މައިންބަފައިންނާއި ދަރިންގެ މެދުގައި ރަޙުމާއި ލޯބި އުފެދި، އެންމެން އެއްބައިވަންތަކަމާއި އެއްބައެއްވަންތަކަމުގެ ކަމަކުން ބަނދެވިގެންދާނެއެވެ". ހުތުބާގައި ވެއެވެ.\nހުތުބާގައި ވިދާޅުވެފައި ވަނީ، އިސްލާމް ދީނުގެ އެންމެ މަތިވެރި އަސާސަކީ ﷲ ޤަهل އެއްކައުވަންތަ ކުރުން ކަަމށެވެ. އަދި ޙައްޤު ގޮތުގައި، އިޚްލާޞްތެރިކަމާ އެކު، ޝިރުކުން އެއްކިބާވެ، އެކަމުން މުޅިން ބަރީއަ ވުން ކަމަށެވެ. އަދި އެއީ އެ މަޤްޞަދަކަށް ޓަކާ އިންސާނުން ދުނިޔެއަށް ފޮނުއްވިގެންވާ މަޤްޞަދު ކަމަށްވެސް ހުތުބާގައި ވަނީ ވިދާޅުވެފައެވެ.\n"އަޅުގަނޑުމެންނަށް ފެށުމެއް ވީފަދައިން، ނިމުމެއް އޮންނާނެ އެވެ. އެ ނިމުމާ އަޅުގަނޑުމެންނާ ބައްދަލުވާނެއެވެ. އަޅުގަނޑުމެންގެ ތެރެއިން ކޮންމެ މީހަކު ވެސް، ދިރިހުރިހައި ހިނދަކު މިވަނީ، ޢަމަލުކުރުމުގެ ފުރުޞަތު ލިބިފައިވާ ވެއްޓެއްގައެވެ". ހުތުބާގައި ވެއެވެ.\n"ބަދަލުގައި، ގަދައަޅައި މަސައްކަތްކުރަން ޖެހޭނީ، ﷲ ޤަهلاގެ ރުއްސެވުމާއި ފުއްސެވުން ޙާޞިލު ކުރުމަށެވެ. މިއީ އިމްތިޙާނުގެ ޙަޔާތެއްކަން ދަނެ، ޢަމަލުތައް ސީދާ ކުރުމަށެވެ. އިޢްތިޤާދާއި، ބަހާއި، ޢަމަލުތައް ﷲއަށް ޚާލިޞް ކުރުމަށެވެ". ހުތުބާގައި ވެއެވެ.\nހުތުބާގައި އިތުރަށް ވިދާޅުވެފައިވާގޮތުގައި، ދިމާވާ މުޞީބާތްތަކާއި ކާރިސާތަކުގައި ވެސް މުއުމިނު އަޅުންގެ އެންމެ ވަރުގަދަ ހަތިޔާރަކީ، ﷲ އަށް އެއްކައުވަންތަކޮށް، އެކަލާނގެ ޙަޟްރަތުން ވާތްގަށް އެދި ދެންނެވުން ކަމަށެވެ.\nޝައުބާން މަހުގެ 15 ވަނަ ދުވަހުގެ ކުރިން ގަޟާ ރޯދަ ހިފުމަށް ޚުތުބާގައި ގޮވާލައިފި\nއެންމެ ހެޔޮކަން ބޮޑު އަމަލަކީ ދެމިގެންވާ ގޮތުގައި ކުރާ އަމަލު : ހުތުބާ\nމުސްލިމުންގެ ބިމެއް ފޭރިގަނެފި ނަމަ އެ ބިން މިނިވަންކުރަން އުޅެން ޖެހޭ: ހުތުބާ


Hurihaa Raeesun Marukazee kohggen kuri verikan laamarukazee kuri dhe aharu - One Online\nރައީސުލްޖުމްހޫރިއްޔާ ބިލު ތަސްދީގުކުރައްވަނީ --- ފޮޓޯ: ރައީސް އޮފީސް\nހުރިހާ ރައީސުން މަރުކަޒީކޮށްގެން ކުރި ވެރިކަން ލާމަރުކަޒީ ކުރި ދެ އަހަރު\nރާއްޖޭގެ ވެރިކަމުގެ ނިޒާމަށް ގެނައި ބޮޑު ބަދަލާއެކު 2008 ވަނަ އަހަރު ގާނޫނުއަސާސީ އިސްލާހު ކުރިއިރު އެންމެ މުހިއްމު އެއް ކަމެއްގެ ގޮތުގައި ހިމަނާފައި ވަނީ ގާނޫނުއަަސާސީގެ އަށްވަނަ ބާބުގައި ކަނޑައަޅާފައިވާ، ލާމަރުކަޒީ އުސޫލުން އިދާރީ ދާއިރާތައް ހިންގުމެވެ.\nއެއީ ޒަމާނުއްސުރެ މާލެއަށް މަރުކަޒު، ކޮށްފައިވާ ބާރުތައް ލާމަރުކަޒު ކުރުމަށްޓަކައި ކުރަން ޖެހޭ ކަންކަން ކަނޑައަޅާފައިވާ ބާބެވެ.\nގާނޫނުއަސާސީގައި އެގޮތަށް ކަނޑައެޅުމާ ގުޅިގެން އިދާރީ ދާއިރާތައް ލާމަރުކަޒުކޮށް ހިންގުމަށް އާ ގާނޫނެއް ވުޖޫދުކޮށް އެ ގާނޫނުގެ ދަށުން، މާލޭގައި އޮންނަ މައި ސަރުކާރުން އައްޔަންކުރަމުން އައި އަތޮޅުވެރިންނާއި، ކަތީބުންގެ ބަދަލުގައި ރައްޔިތުން އިންތިހާބު ކުރާ ކައުންސިލަރުންގެ މައްޗަށް އެކުލެވޭ، ސިޓީކައުންސިލްތަކާއި އަތޮޅުކައުންސިލް ތަކާއި ރަށު ކައުންސިލްތައް އުފެދިގެން ދިޔައެވެ.\nމި ބަދަލާއެކު ވެސް ގާނޫނުތަކުގައި، އެއީ ރައްޔިތުންނަށް ބާރުދޭ ލާމަރުކަޒީ ނިޒާމް ކަމަށް ކަނޑާފައި އޮތް ނަމަވެސް، ހުރިހާ ކަމެއްގައި ކައުންސިލްތަކަށް ޖެހުނީ މައި ސަރުކާރަށް ބަރޯސާ ވުމަށެވެެ. އެހެންކަމުން ގާނޫނުއަސާސީ އާއި ގާނޫނުން ލިބޭނެ ކަމަށް އުއްމީދުކުރި ފޮނިމީރުކަން އެންމެ ފުރިހަމަ ގޮތުގައި ކައުންސިލްތަކަށް ލިބޭގޮތެއް ނުވިއެވެ.\nސަބަބަކަށް ވީ ރަށްރަށުގައި ތިބި ތައުލީމީ ޒުވާނުން އެ މަގާމުތަކަށް ކުރިމަތިލުމުގެ ޝައުގުވެރިކަން ނެތުމެވެ. އެހެންކަމުން ނަމެއްގައި ލާމަރުކަޒުވިޔަސް ކަމުގައި ކައުންސިލްތައް ހިނގަމުން އައީ މޮހޮނަށް ދީފައި އޮތް އޮޑިއެއް ހެނެވެ.\nއެއްވެސް ސަރުކާރަކުން، ކައުންސިލްތަކަށް ދޭން ޖެހޭ ފުރިހަމަ ބާރުވެރިކަމެއް ދީފައެއް ނުވެއެވެ. އޭގެ ބަދަލުގައި އެކި ގޮތްގޮތުން އައީ ކައުންސިލްތަކަށް ލިބެން ޖެހޭ ބާރުތައް މާލެއަށް މަރުކަޒު ކުރަމުންނެވެ. ހާއްސަކޮށް، ރައީސް އަބުދުﷲ ޔާމިންގެ ސަރުކާރުގައި އެކަން އިތުރުވެގެން ދިޔައެވެ.\nއެގޮތުން ސިޓީ ކައުންސިލަށް ލިބިދޭ ބާރުތަކާއި އެ ކައުންސިލުން ދޭ ހިދުމަތްތައް ކަނޑައަޅާނީ ރައީސުލްޖުމްހޫރިއްޔާ ކަމަށް ކަނޑައަޅައި، ރައީސް ޔާމީންގެ ސަރުކާރުން އިދާރީ ދާއިރާތައް ލާމަރުކަޒީ އުސޫލުން ހިންގުމުގެ ގާނޫނަށް ގެނައި ބަދަލު ފާހަގަ ކޮށްލެވެއެވެ.\nނަމަވެސް ވޭތުވެދިޔަ ނުވަ އަހަރަށްފަހު މިހާރު މިއޮތް، އިބްރާހިމް މުހައްމަދު ސޯލިހުގެ ސަރުކާރުން، ކައުންސިލްތަކަށް ފުރިހަމަ ބާރުވެރިކަން މިވަނީ ލިބިދީފައެވެ.\nސަރުކާރަށް އޮތް، ރައްޔިތުންގެ މަޖިލީހުގެ ބޮޑު މެޖޯރިޓީގެ ބޭނުން ކުރައްވައިގެން، ގާނޫނުއަސާސީއާއި ލާމަރުކަޒީ ގާނޫނަށް އިސްލާހު ގެންނަވައި ރައީސް އިބްރާހިމް މުހައްމަދު ސޯލިހުގެ ސަރުކާރުން ވަނީ ބޮޑެތި ބާރުތަކެއް ކައުންސިލްތަކަށް ހޯދައިދީފައެވެ.\nއެބާރުތަކުގެ ތެރެއިން އެންމެ މުހިއްމު އެއް ބަދަލަކީ، ކައުންސިލްތައް މާލީ ގޮތުން ބާރުވެރި ކުރުމަށް ގެނައި ބަދަލެވެ. އެގޮތުން ދައުލަތުގެ ބަޖެޓުގައި ހިމެނޭ ޑޮމެސްޓިކް ބަޖެޓުގެ5އިންސައްތަ ކައުންސިލްތަކަށް ދިނުމަށް ވަނީ ކަނޑައަޅައިފައެވެ. މީގެ އިތުރުން އެ ރަށެއްގެ އިހުތިސާސްގެ ތެރޭގައި ހިމެނޭ ވަސީލަތްތަކުން ލިބޭ އާމްދަނީގެ ސީދާ 40 ޕަސެންޓް ކައުންސިލްތަކަށް ލިބުމާއި، މުނިސިޕަލް ހިދުމަތްތަކުން ލިބޭ އާމްދަނީ އެއްްކޮށް ކައުންސިލްތަކަށް ދިނުން ހިމެނެއެވެ.\nރަށްރަށުގައި ހިންގާ ފަސް މިލިއަން ރުފިޔާއިން ދަށުގެ މަޝްރޫއުތައް ހިންގުމުގެ ބާރު ކައުންސިލްތަކަށް ލިބިދިނުމާއި އަމިއްލަ ނަމުގައި ވިޔަފާރިކުރުމާއި ރަށުގެ ތަރައްގީއަށް ގިނަ މަސައްކަތްތަކެއް ކުރުމުގެ ބާރު ކައުންސިލްތަކަށް ގާނޫނުން ވަނީ ދީފައެވެ.\nމީގެ އިތުރުން ފާހަގަ ކޮށްލެވޭ އަނެއްކަމަަކީ ކައުންސިލުތަކުގެ ސަރަހައްދުގެ އިހުތިސާސް ގާނޫނުން ކަނޑައަޅައި އެ އިހުތިސާސްގައިވާ ގުދުރަތީ އަދި އުމުރާނީ އެންމެހާ ވަސީލަތްތަކާއި ބިނާތަކާއި ނުއުފުލޭ ހަރުމުދާ ކައުންސިލުތަކުގެ މިލްކުވެރިކަމަށް ބަދަލުވެގެންދިއުމެވެ.\nކައުންސިލުން އެކަށައަޅާ ތަރައްގީގެ ޕްލޭންގެ ލަނޑުދަނޑިތައް ހާސިލްލުކުރުމުގެ ގޮތުން ކައުންސިލުން ކަނޑައަޅާ މަޝްރޫއަކަށް ނުވަތަ މަޝްރޫއުތަކަކަށް ރާއްޖެއިން ބޭރުގެ ބޭންކެއް ނުވަތަ މާލީ އިދާރާއަކުން ލޯނު ނެގުމުގެ ބާރުވެސް ގާނޫނުން ވަނީ ކައުންސިްލތަކަށް ދީފައެވެ. ރަށުގެ ތަރައްގީގެ ޕްލޭންގައިވާ މަގުސަދެއް ހާލުކުރުމަށްޓަކައި އަމިއްލަ ފަރާތަކާއެކު ކައުންސިލަށް ވިޔަފާރިއެއްގައި ބައިވެރިވެ، ކުންފުންޏެއް އުފެއްދިދާނެ ކަމަށްވެސް ގާނޫނުގައި ބުުނެފައި ވެއެވެ.\nމިހާތަނަށް އައިއިރު ކައުންސިލްތަކުގެ ދައުރު، ތިން އަހަރު ދުވަސް ކަމަށް އޮތުމުން ކައުންސިލްތަކަށް ރަނގަޅު ނަތީޖާއެއް ނެރުމަށް އޮތީ ވަރަށް ބޮޑު ދަތިކަމަކަށް ވެފަައެވެ. ނަމަވެސް ގާނޫނަށް ގެނައި ބަދަލާއެކު ކައުންސިލްތަކުގެ އުމުރު ވެސް ތިން އަހަރުން ފަސް އަހަރަށް ވަނީ ބަދަލު ކޮށްފައެވެ.\nމީގެ އިތުރުން ކައުންސިލަރުން މަގާމުން ވަކި ނުކުރެވޭ ގޮތަށް ވެސް ގާނޫނު ވަނީ އިސްލާހުކޮށްފައެވެ. ކައުންސިލްތަކުގެ ބެލެނިވެރިފަރާތް ކަމުގައިވާ ލޯކަލް ގަވަމަންޓް އޮތޯރިޓީ (އެލްޖީއޭ)އަށްވެސް އެންމެ ބޮޑު ވަރަކަށް ކުރެވޭނެ ކަމަކީ ކައުންސިލަރަކު ތިން މަހަށް ސަސްޕެންޑް ކުރުމެވެ. އެ ނޫން ފިޔަވަޅެއް ނޭޅޭނެކަމަށް ގާނޫނުގައި ވަނީ ކަނޑައަޅައިފައެވެ.\nމި ސަރުޔާރަކީ އަންހެނުން ބާރު ވެރިކުރުމަށް ހާއްސަ އަހަައްމިއްޔަތެއް ދިން ސަރުކާރެކެވެ. އެގޮތުން، ލާމަރުކަޒީ ގާނޫނުުންވެސް އެފަދަ ބާރުތަކެއް ވަނީ ކަނބަލުންނަށް ކަށަވަރުކޮށްދީފައެވެ.\nކައުންސިލްތަކުގެ 33 ޕަސެންޓު އަންހެނުންނަށް ދިނުމަށް ގާނޫނުގައި ވަނީ ކަނޑައަޅައިފައެވެ. އޭގެ އިތުރުން އަންހެނުންގެ ކޮމިޓީތައް އުފައްދައި އެފަރާތްތަކަށް އުޖޫރަ ލިބޭ ގޮތަށް އެފަރާތްތަކުގެ ހިދުމަތް ހޯދައި އަންހެނުން ބާރުވެރިކޮށް އެއީ ޒިންމާ އަދާކުރާ ބަޔަކަށް ހެދުމަށްވެސް ގާނޫނުގައި ކަނޑައަޅާފައި ވެއެވެ.\nގާނޫނުން ކަނޑައަޅާފައިވާ މި ބާރުތައް އެންމެ ފުރިހަމަ ގޮތުގައި ބޭނުން ކުރެވޭނީ އަންނަ މާޗު މަހު ބާއްވާ ކައުންސިލް އިންތިހާބުން ހޮވޭ ކައުންސިލަރުންނަށެވެ.\nއެއީ މިހާރު މިއޮތް ކައުންސިލް ތަކަކީ، ކޮވިޑް 19 އާ ގުޅިގެން ކައުންސިލް އިންތިހާބު ނުބޭއްވި ލަސްކުރަން ޖެހުމުން، މިހާރު އޮތް ކައުންސިލްތަކުގެ ދައުރު ހަމަވެ ގާނޫނީ ހުސްކަމަކަށް ދިޔަ ނުދިނުމަށްޓަކައި، ކުރިއަށް އޮތް ކައުންސިލް އިންތިހާބު ބާއްވައި މަގާމުތަކަށް ބޭފުޅުން އިންތިހާބުވަންދެން ދެމިއޮންނަ ގޮތަށް ސަންސެޓް ގާނޫނަކުން މުއްދަތު ދައންމާލާފައިވާ ކައުންސިލް ތަކަކަށްވާތީ އެވެ.\nލާމަރުކަރު ކުރުމަކީ ބުނާ ބަހަކުން ވާނޭ ކަމެއް ނޫން ކަމާއި އެކަމަށް ބޭނުންވަނީ ކަމުގެ ހެޔޮ ނިޔަތް އޮތުންކަން މި ސަރުކާރުން އަންނަނީ ސާބިތުކޮށްދެމުންނެވެ. ހަގީގީ މާނައިގައި ލާމަރުކަޒުކޮށް އެކަމާ ގުޅުންހުރި ކަންކަން ހުރިހާ ގޮތަކުންވެސް ތަންފީޒުކުރާތަން އަންނަނީ ފެންނަމުނެވެ.\nގުޅޭ ޓެގު ލޯކަލް ކައުންސިލް އިންތިޚާބު ލާމަރުކަޒީ ނިޒާމް ލާމަރުކަޒީ ނިޒާމް އަތޮޅުތައް މާޝަލް އައިލެންޑްސް\nޖޫން މަހުގެ ފަހުން އިންތިހާބު ބޭއްވުމަށް މެންބަރު ސަލީމު އެދިވަޑައިގެންފި\nރައީސް ޔާމީން ޖަލުގައި ބާއްވައިގެން ބޭއްްވޭނެ އިންސާފުވެރި އިންތިހާބެއް ނޯންނާނެ: ޝިޔާމު\nކައުންސިލް އިންތިހާބަށް، ސަރުކާރު ސިޔާސަތުތައް އެކަނި ވިއްކޭ ގައިޑްލައިނެއް އެކުލަވާލާނަމަ ދެކޮޅު ހަދާނަން: ނިޔާޒު\nދައުރުން ބޭރުން ޖަލްސާއެއް ބާއްވައި ކައުންސިލް އިންތިހާބު އަވަހަށް ބޭއްވޭ ގޮތް ހެދުމަށް މަޖިލީހަށް ހުށަހަޅައިފި\n136 ކެންޑިޑޭޓަކު ނަން އަނބުރާ ގެންގޮސްފި


kulhudhuhfushee hospitalugai uramathee cancer scan ge khidhumai alun fashaifi – Iru\nކުޅުދުއްފުށީ ހޮސްޕިޓަލުގައި އުރަމަތީ ކެންސަރ ސްކޭންގެ ޚިދުމަތް އަލުން ފަށައިފި\nކުޅުދުއްފުށި ރީޖަނަލް ހޮސްޕިޓަލު ގައި އުރަމަތީގެ ކެންސަރު ހުރިކަން ދެނެގަތުމަށް ކުރާ ސްކޭނިންގ (މެމޮގްރަފީ) ގެ ޚިދުމަތް މެދުކެނޑާލުމަށް ފަހު މިއަދު އަލުން ފަށައިފިއެވެ.\nމިއަދުން ފެށިގެން މެމޮގްރަޕީގެ ޚިދުމަތް އަލުން ފެށުމުން އުރަމަތީގެ ކެންސަރާ ދެކޮޅަށް ކުރާ މަސައްކަތުގައި އިތުރު ކުރިއެރުންތަކެއް ލިބިގެންދާނެ ކަމަށާއި އަަދި މިކަމުގެ ސަބަބުން ރައްޔިތުންނަށް ބޮޑެތި ލުއިތަކެއް ލިބިގެން ދާނެ ކަން އެހޮސްޕިޓަލުން ފާހަގަ ކުރެއެވެ.\nމީގެ ކުރިންވެސް އެހޮސްޕިޓަލުގައި 2015 ވަނަ އަހަރު ސްކޭން ކުރުމުގެ ހިދުމަތް ފަށާފައި ވެއެވެ. ހިދުމަތް މެދުކަނޑާލީ ހޮސްޕިޓަލްގެ އިންފްރާސްޓްރަކްޗާއަށް ބަދަލުތަކެއް ގެނައުމަށެވެ. އަލުން މިޚިދުމަތް މިފެށީ3އަހަރުގެ މެދު ކެނޑުމަކަށް ފަހުއެވެ.\nރުގްޔާގެ ނަމުގައި އަނިޔާކުރި މައްސަލައިގައި ފުލުހުން އެދެނީ ސަމާލުވާން\nތަފާސް ހިސާބުތަކުން ދައްކާ ގޮތުން ރާއްޖެއިން އެންމެ ގިނައިން ފެންނަ އެއް ބާވަތަކީ އުރަމަތީގެ ކެންސަރެވެ. މިބަލީގެ ކުރީކޮޅު ބަލި ދެނެގަނެވިއްޖެ ނަމަ ސަލާމަތް ވުމުގެ ފުރުޞަތު ބޮޑު ކަމަށް ޑޮކްޓަރުން ލަފާ ދެއްވައެވެ.


ދުނިޔޭގެ ފަތުރުވެރިކަމުގެ ދުވަސް ފާހަގަކުރުމުގެގޮތުން ބޭއްވެވި "ޖަޒީރާ ކެނޯ ރޭސް" ފެށުމުގެ ރަސްމިއްޔާތުގައި ރައީސުލްޖުމްހޫރިއްޔާގެ ނައިބު ފައިޞަލް ނަސީމް ދެއްކެވި ވާހަކަފުޅު - The President's Office\nދުނިޔޭގެ ފަތުރުވެރިކަމުގެ ދުވަސް ފާހަގަކުރުމުގެގޮތުން ބޭއްވެވި "ޖަޒީރާ ކެނޯ ރޭސް" ފެށުމުގެ ރަސްމިއްޔާތުގައި ރައީސުލްޖުމްހޫރިއްޔާގެ ނައިބު ފައިޞަލް ނަސީމް ދެއްކެވި ވާހަކަފުޅު\n26 ސެޕްޓެންބަރު 2019، ރިފަރެންސް: SA/NRFN/2019/42\nގަދަކީރިތިވަންތަ اللَّـهُ سُبْحَانَهُ وَتَعَالَىٰ ގެ ކިބަފުޅަށް ޙަމްދާއި ޝުކުރުކުރަން. ކައު އިތުރު ނަބިއްޔާ مُحَمَّـد رســول اللّـه صـلّى الله علـيـه وسـلّم ގެ ކިބައަށް ޞަލަވާތާއި ސަލާމް ލެއްވުން އެދި ދުޢާކުރަން. އަދި މި ޞަލަވާތާއި ސަލާމުގައި އެކަލޭގެފާނުގެ އާލު އަޞްޙާބުން ޝާމިލުކުރަން.\nޓޫރިޒަމް މިނސްޓަރ، ދައުލަތުގެ ވަޒީރުން، ރައްޔިތުން މަޖިލީހުގެ މެންބަރުން، ކައުންސިލަރުން، ފަތުރުވެރިކަމުގެ މި ދާއިރާގައި ހީވާގިކަމާއެކު މަސައްކަތް ކުރައްވާ އެންމެހައި ބޭފުޅުން، ވަޑައިގެން ތިއްބެވި އެންމެހައި ބޭފުޅުން؛\nއާދެ، އަޅުގަނޑުގެ އެންމެ އިސް ވާޖިބެއްގެ ގޮތުގައި އަޅުގަނޑު ދެކެނީ، މިއަދުގެ މި އުފާވެރި މުނާސަބަތުގައި، ދިވެހިރާއްޖޭގެ ފަތުރުވެރިކަމުގެ ދާއިރާގައި މަސައްކަތްކުރާ އެންމެހައި ފަރާތްތަކަށާއި، އަދި މުޅި ދިވެހި ރައްޔިތުންނަށް ތަހުނިޔާއާއި ހެޔޮއެދުންތައް ފޮނުވުން.\nއާދެ، އެއްވެސް ޝައްކެއްނެތް. އަޅުގަނޑުމެން ފާހަގަކުރަންޖެހޭވަރުގެ ކަމެއް، އަޅުގަނޑުމެންނާ ހަމައަށް މި ފަތުރުވެރިކަން، ޓޫރިޒަމް، އާދެ، ގެނެސްދެއްވި ފަރާތްތައް. އާދެ، މިއަދު އަޅުގަނޑުމެންގެ ހަނދާނަށް އެހާ ރަނގަޅަށް އެ ކަންތައް ނައިނަމަވެސް، އަޅުގަނޑުމެންނަށް މަންޒަރުތަކުންނާއި އަޑުތަކުން ވަރަށް ސާފު. ވަރަށް ބުރަ މަސައްކަތްތަކެއް ކުރެއްވި. 1970ގެ ކުރީކޮޅު، އެއީ ވަރަށްބޮޑު ޤުރުބާނީތަކެއް ބަޔަކުވެގެން، ޓޫރިޒަމް ރާއްޖެ ގެނެވުނީ.\nއާދެ، ޙަޤީޤަތަކީ މިއަދު އަޅުގަނޑުމެން މި ދެކޭ ތަރައްޤީ، އަޅުގަނޑުމެން މިއަދު މި ދެކޭ ކުރިއެރުމުގެ އަސްލަކަށް މިވަނީ މި ކުރެވުނު މަސައްކަތުން ގެނެވުނު ފަތުރުވެރިކަމޭ ދެންނެވުމަކީ އެއީ، އެއްވެސް ގޮތަކަށް ދޮގަކަށް ނުވާނެ.\nއާދެ، އަބަދުވެސް ދުނިޔޭގެ އެކި ތަންތަނުން ދިވެހިރާއްޖެއަށް ދަތުރުކުރާ ފަރާތްތައް، ރާއްޖެ ސިފަކުރާ ދެ ގޮތެއް އޮވޭ. ނުވަތަ ރާއްޖެއަށް އެ ދަތުރުކުރަނީ، ދެ ބޭނުމެއްގައި. އާދެ، އަޅުގަނޑުމެންގެ ވިސްނުމުގައި އަބަދުވެސް ބަހައްޓަން އެބަޖެހޭ، އަޅުގަނޑުމެންނަށް ލިބިފައިވާ ރީތިކަން، އާދެ، އަޅުގަނޑުމެންގެ ތިމާވެށި. މި ޤުދުރަތީ ރީތިކަމާއި އަދި އެއަށްވުރެ މާ ރީތިކަމެއް، އަޅުގަނޑުމެން ދިވެހިންނަށް ލިބިފައިވާ ހިނިތުންވުން. މިއީ އަޅުގަނޑަށް ހީވަނީ މުޅި ދުނިޔެއަށް، ދިވެހިރާއްޖެ އެހާ ރަނގަޅު މަންޒިލަކަށް، އެހާ ރީތި ތަނަކަށް ވެގެން މިދަނީ މި ދެ ސަބަބަށްޓަކައި.\nއާދެ، އަޅުގަނޑުމެން، މި ވޭތުވެދިޔަ ދެ ދުވަހުވެސް އަޅުގަނޑުމެންނަށް ޓީ.ވީ.ގެ ޒަރިއްޔާއިން މި ފެންނަނީ، އ.ދ. ގައި ކުރެވިގެންދާ މަސައްކަތްތަކާއި، ދެކެވިގެންދާ ވާހަކަތައް. ވަކިން ޚާއްޞަކޮށް، ވަރަށް ރަނގަޅު މެސެޖްތަކެއް، އާދެ، މިއަދު ދުނިޔެއަށް ކުރިމަތިވެފައިވާ ގިނަގުނަ މައްސަލަތަކެއްގެ ވާހަކަ، ދިވެހިރާއްޖޭގެ ޢިއްޒަތްތެރި ރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙު ވަނީ މުޅި ދުނިޔޭގެ ސަމާލުކަމަށް ގެންނަވައި، ލަސްނުކޮށް އަވަހަށް ފިޔަވަޅު އެޅުއްވުމަށްޓަކައި ގޮވާލާފައި. ހަމައެއާއެކު، އަޅުގަނޑުމެންނަށް މިއަދުވެސް ރާއްޖޭގެ އެކި ކަންކޮޅުތަކުގައި ފެނޭ، ތިމާވެށްޓަކީ ކިހާ މުހިންމު ކަމެއްކަން، ތިމާވެށި ޙިމާޔަތް ކުރުމުގެ، އަޅުގަނޑުމެންގެ މި ރީތި ގޮނޑުދޮށްތަކާއި، ފަޅުތަކާއި، ފަރުތަކާއި، މި ހޭޅިފަށްތައް އެ ތަން ޕްރިޒަރވްކޮށް، ޙިމާޔަތްކޮށް ދެމެހެއްޓުމުގެ މުހިންމުކަމުގެ ވާހަކަ.\nއާދެ، މިއީ އަޅުގަނޑުމެން މިކަމަށް ވިސްނަންޖެހޭ ވަގުތު. އަޅުގަނޑުމެންގެ އަތުން އެއްޗެއް ބީވެގެން ނުދަނީސް، އަޅުގަނޑުމެން އެކަމަކާ ދެތޭރޭ ވިސްނައި، އަބަދުވެސް ފިޔަވަޅު އަޅަންޖެހޭ ބަޔަކަށް އަޅުގަނޑުމެން ވާންޖެހޭނެ.\nއާދެ، މިއަދު އަޅުގަނޑުވެސް ދަންނަވާލަން އޮތީ، އާދެ، ރަނގަޅު ވާހަކަފުޅެއް. މީގެ 27 އަހަރުވަރު ކުރިން، އޭރު އަޅުގަނޑު ހަމަ އެއީ ބޯއީއެއް. މިއަދު އަޅުގަނޑު އުމުރުން ދުވަސްވެފައި ހުރިނަމަވެސް، އޭރު ބޯއީއެއްގެ ގޮތުގައި އަޅުގަނޑު ޓޫރިޒަމް ދާއިރާއަށް 27 އަހަރު ކުރިން ވަންއިރު، ނުފެންނަ އެތައް ކަންތަކެއް މިއަދު އެބަ ފެނޭ. އެހެންވީމާ، ވޭތުވެދިޔަ 27 އަހަރު ދުވަހުގެ ތެރޭގައި ކުރެވިފައި ހުރި ކަންތައްތައް ގާތުން ފެނުނު އެކަކަށް އަޅުގަނޑުވެސް ވާނެ.\nއާދެ، އަޅުގަނޑު ދަންނަވާލަން އޮތީ، އަޅުގަނޑުމެންގެ މި ގޮނޑުދޮށްތައް ޙިމާޔަތްކޮށް، އަޅުގަނޑުމެންގެ މި ޚިދުމަތް، އާދެ، އަޅުގަނޑުމެންގެ މި ހިނިތުންވުމާއި، އަޅުގަނޑުމެންގެ މި އަޅައިލުން، މި ކަންތައްތައް އަޅުގަނޑުމެން އަބަދުވެސް މިހާވަރަށް މި ގޮތަށް މެއިންޓެއިންކޮށް ބަހައްޓަން އެބަޖެހޭ.\nއާދެ، ޓޫރިޒަމް މިނިސްޓަރުގެ ވާހަކަފުޅުގައިވެސް، ފާހަގަކުރައްވައިފި، އަޅުގަނޑުމެންގެ މި ސަރުކާރުން، އާދެ، ރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙް ވެވަޑައިގެން އެންމެ ބޮޑު ވަޢުދަކީ އެއްވެސް ތަފާތެއް ނުކުރުން.\nއާދެ، ކުޑަ އަތޮޅެއް، ބޮޑު އަތޮޅެއް ތަފާތުނުކޮށް ދިވެހިރާއްޖޭގެ ރައްޔިތުންނަށް ތަރައްޤީ، އެއް ހަމައެއްގައި ހޯއްދަވައިދެއްވުމަކީ އެއީ ރައީސުލްޖުމްހޫރިއްޔާ ވެވަޑައިގެން އެންމެ ބޮޑު ވަޢުދަކީ. މިއަދު އަޅުގަނޑުމެންނަށް ފެނިގެން މިދަނީ އެ މަންޒަރު.\nއާދެ، އަޅުގަނޑު މި ވ. އަތޮޅުގެ މި ރަށަށް، އާދެ، ކެޔޮދޫއަށް އައުމުން، އަޅުގަނޑަށް މާ ކުރީގައިވެސް އަޅުގަނޑު ލޯންޗުން ފޭބި ވަގުތު އަޅުގަނޑު ހަމަ ހިތަށްއެރި ވާއުއޭ. އަޅުގަނޑު ހިތަށްއެރި، އެ ވާއު މި ވަނީ ސިފަތަކެއް ހުރެގެން، ސަބަބުތަކެއް ހުރެގެން. އެހެންވީމާ، އަޅުގަނޑުގެ ހިތުތެރެއަށް، އޭރުވެސް އަޅުގަނޑަށް ފާހަގަކުރެވުނު، އެ ވާއުއޭ ބުނަންޖެހޭ ހުރިހާ ސަބަބުތަކެއް މި ރަށުގެ ރައްޔިތުންނާއި، އަޅުގަނޑުމެންނާ ދިމާވި ހުރިހާ ކުޑަކުދިންގެ މޫނުމަތިން އެބަހުރިކަން. އާދެ، އެކަމަށްޓަކައި މި ރަށުގެ އެންމެހައި ލޮބުވެތި ރައްޔިތުންނާއި އަދި ވަކިން ޚާއްޞަކޮށް، ކުޑަކުދިންނާއި މައިންބަފައިންނަށް އަޅުގަނޑު ޝުކުރު ދަންނަވަން.\nއާދެ، އެއްވެސް ޝައްކެއްނެތް. މި ސަރުކާރު ކުރިޔަށްދާނީ ހަމަހަމަކަމާއެކު. އަޅުގަނޑުމެން ކުރާ ކޮންމެ މަސައްކަތެއްގައި، އެއީ ސިޔާސީ ކަންތައްތަކަށްވިޔަސް، އިޤްތިޞާދީ ކަންތައްތަކަށްވިޔަސް، އިޖްތިމާޢީ މަސައްކަތްތަކަށްވިޔަސް، އަބަދުވެސް އެކުއެކީގައި. އާދެ، ޖެންޑަރ ބެލެންސް، ޖެންޑަރ އީކްއަލިޓީ އެއީ އަޅުގަނޑުމެންގެ ސަރުކާރުން އެންމެ އިސްކަންދޭ ކަންތައްކަން، އަބަދުވެސް ކުރާ ކޮންމެ ކަމަކުން ފެނިގެން އެބަދޭ.\nއާދެ، ހަމައެއާއެކު އަޅުގަނޑު ނިންމާލުމުގެ ކުރިން ފާހަގަކޮށްލަން ބޭނުންވަނީ، އަޅުގަނޑުމެންނެއް ނުޖެހޭ އަބަދު އެއްގޮތަކަށް ކަންތައްތައް ކުރާ ބަޔެއްގެ ގޮތުގައި ތިބޭކަށް. އަޅުގަނޑުމެންނަށް މި ފެންނަނީ ހަމަ ވާއުއޭ ބުނެފައި އަޅުގަނޑުމެން ބުނަންޖެހޭގޮތާ މުޅިން ތަފާތު. މިއަދު މި ޙަރަކާތްތައްވެސް ޓޫރިޒަމް ދާއިރާގައި ދިވެހިރާއްޖޭގައި ގާތްގަނޑަކަށް ހަތާވީހަކަށް އަހަރު މި ކަންތައްތައް ކުރިއަށް ގެންދިޔަގޮތް އަޅުގަނޑަށްވެސް ފެނުނު.\nއެހެންނަމަވެސް، މިއަދު މި ފެށިގެންދާގޮތްވެސް ހަމަ ތަފާތު. އެހެންވީމާ، އަޅުގަނޑުމެން އަބަދުވެސް ވާންޖެހޭ އިނޮވޭޓިވް ބަޔަކަށް. އަބަދުވެސް އާ ކަންތައްތައް، މޮޅެތި ކަންތައްތައް ކުރާ ބަޔަކަށް. އެކަކު ކަންތައްތައް ކުރާވަރަށްވުރެ މޮޅަށް ކުރަން ޢަޒުމު ކަނޑައަޅާ ބަޔަކަށް އަޅުގަނޑުމެން ވާން އެބަޖެހޭ. އިރާދަކުރެއްވިއްޔާ، މި ސަރުކާރުގެ މަސައްކަތްތައް ކުރިއަށްދާނީ އަބަދުވެސް ރަނގަޅު ކުރުމަށްޓަކައި. މާބޮޑަށްވެސް ރަނގަޅު ކުރުމަށްޓަކައި އެ ކަމުގެ ޕްލޭނާއެކު ކާމިޔާބު ކުރުމަށްޓަކައި.\nއާދެ، އަދިވެސް އެއްފަހަރު، އަޅުގަނޑުގެ ވާހަކަކޮޅު ނިންމާލުމުގެ ކުރިން، ދިވެހިރާއްޖޭގެ ފަތުރުވެރިކަމުގެ ދާއިރާގައި މަސައްކަތް ކުރައްވާ އެންމެހައި ފަރާތްތަކަށް ވަރަށް އިޚްލާޞްތެރިކަމާއެކު އަޅުގަނޑު ހެޔޮއެދުންތައް ދަންނަވަން. އަޅުގަނޑުމެން އަބަދުވެސް ގަބޫލުކުރަނީ، ރާއްޖޭގެ މަސައްކަތްތެރިންގެ ޙައްޤު ލިބި، އާދެ، ވަކިން ޚާއްޞަކޮށް، ރިޒޯޓްތަކުގައި ވަޒީފާ އަދާކުރާ ފަރާތްތައް ހިތްހަމަޖެހުމާއެކު ވަޒީފާ އަދާކުރެވޭނޭ މަގު ތަނަވަސްވެގެންދިޔުން.\nއަޅުގަނޑުމެން ފާހަގަކުރަންޖެހޭނެ ޙަޤީޤަތަކީ، ދިވެހިރާއްޖޭގެ ރިޒޯޓްތަކުގައި ވަޒީފާ އަދާކުރި ފަރާތްތަކަކީ، އެއީ އަޅުގަނޑު ދަންނަވާނީ ވަރަށް ބޮޑު ޤުރުބާނީއެއްވީ ފަރާތްތަކެކޭ. ޢާއިލާއާ ދުރުގައި، ލޯބިވާ ދަރިންނާ ދުރުގައި، އަހަރުވަންދެން މަސައްކަތްކުރާކަމީ އެއީ، އަޅުގަނޑުމެން ފާހަގަކުރަންޖެހޭ ކަމެއް. އެއިން ދިވެހިރާއްޖެއަށް ގެނެސްދިން ކުރިއެރުންތަކަކީ އެއީ އަޅުގަނޑުމެންނަށް މިއަދު މި ފެންނަ ކަންތައްތައް.\nއާދެ، އަޅުގަނޑު އަދިވެސް އެއްފަހަރު ތިޔަ އެންމެހައި ބޭފުޅުންނަށް ޝުކުރު ދަންނަވަން.\nއަޅުގަނޑުގެ ދުޢާއަކީ، އަޅުގަނޑުމެން އެންމެން އެކުގައި ގުޅިގެން މި ކުރާ މަސައްކަތް، އާދެ، އެހެން ހަރުފަތަކަށް ގެންދިޔުމުގެ ހެޔޮ ތައުފީޤު އަޅުގަނޑުމެން އެންމެންނަށް اللّـه سبحـانـه وتعـالى މިންވަރު ކުރެއްވުން.


JP ge Primary2rashakaa, Male ga\nޖޭޕީގެ ޕްރައިމަރީ ދެ ރަށަކާއި، މާލޭގައި\nޖުމްހޫރީ ޕާޓީގެ އިސްވެރިން --\nކުރިއަށް އޮތް ލޯކަލް ކައުންސިލް އިންތިހާބުގައި ޖުމްހޫރީ ޕާޓީގެ ޓިކެޓްގައި ވާދަކުރާނެ ކެންޑިޑޭޓުން ކަނޑައެޅުމަށް ބާއްވާ ޕްރައިމަރީ މިހާތަނަށް ބޭއްވުމަށް ހަމަޖެހިފައިވަނީ ދެ ރަށަކާއި، މާލޭގެ އެއް ދާއިރާގައި ކަމަށް އެޕާޓީން ބުނެފި އެވެ.\nކައުންސިލް އިންތިހާބާއި އަންހެނުންގެ ތަރައްގީއަށް މަސައްކަތް ކުރާ ކޮމިޓީގެ އިންތިހާބުގައި ޖޭޕީގެ ޓިކެޓު ހޯދަން ވާދަ ކުރާ ކެންޑިޑޭޓުން ކަނޑައެޅުމަށް ބާއްވާ ޕްރައިމަރީއަށް ކުރިމަތިލުމުގެ ފުރުސަތު ޖަނަވަރީ ފުރަތަމަ ހަފްތާގައެވެ.\nއެ ޕާޓީން މިއަދު ބުނީ ޖޭޕީގެ ޓިކެޓަށް އެދިފައިވާ މެންބަރުންގެ ފޯމްތައް ޕްރޮސެސް ކުރުމުގެ މަސައްކަތް މިހާރުވެސް ކުރަމުންދާ ކަމަށެވެ. މިހާތަނަށް ބެލިބެލުމުން ޕްރައިމަރީ ބޭއްވުމަށް ހަމަޖެހިފައިވަނީ ތިން ސަރަހައްދެއްގައި ކަމަށެވެ.\nއެއީ މާލޭގެ އެއް ދާއިރާގެ އިތުރުން އދ، މާމިގިލި އަދި ފެންފުށީގައެވެ. މާލޭގައި ޕްރައިމަރީ ބޭއްވުމަށް ހަމަޖެހިފައިވަނީ މާފަންނު ހުޅަނގު އުތުރު ގައެވެ. އދ މާމިގިލި އަދި ފެންފުއްޓަކީ ޖޭޕީގެ ލީޑަރު ނިސްބަތްވެވަޑައިގަންނަވާ ދެ ރަށެވެ. އެއީ ގާސިމް އިބްރާހިމަށް ރާއްޖޭގައި އެންމެ ތާއީދު ބޮޑުވެސް ދެ ރަށެވެ.\nޖޭޕީން ނިންމާފައި ވަނީ ކައުންސިލް އިންތިހާބުގައި އަންހެނުންގެ ކޮމިޓީގެ އިންތިހާބުގެ ހުރިހާ ގޮނޑިއަކަށް ވާދަ ކުރާށެވެ.\nއަންނަ އޭޕްރީލް މަހުގެ ހަތަރުވަނަ ދުވަހު ބާއްވާ ކައުންސިލް އިންތިހާބުގައި 980 ކައުންސިލަރުުން އިންތިހާބު ކުރާއިރު، އަންހެނުންގެ ކޮމިޓީތަކަށް 929 މީހުން އިންތިހާބު ކުރާނެ އެވެ. މިއީ މިހާ ގިނަ އަދަދެއްގެ ކައުންސިލަރުން އިންތިހާބު ކުރާ ފުރަތަމަ ފަހަރެވެ.\nގާސިމް އިބްރާހިމް ލޯކަލް ކައުންސިލްތަކުގެ އިންތިހާބު ޖުމްހޫރީ ޕާޓީ\nއިންތިހާބަށް ޕީޕީއެމް، ޖޭޕީ ނިކުންނާނެ ކަމަށް ލަފައެއް ނުކުރެވޭ: ނަޝީދު


COVID baleega India in maruvi meehunge adhadhu 100,000 in machchah araifi - vNews.mv\nކޮވިޑް-19 ބަލީގައި އިންޑިއާއިން މަރުވި މީހުންގެ އަދަދު އެއްލައްކައިން މައްޗަށް އަރައިފި\nސައިފް އަޒްހަރު 03 October 2020, 19:15\nކޮވިޑް-19 ބަލީގައި އިންޑިއާއިން މަރުވި މީހުންގެ އެއްލައްކަ ފަހަނައަޅައި ހިނގައްޖެއެވެ.\nއިންޑިއާގެ މައި ސަރުކާރުގެ ހެލްތު މިނިސްޓްރީން ބުނެފައިވަނީ، އިންޑިއާއިން މިއަދުގެ ނިޔަލަށް ކޮވިޑް ބަލީގައި ނިޔަލަށް މަރުވި މީހުންގެ އަދަދު 100،842 އަށް އަރާފައިވާ ކަމަށެވެ.\nމިއަދުގެ ނިޔަލަށް ބައްޔަށް ޕޮޒިޓިވްވި މީހުންގެ އަދަދުވެސް 6.47 މިލިއަންއަށް އަރާފައިވާ ކަމަށް ހެލްތު މިނިސްޓްރީން ބުނެފައި ވެއެވެ.\nވޭތުވެދިޔަ 24 ގަޑިއިރުގެ ތެރޭގައި އެކަނިވެސް އިންޑިއާއިން 79،476 މީހުން އަލަށް ޕޮޒިޓިވް ވެފައިވެއެވެ. އިންޑިއާ އަދިވެސް އޮތީ، ކޮވިޑް ބައްޔަށް އެއްދުވަހެއްގައި އެންމެ ގިނ އަދަދަކަށް މީހުން ޕޮޒިޓިވްވާ ގައުމުގެ ގޮތުގައެވެ.\nކޮވިޑްބަލީގައި މަރުވި މީހުންގެ އަދަދު އެއްލައްކައިން މައްޗަށް އެރުމާއެކު، އިންޑިއާ މިހާރުވެފައިވަނީ، މިބަލީގައި އެއްލައްކައަށްވުރެ ގިނަމީހުން މަރުވި ތިންވަނަ ގައުމަށެވެ.\nމީގެކުރިން ބަލީގައި އެ އަދަދަށް މީހުން މަރުވެފައިވަނީ އެމެރިކާއާއި ބްރެޒީލުންނެވެ. ކޮވިޑްބަލީގައި މުޅި ދުނިޔެއިން މިހާތަނަށް މަރުވި މީހުންގެ 45 އިންސައްތަ ހިއްސާކުރަނީ އެމެރިކާ، ބްރެޒީލް އަދި އިންޑިއާއިންނެވެ.\nއިންޑިއާގައި ބަލީގެ ހާލަތު ރަނގަޅުވުމުގެ އެއްވެސް ކޮޅުމައްޗެއް އަދި ފެނިފައި ނުވާއިރު، ބަލިފެތުރުން ހުއްޓުވަން މާޗްމަހުގެ ތެރޭގައި ގެނައި ލޮކްޑައުންގެ ހަރުކަށި އުސޫލުތަކާހެދި އިގްތިސާދަށް އެރި ލޮޅުމުގެ ބޮޑުކަމުން، ބަލީގެ ހާލަތު ކިތަންމެ ގޯސްވިޔަސް އަލުން ލޮކްޑައުއަކަށް ދިއުމަށް އިންޑިއާގެ ބޮޑުވަޒީރު ނަރެންދުރަ މޯދީގެ ސަރުކާރަކުން މިހާރު ބޭނުމެއް ނުވެއެވެ.\nސަރުކާރުން މިހާރުވެސް މަސައްކަތް ކުރަމުން ގެންދަނީ، ބަލި ފެތުރުން ހުއްޓުވަން މިވަގުތު އަޅާފައި ހުރި ފިޔަވަޅުތައްވެސް އުވާލައި، ގައުމު އެއްކޮށް ހުޅުވާލުމަށެވެ.\nދެބައިކުޅަ އެއްބައިގެ ޖާގައަށް މީހުން ވައްދައިގެން ސިނާތައް ހުޅުވަން މިހާރު ހުއްދަ ދީފައިވާއިރު، މިމަހުގެ މެދުތެރެއިން ފެށިގެން ސްކޫލްތައް ހުޅުވުމުގެ އިޚްތިޔާރުވެސް ކަމާބެހޭ ފަރާތްތަކަށްވަނީ ދީފައެވެ.\nފިނިމޫސުމާއި ބަންދު ދުވަސްވަރު ކުރިއަށް އޮތުމުން، އެ މުއްދަތުގެ ތެރޭގައި ބަލީގެ ހާލަތު ވަރަށް ބޮޑަށް ގޯސްވެގެން ހިނގައިދާނެކަމަށް ސިއްހީ ތަޖުރިބާކާރުން ވިދާޅުވެއެވެ.\n1.3 ބިލިއަން މީހުންގެ އާބަދީއެއް ހިމެނޭ އިންޑިއާއިން ކޮވިޑް-19 ގެ އަސަރު ކޮށްފައިވަނީ އާބާދީގެ އެންމެ7އިންސައްތަ މީހުންނަށްކަމުން، މިކަމުން އިންޑިއާ އަރައިގަތުން އަދިއޮތީ ވަރަށް ދުރުގައި ކަމަށްވެސް ސިއްހީ ތަޖުރިބާކާރުން ވިދާޅުވެއެވެ.


UN ah govaalevenee hamala huttaalan ekani\nއދ. ގެ ސެކްރެޓަރީ ޖެނެރަލް އެންޓޯނިއޯ ގުޓާރޭޒް: ވިދާޅުވަނީ ދެގައުމަށް ވެސް އެންމެ ރަނގަޅުވާނީ ހަމަލާތައް ހުއްޓާލުން ކަމަށް\nއިޒްރޭލުން ޣައްޒާއަށް ވަޔާއި އެއްގަމުން ބަދަލުހިފުމުގެ ހަމަލާތައް ދެނީ ޓޭންކަރާއި މިސައިލުން\nމުޅި ޣައްޒާ އެ އޮތީ ބަންދު ކޮށްފަ އެވެ. އިޒްރޭލުން ހާވާ ބަލައި ހުއްދަ ދިނުމުން ނޫން ގޮތަކަށް ދަތްކޮއްޓާ އިލޮއްޓެއް ވެސް ޣައްޒާއަށް އެތެރެ ނުކުރެވެ އެވެ. މި ހާލަތުގައި އޮތް ތަނަކަށް ވަޔާއި އެއްގަމުން ހަމަލާދީ މުޅިތަން ސުންނާފިތި ކުރަމުން ދާއިރު އދ. އޮތީ އާސޯހްވެފަ އެވެ. ފަލަސްތީންގެ އަވަށްތަކަށް އަދި ހާއްސަކޮށް ޣައްޒާއަށް ދީފައި ހުރި ގެންލުންތަކުގެ ސަބަބަކުން ނޫނެވެ. އިޒްރޭލުން ބޭނުންކުރާ ބަރުހަތިޔާރުތަކުގެ މޮޅު ކަަމުންނެވެ.\nއިޒްރޭލުގެ އަނިޔާވެރިކަމުގައި ފަލަސްތީންގެ އާއިލާތައް ނެތެމުންދާއިރު އަދި ހޭނުޖެހޭ މައުސޫމް ކުޑަކުދިން ކުރިމަތީގައި މައިންނާއި ބަފައިން މަރައި އިޒްރޭލުން ހިންގަމުންދާ ލާއިންސާނީ އަމަލުތަކަށް ދޭ ރަައްދެއް ގޮތުގައި ދެ ލަފުޒުން އެއްޗެއް ގޮވާލުން ފިޔައި އދ. އަށް އިތުރު އެއްވެސް ކަމެއް ކުރެވޭ ކަމަކަށް ނުވެ އެވެ. އެއީ "ހަމަލާތައް ހުއްޓާލާށޭ" ގޮވައިލުމެވެ.\nއދ. އިން ކިތަންމެ ވަރަކަށް ބުންޏަސް އިޒްރޭލުން ހަމަމާތައް ހުއްޓައެއް ނުލާނެވެ. އދ. އަށް އެކަން މިހާރު އެނގެން ވެއްޖެ އެވެ. ފަލަސްތީންގެ ނިކަމެތިންނަށް އިޒްރޭލުން ހަމަލާދެނީ އެމެރިކާ އާއި އިނގިރޭސިވިލާތް އަދި ޔޫޕަރަޕްގެ އިއްތިހާދުން ވެސް އެކަމަށް އެދޭތީ އެވެ. އިޒްރޭލް ބޮޑާހާކަން ދޫކޮށްލާތީ އެވެ. އެނޫން ގޮތެއް އެމީހުންނަކަށް ވެސް ނެތެވެ. މެދުއިރުމަތީގައި އިޒްރޭލް މުޑުވައްކުރީ މިބައިނގަޑު ގުޅިގެންނެވެ.\nފަލަސްތީން މިނިވަން ދައުލަތެއް ގޮތުގައި ދެމި އޮތުމަށް ފުރުސަތު ދިނުމަށް ފަހު މިނިވަން ދައުލަތެއް ގޮތުގައި އިޒްރޭލް ވެސް އޮންނަންވީ އެވެ. މިއީ އެކަމަކު އިޒްރޭލަށް ކެތްވާވަރުގެ ކަމަކަށް ނުވާނެ އެވެ. އިޒްރޭލުން ދެކޭ ގޮތުގައި ދުނިޔޭގައި ތިބިހާ ޔަހޫދީންނަށް ގެދޮރު އަޅައިދީ ވަޒަންވެރި ކުރަން އޮތް ބިމަކީ ފަލަސްތީނެވެ. ފަލަސްތީންގައި ކޮންމެ ފަހަރަކު ވެސް ހަމަނުޖެހުން އުފެދެނީ އިޒްރޭލުން ގެންގުޅޭ މިސިޔާސަތުގެ ސަބަބުންނެވެ.\nއިޒްރޭލުންދޭ ހަމަލާތަކުން ސަލާމަތްވުމަށް ދަރިން ގޮވައިގެން ދުވަނީ\nއިޒްރޭލު ފުލުހުން ފަލަސްތީން މީހުންނަށް ރަބަރު އުންޑަ އާއި ސްޓަން ގްރެނޭޑުން ހަމަލާދެނީ\nއިޒްރޭލުގެ ބޮޑުވަޒީރު ބެންޖަމިން ނަތަންޔާހޫއަށް ބޮޑުވަޒީރުކަން ގެއްލިވަޑައިގެންފާނެ ކަމަށް އޮތް ބިރަކީ ވެސް ފަލަސްތީނަށް އޮތް އަނިޔާވެރި ކަމެކެވެ. ބޮޑުވަޒީރުކަން ގެއްލިވަޑައިގެންފި ނަމަ ކޮރަޕްޝަނާއި މާގާމުގެ ހައިސިއްޔަތު ނާޖައިޒު ގޮތުގައި ބޭނުން ހިއްޕެވި ކަމަށް ކޯޓުން ނިންމައި އައްސިފިލާވަރުގެ ހުކުމެއް ނަތަންޔާހޫއަށް އިއްވުމަކީ ވެސް އެކަށީގެންވާ ކަމެކެވެ.\nބޮޑުވަޒީރު ނަތަންޔާހޫއަށް އިޒްރޭލުގައި މަގުބޫލުކަން ގެއްލިވަޑައިގަންނަވާ ކޮންމެ ފަހަރަކު ފަލަސްތީން އަވަށްތަކުން ގޯތި ދޫކުރައްވަ އެވެ.\nފަލަސްތީން މަޝްރަހުގައި މިފަހަރު ހުޅު ރޯވެގެން އުޅެނީ ޝެއިހް ޖައްރާހް އަވަށުގައި ޔަހޫދީން ގެދޮރުވެރި ކުރުވުމުގެ ކުރިން އެއަވަށުގައި ތިބި ފަލަސްތީން ހައެއްކަ އާއިލާ ބޭރު ނުކުރެވިގެންނެވެ. ދެން ހިނގައިދިއަ ކަމަކީ މަސްޖިދުލް އަގްސޯއަށް އިޒްރޭލުގެ ލަދެއް ނެތް ފުލުން ވަދެ ތަރާވީސް ނަމާދަށް ހަދާފައި ހުރި ސަފުތައް ބުރުވާލުމެވެ.\nޔޫއެން އެމެރިކާ ފަލަސްތީން + އިޒްރޭލް އިނގިރޭސިވިލާތް އީޔޫ ގާޒާ\nއިޒްރޭލުން ފަލަސްތީނުގެ އޮފީސްތައް ތަޅުލަނީ


Ras Online - ކުދީން ކިޔެވުމަށް އަދި ކުޅުމަށް ވަކި ތާވަލެއް އޮތުން މުހިއްމު\nކުދީން ކިޔެވުމަށް އަދި ކުޅުމަށް ވަކި ތާވަލެއް އޮތުން މުހިއްމު\nޞާދިރު ޢަލީދީދީ 18 ޖޫން 2020 - 10:9\nމަންމައާއި ބައްޕަ ދަރިފުޅާއެކު ގޭމެއް ކުޅެނީ: ކުދީން ކުޅުމަށް ވަގުތެއް ކަނޑައެޅިފައި އޮތުން މުހިއްމު\nކުޑަކުދީން ގޭގައިއުޅޭއިރު، އެކުދީންގެ ގިނަވަގުތު، ހޭދަކުރަނީ ކުޅެއުޅުމުގައެވެ. މިގޮތަށް ކުޅެއުޅުމަކީ، ކުދީންނަށް އެތައް ގޮތަކުން ނުހަނު ބޭނުން ކަމެކެވެ. މިކަމުން އޮތް އެންމެ ބޮޑު ފައިދާއަކީ، އެކުދީންގެ ހަށިތަކަށް ކަސްރަތު ލިބެމުން ދިޔުމެވެ. އަދި މިކަމުގެ ސަބަބުން ކުއްޖާގެ ޞިއްޙަތު ރަނގަޅުވެ، ހަށިގަނޑު ވަރުގަދަވެ، މުރާލިކަމާއި ކެރުމާއި، ކަންކަމަށް ލޯހުޅުވުމާއި މިފަދަ ރަނގަޅު އެދެވޭ އެތައް ސިފަތަކާއި ކުޅަދާނަކަން ކުދީންގައި އުފެދެއެވެ.\nވީމާ، ކުދީން، ގޭތެރޭގައި ކުޅޭކުޅިވަރުތަކާއި ދުވާދުވުންތައް، ފުމޭފުމުންތައް މަނާކޮށް، ހުއްޓުވައިގެން ނުވާނެއެވެ. ނަމަވެސް ކުދީންގެ މިކުޅުންތަކާއި މިދުވުންތަކާއި ފުމުންތައް އަބަދު އޮވެގެންވެސް، ނަތީޖާ ރަނގަޅެއް ނުވާނެއެވެ.\nމިހެންވެ، މައިންބަފައިންގެ އުފަލެއްކަމުގައި ދެކެންވީ، ކިޔެވުމަށް ވަކި ގަޑިތަކެއް ހަމަޖައްސައި އެއަށް ވަކިތާވަލެއް ކަނޑައޅައި އަދި ކުޅުމަށްވެސް ވަކިގަޑިތަކެއް ހަމަޖައްސައި އެކަމަށްވެސް ވަކިތާވަލެއް ކަނޑައަޅައި ދިނުމެވެ. އޭގެފަހުގައި މައިންބަފައިން ސަމާލުކަންދޭންވީ ކުއްޖާގެ ކިޔެވުމާއިކުޅުން، އެދެތާވަލާ އެއްގޮތަށް ކުރިއަށް ގެންދިޔުމަށެވެ.\nއެގޮތުން ކުދީންގެ ކިޔެވުމާއި ކުޅިވަރުގެ ކަންތައް، އެގޮތަށް ގެންދިޔުމަށް ކުދީންހާނުވަމުން ގެންދިޔުމަށް ނުހަނު ސަމާލުކަމެއް ދޭންވާނެއެވެ. އެހެނީ ވަކިތާވަލަކަށް ކަންތައްތައް ކުރަމުންގެންދިޔުން ކުދީންގައި އަށަގެންނެވުމަކީވެސް، ކޮންމެހެން ބޭނުން ކަމެކެވެ. އާއެކެވެ. ކިޔަވާވަގުތު ކިޔެވުމެވެ. ކުޅޭވަގުތު ކުޅުމެވެ. އަދި އެހެން ކަންތައް ކުރާ ވަގުތު އެހެން ކަންތަކެވެ.


ސިހުރުވެރިން, ގެތަކަށް ސިހުރު ހަދާ ވަގުތުތަކާއި ދުވަސްތައް | Jazeera\tސިހުރުވެރިން, ގެތަކަށް ސިހުރު ހަދާ ވަގުތުތަކާއި ދުވަސްތައް - Jazeera\nސިހުރުވެރިން, ގެތަކަށް ސިހުރު ހަދާ ވަގުތުތަކާއި ދުވަސްތައް\nޢަލީ ޔާމީން May 10, 2019 241 views0\nސިހުރު ހެދުމަކީ މާތް ﷲ ހަރާމް ކުރައްވައިވާ ކަމެކެވެ. ސިހުރުވެރިންގެ ސިހުރުން ރައްކާތެރިވޭނެ ގޮތްތައް ކީރިތި ޤުރުއާނާއި ރަސޫލާ صلى الله عليه وسلمގެ ސުންނަތުންނާއި އިލްމުވެރިންގެ ފަތްފުއްތަކުން އެނގެން އެބަހުށްޓެވެ.\nއިލްމުވެރިން ދެކިލައްވާ ގޮތުގައި ސިހުރުގެ އެންމެ އާންމު ބާވަތަކީ ގެއަށް ހަދާފައިވާ ސިހުރެވެ. ގެއަށް ސިހުރު ހަދަނީ މައިގަނޑު ތިން ސަބަބަކާއި ހުރެއެވެ. އެއީ ގެ ފަޅުކޮށްލުމާއި، ގެ އާބާދުވިޔަ ނުދިނުމާއި އިމާރާތް ހުށްޓުވުމުގެ އިތުރުން ސިހުރުވެރިޔާ، ސިހުރު ޖައްސަން ބޭނުންވާ މީހާ އެގޭގައި އުޅުމުގެ ސަބަބުންނެވެ.\nކޮންމެ ސިހުރަކީވެސް އެ ސިހުރެއް ހެދުމަށް ހާއްސަ ވަގުތެއް ނުވަތަ ވަގުތުތަކެއް އޮންނަ ސިހުރެކެެވެ. އެގޮތުން ރުގްޔާކުރައްވާ ބައެއް ބޭފުޅުންނާއި، ބައެއް އިލްމުވެރިން ވިދާޅުވާ ގޮތުގައި، ގެއަކަށް ސިހުރެއް ހަދާ ނަމަ އެ ސިހުރު ހަދާ ވަގުތުތަކާއި ދުވަސްތައް ތިރީގައި އެވަނީއެވެ.\nއިރުއަރާ ވަގުތަކީ ޖިންނި ޝައިޠާނުންނާއި އެކުވެ ސިހުރުވެރިން އަޅުކަންކުރާ ވަގުތެކެވެ. މިވަގުތުގައި ބައެއް ސިހުރުވެރިން އަޅުކަންކުރުމުގެ ގޮތުން ބަރަހަނާ ހާލުގައި ނުވަތަ ބަރަހަނާ ނޫނަސް މޫދުއެރި އިރަށް ވައްތަރުޖައްސާ އަޖިދައަށް ކޮރުލައެވެ.\nއިރުއަރާ ވަގުތު އެންމެ ގިނައިން ހަދާ އެއްސިހުރަކީ ކިޔަވާފައި ތަންތަނަށް ފުމުމާއި، ފާރުގައި އެއްޗެހިން ތަޅަމުން ކިޔެވުމެވެ. ބައެއް ފަހަރު ފެން އެޅުމާއި، ވެލި އުކުންފަދަ ކަންކަންވެސް މިވަގުތު ކުރެއެވެ\nރުގްޔާ ކުރާ ބޭފުޅުން ވިދާޅުވާ ގޮތުގައި ގެއަށް ހަދާ ސިހުރަކީ ބޮޑު އަދި ނުބައި ވެގެންވާ ސިހުރެކެވެ. އެހެންކަމުން އެފަދަ ސިހުރުތައް އާއްމުކޮށް ހަދާ އުޅޭނީ ހަނދުމަހުގެ 17 އިން ފެށިގެނެވެ. އެހެނީ ސިހުރުވެރި ޠާޣޫތުން މިކަމުގައި އިރުވަރުތައް ބަލައި، ހަނދުގެ ބަދަލުތަކަށް ނިކަންބޮޑަށް ބަރޯސާވެއެވެ. އެހެންކަމުން ސިހުރުވެރިން ގިނައިން ސިހުރު ހަދާނީ 17 އިންފެށިގެން ހަނދުމަސް ނިމި، އަނެއް މަހުގެ 11 އާއި ހަމައަށެވެ. މިރޭތަކުގެ ތެރެއިންވެސް މިބައިމީހުން އިސްކަން ދޭނީ އަނދިރިކަން ގަދަ ކަޅުފޮއެ ރޭތަކަށެވެ. މިގޮތުންވެސް ހަނދުމަހުގެ 21، 23 ، 25، 27، 29 ވިލޭރޭ ފަދަ ރޭތައް ފާހަގަކޮށްލެވެއެވެ. މިރޭތަކަކީ ގެއްލުމާއި ހަލާކަށް އަދި ޚާއްސަކޮށް ބޮޑަތި ސިހުރުތައް ހެދުމުގައި ސިހުރުވެރިންނަށް ވަރަށް ޚާއްސަ ރޭތަކެކެވެ. އެންމެ ޚާއްސަކޮށް އެމީހުން ސިހުރު ހަދަނީ ހަނދުމަހުގެ 23 އިން ފެށިގެން 30 އާއި ހަމައަށް އަންނަ ރޭތަކުގައެވެ.\nދަންވަރުގެ ހަމަހިމޭން ވަގުތަކީ ސިހުރުވެރިންނަށް އަލިވިލޭ ވަގުތެކެވެ. މިވަގުތުގައި މިބައިމީހުން ޝައިޠާނާއަށް އަޅުކަންކޮށް ބަރަހަނާކޮށް ތިބެ ކަރުތާފެނަށް މޫދުއެރި ޝައިޠާނާއަށް ސަނާ ކިޔައި އަޅުކަންކޮށް ހަދައެވެ. އަދި މިބައިމީހުންގެ ސިހުރު ތަކަށް ބާރުދިނުން އެދި ޖިންނި ޝައިޠާނުންނަށް ގޮވާ އާދޭސްކުރެއެވެ. އަދި އެއާއިއެކު މިބައިމީހުންގެ ސިހުރުތައް ތަންތަނަށް އަމާޒުކުރުމަށް ނިކުމެއެވެ. އާއްމުކޮށް ތަންތަނުގައި އެއްޗެހި ވަޅުލައި، ފެންއަޅާ ހަދަނީ މިބައިމީހުން މިވަގުތުއެވެ.\nގަދައަށް ވިއްސާރަ ކުރާ ދުވަސްވަރު\nގަދަ ވަޔާއި އެކު ބޯކޮށް ވާރޭ ވެހޭ ދުވަސްވަރަކީވެސް ސިހުރުވެރިން ސިހުރު ހެދުމުގައި ބަލާ ދުވަސްވަރެކެވެ. ހާއްސަކޮށް ގެއަށް ހަދާ ސިހުރު ހެދުމަށް މި ދުވަސްވަރު ސިހުރުވެރިން ހާއްސަ އިސްކަމެއް ދޭ ކަމުގައި ރުގްޔާ ކުރާ ފަރާތްތަކުން ބުނެއެވެ.\nއިރުއޮއްސޭ ވަގުތަކީވެސް ޖިންނި ޝައިޠާނުންނާއި އެކުވެ ސިހުރުވެރި ދައްޖާލުން އަޅުކަންކުރާވެސް ވަގުތެކެވެ. މިވަގުތު އެންމެ ގިނައިން މިބައިމީހުން އަޅުކަންކުރުމުގެ ގޮތުން އޮރިޔާމުން، ނުވަތަ އޮރިޔާމުން ނޫނަސް މޫދުއެރި އިރަށް ވައްތަރުޖައްސާ އަޖިދައަށް ކޮރުލައެވެ. ތަނަކަށް ސިހުރެއް ހަދަންވެފައި އޮތްނަމަ، ބައެއްކަހަލަ ސިހުރު ގޭގެއަށްގޮސް މިބައިމީހުން މިވަގުތު ހަދާއުޅެއެވެ. އެގޮތުން ރަތްވިލާ އުނދަރެހުން ފިލައްޖައުމަށް ދާންދެން މިބައިމީހުން ސިހުރު ހަދާ އުޅެއެވެ.\nނޯޓް: މިއީ ކުރިން ރާއްޖޭގައި އުޅުއްވި ކުޅަދާނަ ލިޔުންތެރިން ލިޔުއްވާފައިވާ ފޮތްތަކުން ލިބުނު މައުލޫމާތާއި ބައެއް ރުޤްޔާ ކުރާ ފަރާތްތަކުން ދިން މައުލޫމާތުގެ މައްޗަށް ލިޔެ ޝާއިޢު ކުރެވިފައިވާ ލިޔުމެކެވެ.\nގެއަށް ހަދާ ސިހުރު


ޙަޤީޤީ ވާހަކަ: ހިތި 26\n9 މެއި 2021\n"އާނ..ނޭނގެ ހުޝާމް އަހަރެން އަދި ވެސް އެހާ ކޮމްފޮޓަބަލް އެއް ނުވޭ." އަހަރެންގެ ބޯ މަތީގައި އޮތް ހުޝާމްގެ އަތް ނެގީމެވެ. "އެނގޭ ޝަމްހާއަށް އުނދަގޫވާކަން. ލޯބިވާތީ އަތްލެވުނީ. ސޮރީ." ހުޝާމް މަޢާފަށް އެދުމަށްފަހު އިސްދަށަށް ޖަހާލިއެވެ. އެވަގުތު އޭނާގެ މޫނުމަތިން ފެންނަމުން ދިޔައީ މާޔޫސް ކަމެވެ. އެތަން ފެނިފައި އަހަރެން ވެސް ދެރަވިއެވެ. އަހަރެންގެ އަތުގައި އޮތް ފޯނު ބޭއްވުމަށްފަހު ހުޝާމް އާއި ތަންކޮޅެއް ކައިރިއަށް ޖެހިލީމެވެ. އަދި ހުޝާމްގެ އަތްމަތީގައި އަހަރެންގެ އަތް ބާއްވާލީމެވެ. އޭރުވެސް އަހަރެންގެ އަތް ހުރީ ދާހިއްލާ ފޯވެފައެވެ. ނަމަވެސް އަހަރެން ހިތްވަރުކޮށްފައި އެކަން ކުރީމެވެ. "ހުޝާމް އަހަރެން މާބޮޑަށް ގައިގޯޅިވެ އުޅޭކަށް ބޭނުމެއް ނޫން. މިވަރުވެސް މީ އަހަރެންނާއި ބަލާފަ ވަރަށް ބޮޑުވަރު." އަހަރެން ހުޝާމް އާއި ދިމާލަށް ހިނިތުންވެފައި ބަލާލީމެވެ. އެހިނދު އޭނާވެސް ހިނިތުންވެލިއެވެ.\nއަހަރެން ލަންކާއަށް ފުރަން އޮތް ދުވަހު، ހުޝާމްއާއި އޭނާގެ ގާތް އެކުވެރިން އަހަރެން ފުރުވަން ދިޔައެވެ. ހުޝާމް ހިނިތުންވެލައިގެން ހުރި ނަމަވެސް، އޭނާގެ ލޮލުން ކިޔައިދެމުން ދިޔައީ މުޅީން ތަފާތު ވާހަކައެކެވެ. އޭނާ ހުރީ އަހަރެން ދާތީ ދެރަވެފައެވެ. ހުޝާމްގެ ފަރާތުން މި ކަހަލަ ކަންކަން ފެންނަ ކޮންމެ ފަހަރަކު އަހަރެންގެ ހިތް ތެޅިލައެވެ. ނަމަވެސް އެއަށް ލޯތްބޭ ކިޔަން އަދި މާ އަވަސް ކަމުގައި އަހަރެން ގަބޫލުކުރީމެވެ. މީހަކާއި ގަޔާވުމާއި، ލޯބިވެވުމަކީ ވަރަށް ތަފާތު ދެ ކަމެކެވެ. "ހުޝާމް ހުރީ ވަރަށް ދެރަވެފަތަ؟" ޗެކިން ނިމިގެން އެތެރެއަށް ވަންނަން ދަމުން މަންމަ އަހާލިއެވެ. "އާނ.. ފެންނަނީ އެހެން. ހިތުގައި އޮތީ ވެސް ހަމަ އެހެން ކަމަށް މި ބަލަނީ.." އަހަރެން ބުނީމެވެ. "އާނ.. އެހާ އަވަހަށް މީހަކަށް އިތުބާރު ކުރާނެ ކަމެއް ނެތް." މަންމަ ސަމާސާ ރާގަކަށް ބުނެލިއެވެ.\nލަންކާގެ ބަންޑާރަނައިކަ އެއާޕޯޓަށް ފްލައިޓު ޖެއްސުމާއެކު މަންމަ އަހަރެންގެ އަތުން ދޫކޮށްލިއެވެ. އެހިނދު ބައްޕަ އިނީ ލާނެއްފާޑަކަށް މަންމަ އާއި ދިމާލަށް ބަލަހައްޓައިގެން ހޭށެވެ. "ރާބިޔާމެން ފްލައިޓަށް އަރާއަރާ ބާވާ އިރުވެސް ބިރެއް ނުކެނޑޭ ދޯ." ބައްޕަ ދޯ ދިނީ މަންމައަށެވެ. "ހޫން.. ޝާހިދު ތީ ދެން ބިރުކުޑަ އަލީއެއްނު. ބައްޕައާއި ދިމާލަށް ކިޔާށޯ ބިރުކުޑަ އަލީ." މަންމަ، އާއި ބައްޕަ މިފަދަ ގޮތެއްގައި އަރާރުން ވުމަކީ އަހަރެންނަށް އައު ކަމެއް ނޫނެވެ. އެއީ ދުވަހަކު އެއް ގަލަކަށް ނާރާ ދެ މީހުންނެވެ. އެއީ ވެސް ޒާތެއްގެ ލޯތްބެކެވެ. އެއާޕޯޓުން ނިކުންއިރު ލަންކާ ގަޑިން އެގާރަޖަހާ ބޮޑުވެއްޖެއެވެ. އަވަހަށް ވޭނަކަށް އެރުމަށްފަހު ބައްޕަ، ދާންވީ މިސްރާބު ޑްރައިވަރަށް ކިޔައިދިނެވެ.\nއެއީ އަހަރެން ލަންކާއަށް ދިޔަ ފުރަތަމަ ފަހަރެއް ނޫނެވެ. ލަންކާއަކީ އަހަރެންނަށް ކޮންމެވެސް ވަރަކަށް ފަރިތަ ތަނެކެވެ. ލަންކާއަށް ދާ ކޮންމެ ފަހަރަކު އަހަރެމެން ތިބެނީ، އެކޮޅުގައި ވަޒަންވެރިވެގެން އުޅޭ ރަށު މީހެއްގެ ގޭގައި ކުޑަ ކުއްޔެއް ދައްކައިގެންނެވެ. އެ ގޭގައި އުޅޭ ދައްތަ ހުރީ އަހަރެމެން ދާންވާއިރަށް ކޮޓަރި ތައްޔާރުކޮށް، ކާން ހަދާފައެވެ. ބަދޫރާ އަކީ ހިތްހެޔޮ، މީހުންނާއި ގުޅޭ ވަރަށް ރަނގަޅު ދައްތައެކެވެ. "މިފަހަރު ވަރަށް ދުވަސްކޮށްލާފަ ދޯ ތިއައީ. މާ ބޮޑަށް ބަލިވީތަ؟." ބަދޫރާ ސުވާލުކުރީ ބައްޕައާއެވެ. "ނޫން. މި ދެން ދެމަފިރިންގެ މެޑިކަލް ޗެކަޕެއް ހަދާލަން އައީ. ކޮންމެ އަހަރަކު އެއްފަހަރު ނޫނީ ދެ އަހަރުން އެއް އަހަރު ނަމަވެސް އެބަ ޖެހޭ ޑޮކްޓަރަށް ދައްކާލަން މިކޮޅަން އަންނަން." ބައްޕަ ބުންޏެވެ. ކެއުމުގެ ސުފުރާ މަތީގައި ލައްކަ ގިނަ ވާހަކަ ދެކެވުނެވެ. އަހަރެން އިނީ އެންމެން ދައްކަމުން ދިޔަ ވާހަކަ އަޑުއަހަމުން ކާށެވެ.\nކޮޓަރީގައި ބައްޕަ ނިދުމަށް ވަކިން އެނދެއް ހުރިއިރު، އަހަރެންނާއި މަންމައާއި ނިދީ އެއް އެނދެއްގައެވެ. މަންމަ އޮށޯވެލިތާ މާގިނައިރެއް ނުވެ ނިދިއެވެ. ބައްޕަ ވެސް އޮތީ ގަދަ ނިދީގައެވެ. އަހަރެންނަށް ނިދަން އުޅެ އުޅެ ނުނިދުނެވެ. އެވަގުތު ކުއްލިއަކަށް ހަނދާންވީ ހުޝާމް މަތީންނެވެ. އަހަރެން އަވަސް އަވަހަށް ފޯނު ހުޅުވީމެވެ. އޭރު ވައިބައިން ހުޝާމް ދެތިން ފަހަރަކު އަހަރެންނަށް ގުޅާފައި އޮތެވެ. "އާދެވިއްޖެ. މިއުޅެނީ ނިދަން. ގުޑް ނައިޓް. ސޮރީ ފޯ ދަ ލޭޓް ރިޕްލައި." އަހަރެން ހުޝާމަށް މެސެޖުކުރީމެވެ. އޭރު އޭނާ އޮންލައިނަކު ނެތެވެ. މެސެޖު ކުރުމަށްފަހު ނިދޭތޯ އަހަރެން ފޯނު ބޭއްވީމެވެ. ނިދާ ތަން ބަދަލުވުމަކީ އަހަރެންނަށް ނިދަން ވަރަށް އުނދަގޫ ކަމެކެވެ. ނަމަވެސް އަރާމު ނިންޖެއްގެ އުއްމީދުގައި ދެލޯ މަރާލީމެވެ. މިގޮތުގައި އޮއްވާ ނިދި ޖެހުނުތަނާ ސިއްސައިގެން ގޮސް ހޭލެވުނެވެ. އަދި ކަރުގައި އަތް އުނގުޅާލެވުނެވެ.\nއަހަރެން ވަށައިގެން ހޯދާލީމެވެ. ނިދާ ބޮކީގެ ފަނޑު އަލިކަން ފިޔަވާ މުޅި ތަނުގައި ވަނީ އަދިރިކަމެވެ. އެހިނދު އަހަރެން ގެބިގެން ދިޔައީ މާޒީގެ ފުން ކަނޑެއްގެ ތެރެއަށެވެ. ލޯ މަރާލާ ކޮންމެ ފަހަރަކު ހީވަނީ އަހަރެންނަށް އަނިޔާއެއް ލިބެން އުޅޭހެންނެވެ. އަހަރެންނަށް، އިނާދުގެ ފަރާތުން ލިބިފައިވާ އަނިޔާތައް އަދިވެސް ހިތުން ފިލައިގެނެއް ނުދެއެވެ. އެހިނދު ލައިގެން އޮތް ޓީޝާޓުގައި އަތްކާއްތާލެވުނު ވަގުތު ހަނދާންވީ، އޭނާ ރުޅިއައިސްގެން އަހަރެން ލައިގެން ހުރި ޓީޝާޓު ވީދާލި ދުވަސް މަތީންނެވެ. "އަހަރެންނަށް ދުވަހަކުވެސް މިއިން ކަމެއް ހަނދާންނައްތާލެވޭނެބާ؟" އަހަރެން ހިތާހިތުން ކިޔާލީމެވެ. މި ޚިޔާލުތަކުގައި އޮއްވާ މަންމަ ނިދީގައި އަހަރެންނާއި ދިމާލަށް އެނބުރިލިއެވެ. އަހަރެން އަވަހަށް ދެލޯ މެރީމެވެ. އަހަރެން އެއިން އެއްވެސް ވާހަކައެއް ފަށަފަށައިގެން ދައްކަން ބޭނުން ނުވާތީއެވެ. އަދި މިހާރު އެއީ އަހަރެންގެ މާޒީއެވެ.\nޕިއްޒާކިޗަން ކުރު ވާހަކަ: ދަންތުރަ\nކުރު ވާހަކަ: މިންޖުވުން\nޕިއްޒާ ކިޗަން ކުރު ވާހަކަ: ކޮޅިގަނޑު\nމަންމަ އާއި ބައްޕަގެ މެޑިކަލް ޗެކަޕްގެ ކަންކަން ހަތަރު ދުވަސް ތެރޭގައި އެއްކޮށް ނިމުނެވެ. ކުދިކުދި ކަންކަން ހުރި ނަމަވެސް، ﷲގެ އިރާދަފުޅާއެކު ދެމީހުންގެ ޞިއްޙަތު ވެސް ހުރީ ހެޔޮ ހާލުގައެވެ. ބޭސްފަރުވާގެ ކަންކަން ނިމުމާއެކު، ބައްޕަގެ މިސްރާބު ހުރީ ޝޮޕިން ސެންޓަރު ތަކާއި ދިމާލަށެވެ. ބައްޕަ ރާއްޖެއިން ބޭރަށް ދާ ކޮންމެ ފަހަރަކު މާމަ، ކާފަ ކިޔާ ކުދީންނާއި ދަރީންނަށް އަންނައުނު ގަނެދިނުމަކީ އަބަދުވެސް ކުރާ ކަމެކެވެ. މަންމަ ގޮވައިގެން ޝޮޕިން ކުރަން ދިޔުމަކީ ނިކަން މަޖާ ކަމެކެވެ. ތަންތަނުގައި ހުންނަ އެއްޗެހި ރީތިވިއަސް ގަންނާކަށް ބޭނުމެއް ނުވާނެއެވެ. ކިތަންމެ އަގުހެޔޮކޮށް އެއްޗެއް ހުއްޓަސް އެ ވާނީ އަގުބޮޑު ރަނަށެވެ. ދަތުރުގެ އެންމެ މަޖާ ކަމަކަށްވީ އެކަމެވެ.\nކޮންމެއަކަސް، ފުރާ ދުވަސް ކައިރިވުމާއެކު އަހަރެންމެން ތައްޔާރުވީ ފުރުމަށެވެ. އޭރުވެސް ކޮންމެ ރެއަކު އެވާ އުނދަގޫތައް އަހަރެންނަށް ވަމުން ދިޔައެވެ. އެއިން އެއްވެސް ކަމެއްގެ ހިލަމެއް އަހަރެންގެ މައިންބަފައިންނަށް ވިޔަކަ ނުދެމެވެ. އަހަރެން ނަމާދުންނާއި، ދުޢާއިން ހިތްވަރު ހޯދީމެވެ. ނަމަވެސް އެއާޕޯޓަށް ދިޔަ މަގުމަތީގައި އަހަރެންގެ މަންމަ ކުރި ކަމަކުން، މަންމައަށް ކަމެއް ޝައްކުވެއްޖެކަމުގެ އިހުސާސް ކުރެވުނެވެ. ވޭނުގެ ކުޑަދޮރުން ބޭރަށް ބަލަހައްޓައިގެން ޚިޔާލަކަށް ގެއްލިފައި އިންދާ، މަންމަ އަހަރެންގެ އަތުގައި ފިރުމަންފެށިއެވެ. ހީވީ، އަހަރެންނަށް ނުބުނެވިގެން އުޅޭ ހުރިހާ އިހުސާސެއް މަންމައަށް އެނގެޔޭ ބުނެލިހެންނެވެ. އަހަރެން އެކަމަށް މާބޮޑު ސަމާލުކަމެއް ނުދީ، އެއާޕޯޓާއި ހަމައަށް ދެވެންދެން އެގޮތުގައި އިނީމެވެ.\nބޭރުން އަންނަ މީހުން، ނުކުންނަ ދޮރޯށިން ނިކުތް އިރު، ދެއަތް ފުރަގަހަށް ލައިގެން ހެވި ދިލިފައި ހުޝާމް ހުރިތަން ފެނުނެވެ. އަހަރެން އެހިނދު މަންމަގެ އަތުން ދޫކޮށްލުމަށްފަހު މަޑު ހިނގުމެއްގައި ހުޝާމް އާއި ދިމާލަށް ދިޔައީމެވެ. އޭރު ބައްޕަ ލަގެޖުތައް ހިފައިގެން އެތަނުގެ ތެރެއިން ބޭރަށް ނުކުންނަނީއެވެ. މަންމަ ތަންކޮޅެއް ދުރުގައި އަހަރެންގެ އިންތިޒާރުގައި މަޑުކޮށްލިއެވެ. އަހަރެން ހުޝާމް އާއި އަރާ ހަމަވިތަނާ، މަޚުމާ ފޮތިން ޖަރީކޮށްފައި އޮތް ކުޑަކުޑަ ފޮށްޓެއް އޭނާ ހުޅުވާލިއެވެ. އެ ފޮށި ތެރޭގައި ކުޑަ ޑައިމަންޑެއްލާފައި ރިހި އަނގޮޓިއެއް އޮތެވެ. "މެރީ މީ!" ހުޝާމް ހިނިތުންވެލާފައި މަޑުމަޑުން ބުނެލި ބަހާއެކު އަހަރެންގެ ދެލޯ ބޮޑުވިއެވެ. "ހުޝާމް، ދިސް އިޒް ޕަބްލިކް. މަންމަ ވެސް އެބަހުރި." އަހަރެން ހުރީ ކުޑަކޮށް ލަދުގަނެފައެވެ. "މައްސަލައެއްތަ؟ މަންމަ ކުރިމަތީގަ އެހީމަ އަދި މާ ރަނގަޅެއްނު." ހުޝާމް އެ އަނގޮޓި އެޅުވުމަށްޓަކައި އަހަރެންގެ އަތުގައި ހިފިއެވެ. ނަމަވެސް އަހަރެން ހުޝާމްގެ އަތް ދުރުކުރީމެވެ.\n3 ޖުލައި 2021\nކުރު ވާހަކަ: މަސްތުގެ ހާލިން…\nޕިއްޒާކިޗަން ކުރު ވާހަކަ: ތުނޑު ހަސަނު\nޕިއްޒާކިޗަން ކުރު ވާހަކަ: ނަހަމަ\nޕިއްޒާކިޗަން ކުރު ވާހަކަ: ތައުބާ\nޕިއްޒާކިޗަން ކުރު ވާހަކަ: ހުވަފެން


ފުއްޕާމެޔަކީ ނޭވާލާއިރު ހަށިގަނޑަށް ވަންނަ އޮކްސިޖަން ލޭގެތެރެއަށް ފޮނުވައިދީ، ހަށިގަނޑުގައި އުފެދޭ ކާބަންޑައި އޮކްސައިޑް ހަށިގަނޑުން ބޭރަށް ފޮނުވައި ދިނުމުގެ މަސައްކަތްކުރާ ގުނަވަނެކެވެ. ފުއްޕާމޭގެ ކެންސަރުޖެހިއްޖެނަމަ ފުއްޕާމޭގެ މަސައްކަތް ގަވާއިދުން ކުރުން ހުއްޓާލައެވެ. އަދި ވަރަށް ހަލުވިކަމާއެކު ހަށިގަނޑުގެ ހުރިހާ ހިސާބަކަށް ކެންސަރުގެ ސެލްތައް ފެތުރިގެންދެއެވެ. ފުއްޕާމޭގެ ކެންސަރު ވަރަށް ފަސޭހައިން ހަށިގަނޑުގައިވާ ލިމްފް ގޮށްތައް، އަދި ސިކުނޑި ފަދަ ގުނަވަންތަކަށް ފެތުރިގެންދިއުމަކީ ވެދާނެ ގޮތެކެވެ.\nފުއްޕާމޭގެ ކެންސަރުގެ ވައްތަރުތައް\nމައިގަނޑު ގޮތެއްގައި ދެބާވަތެއްގެ ކެންސަރު ފުއްޕާމޭގައި އުފެދެއެވެ. އޭގެތެރެއިން އެއްބާވަތަކީ ފުއްޕާމޭގެ ކުދި ސެލްތަކުން އުފައްދާ ކެންސަރު އެވެ. އަނެއްބާވަތަކީ ކުދި ސެލްނޫން އެހެން ސެލްތަކުން އުފައްދާ ކެންސަރު އެވެ. މިބައިތައް ވަކިކޮށް ދެނެގަނެވޭނީ މައިކްރޮސްކޯޕް އެއްގެ އެހީގައެވެ. ކުދި ސެލްތަކުގެ ކެންސަރަށްވުރެ ކުދި ނޫން ސެލްތަކުގެ ކެންސަރު އާންމުކަން ފާހަގަ ކުރެވެއެވެ. ކުދި ނޫން ސެލްތަކުގެ ކެންސަރު އުފެދި، ފެތުރެނީ އާންމުގޮތެއްގަ ލަހުންނެވެ. ދުންފަތުގެ އިސްތިއުމާލުކުރުމުން އާންމުކޮށް ކެންސަރު ޖެހެނީ ފުއްޕާމޭގެ ކުދި ސެލްތަކަށެވެ.\nކުރިން މިބަޔާންކުރި ކޮންމެ ބާވަތެއްގެ ކެންސަރެއްވެސް ފުއްޕާމޭގައި އުފެދި ފެތުރެނީ ތަފާތު ގޮތްގޮތަށެވެ. އެހެންކަމުން ފުއްޕާމޭގެ ކެންސަރަށް ފަރުވާ ކުރުމުގައި މިކަންކަން ރަގަޅަށް ދެނެގަންނަށް ބޭނުންވާނެ އެވެ.\nނޭވާހިނގާހޮޅީގެ ތެރޭގައި ކެންސަރު އުފެދޭގޮތް ދިމާވެއްޖެނަމަ ނޭވާލުމަށް ދަތިވެ ބައެއް ފަހަރު ނޭވާލާހޮޅި ބެދޭގޮތް ވެއެވެ. މިގޮތަށް ދިމާވެއްޖެނަމަ ފަރުވާ ދިނުމަށްޓަކައި ކުރެވޭ ތަހްލީލްތަކުގެ ސަބަބުން ވަރަށް އަވަހަށް ބަލި ދެނެގަނެވޭނެ އެވެ.\nނޭވާ ހިނގާ ހޮޅިއާއި ދުރު ހިސާބެއްގައި ފުއްޕާމޭގައި ކެންސަރު އުފެދިއްޖެނަމަ، އެކަމުގެ އުދަގޫ މާއަވަހަށް ކުރިމަތިނުވެ ހުރެދާނެ އެވެ. ނަމަވެސް ފުއްޕާމޭގެ ކެންސަރަކީ ވަރަށް ހަލުވިކަމާއެކު ފެތުރޭ ކެންސަރެކެވެ. އެހެންކަމުން ނޭވާހިނގާ ހޮޅިޔާ ދުރު ހިސާބުގައި ފުއްޕާމޭގައި އުފެދޭ ކެންސަރުގެ އުނދަގޫތައް އިހްސާސް ކުރެވެންފަށާއިރު ފުއްޕާމޭގެ ވަރަށް ބޮޑު ބަޔަކަށް ބަލީގެ އަސަރު ފެތުރޭގޮތް އޮންނަނީ ދިމާވެފައެވެ. މިގޮތަށް ދިމާވެއްޖެނަމަ ފުއްޕާމޭގެ ބޭރު ދުލިފަށަށް އޭގެ އަސަރުކޮށް އެހިސާބުގައި ފެންހެދޭގޮތް ދިމާވެއެވެ.\nބައެއް ފަހަރު ފުއްޕާމޭގައި ކެންސަރު އުފެދެނީ ހަށިގަނޑުގެ ކޮންމެވެސް ތަނެއްގައި އުފެދޭ ކެންސަރު ސެލްތައް ފުއްޕާމެޔަށް ދަތުރުކޮށްގެންނެވެ. ނަމަވެސް އަނެއް ބައި ފަހަރު ސެލް ފުރަތަމަ ވެސް އުފެދެނީ ފުއްޕާމޭގައެވެ.\nފުއްޕާމޭގެ ކެންސަރު ޖެހުމަށް މެދުވެރިވާ ސަބަބުތައް\nދުންފަތުގެ އިސްތިއުމާލު ކުރުން: ބިޑި،ސުއްޓާ،ސިގިރޭޓް، އަދި ގުޑުގުޑާ ބުއިމަކީ ފުއްޕާމޭގެ ކެންސަރަށް މަގުފަހިކުރާ ކަމެކެވެ. ސިގިރޭޓް ބުއިން ހުއްޓާލާ މީހެއްގެ ފުއްޕާމޭ އެކަންނުކުރާ މީހެއްގެ ފުއްޕާމެޔާ އެއް ޙާލަތަކަށް ބަދަލުވަނީ ގާތްގަނޑަކަށް 15 އަހަރު ފަހުންނެވެ. ދުންފަތުގެ އިސްތިއުމާލުކުރާ މީހަކަށް ފުއްޕާމޭގެ ކެންސަރު ޖެހުމުގެ ފުރުޞަތު އެކަން ނުކުރާ މީހަކަށްވުރެ 30-15 ގުނަ އިތުރެވެ. ދޭތެރެ ދޭތެރެއިން ދުންފަތުގެ އިސްތިއުމާލު ކުރާނަމަވެސް ކެންސަރު ޖެހުމުގެ ފުރުޞަތު އޮވެއެވެ. ނަމަވެސް ދުންފަތުގެ އިސްތިއުމާލުކުރާތާ ގިނަ ދުވަސްވާވަރަކަށް މި ހިރާސް އިތުރުވަމުންދާނެ އެވެ.\nދުންފަތް ބޭނުން ކުރުމާއި، ދުންފަތުގެ ދުމަށް ހުށަހެޅުން: ބިޑި،ސުއްޓާ،ސިގިރޭޓް،އަދިގުޑުގުޑާ ބޯއިރު ބޭރުވާ ދުމަށް ހުށަހެޅުމަކީ ފުއްޕާމޭގެ ކެންސަރަށް މަގުފަހިކުރާ ކަމެކެވެ.\nބައެއް ބާވަތުގެ ގޭހުގެ އަސަރު އެކުލެވިފައިވާ މާހައުލުގައި ދިރިއުޅުން: މިސާލަކަށް ރޭޑަން އަށް ހުށަހެޅުމަކީ ފުއްޕާމޭގެ ކެންސަރު ޖެހުމުގެ ހިރާސް އިތުރުކުރާ ކަމެކެވެ. ރޭޑަން އަކީ ގަލާއި، ހިރަފުހުގައި ހުންނަ ލޮލަށް ނުފެންނަ، ވަހެއް ނުދުވާ، ރަހައެއް ނުލާ ގޭހެކެވެ.\nއެސްބެސްޓޯސް ، ވިހާރަކަ ފަދަ މާއްދާތަކަށް ހުށަހެޅުން\nއާއިލާގެ ތެރޭގައި ދައުރުވަމުން އައުން: އާއިލާގެ މެންބަރުންގެ ތެރޭގައި ފުއްޕާމޭގެ ކެންސަރު ޖެހި ނިޔާވެފައިވާ މީހުން ތިބުމަކީ އެއާއިލާގެ އެހެން މެންބަރުންނަށް ފުއްޕާމޭގެ ކެންސަރު ޖެހުމުގެ ފުރުޞަތު އިތުރުކުރާނެ ކަމެކެވެ.\nރޭޑިޔޭޝަން ތެރަޕީގެ ފަރުވާ ކުރިން ހޯދާފައިވުން\nފުއްޕާމޭގެ ކެންސަރުގެ އަލާމާތްތައް\nފުއްޕާމޭގެ ކެންސަރުގެ އާންމު އަލާމާތްތައް\n2-3 ހަފްތާ ވާއިރު ވެސް ރަނގަޅުނުވެ ކެއްސުން\nކެއްސާފައި އެއްޗެތި އައުމާއި،އަދިކެއްސާފައި އަންނަ އެއްޗެތީގައި ލޭހުރުން\nކެއްސުމާއި، އެކި ޖަރާސީމުގެ ސަބަބުން ފުއްޕާމެޔަށްޖެހޭ ބަލިބަލި ފަސޭހަނުވެ ގިނަދުވަސްވުން\nދުވަސްވާހެން ކެއްސުން ބޮޑުވުން\nގިނަގިނައިން މޭގައި އަރިދަފުސް ހިފާ ރޯގާޖެހުން\nވާގޮތެއް ނޭނގި މާބޮޑަށް ނޭވާކުރުވުން\nވާގޮތެއް ނޭނގި މީހާ މާބޮޑަށް ވަރުބަލިވެ، ވަރުދެރަވުން\nވާގޮތެއް ނޭނގި މާބޮޑަށް ހަށިގަނޑުގެ ބަރުދަން ލުއިވުން\nމޭގައި، ބުރަކަށީގައި، އަތުގައި، ނުވަތަ ކޮނޑުގައި އަބަދު އަބަދު ރިއްސުން\nމާ އާންމު ނޫން އަލާމާތްތައް\nއިގިލިތަކުގެ ސިފަޔަށް ބަދަލުއައުން: މިސާލަކަށް އިގިލިތަކުގެ ކޮޅުތައް ލެނބުން ، ނުވަތަ ބޮޑެތިވުން\nކާތަކެތި ދިރުވަން އުނދަގޫވުން ނުވަތަ ދިރުވާއިރު ތަދުވުން\nފުއްޕާމޭގެ ކެންސަރުގެ ފަރުވާ\nބަލީގެ އަސަރުކޮށްފައިވާ މިންވަރެއްގެ މައްޗަށް ބަލައި ފަރުވާ ކުރިޔަށް ގެންދާނެ ގޮތެއް ކަނޑައަޅާނީ ފަރުވާދޭ ޑޮކްޓަރެކެވެ.ފަރުވާ ކުރިޔަށް ގެންދިއުމުގައި އެންމެ ބޮޑު އިސްކަމެއް ދޭންޖެހޭނީ ފުއްޕާމޭގައި ބަލި ފެތުރިފައިވާ ކުޑަބޮޑު މިނުގެ މައްޗަށެވެ. ބަލީގެ ކުރީކޮޅުގައި އެކަން ދެނެގަނެވިއްޖެނަމަ އޮޕަރޭޝަންކޮށްގެން ބަލީގެ އަސަރު ހުރި ހިސާބު ނެގިދާނެއެވެ. ނަމަވެސް މިއީ އެހާ ކާމިޔާބު ކަމެއް ނޫނެވެ. ސަބަބަކީ ފުއްޕާމެޔަކީ މުއްސަދި ގޮތެއްގައި ލޭއެތެރެވަމުންދާ ގުނަވަނަކަށްވާތީ ކެންސަރުގެ ސެލްތައް ވަރަށް ފަސޭހަކަމާއެކު ފުއްޕާމެޔަށް ދަތުރުކުރާތީ އެވެ.މިއީ ފަސޭހަވުން އުނދަގޫ ކެންސަރު އެކެވެ. ފުއްޕާމެޔަށް ކެންސަރު ޖެހިއްޖެކަން އެނގެނީ އެބަލީގައި ބޮޑުވަރުވާ ފަހުންނެވެ. މާނައަކީ ފުއްޕާމޭގެ ބޮޑު ބަޔަކަށް ބަލީގެ އަސަރު ފެތުރޭ ފަހުންނެވެ.\nފުއްޕާމޭގެ ކެންސަރުން ރައްކާތެރިވުމަށް ކުރެވިދާނެ ކަންތައްތައް\nދުންފަތުގެ ދުމުން ރައްކާތެރިވުން\nމަސައްކަތުގެ މާހައުލުގައި ރައްކާތެރިކަމުގެ ފިޔަވަޅުތައް އެޅުން\n7 ފެބުރުވަރީ, 2020


Emmen ge loa, Goidhoo ge hagu kite surferunnah!\nމާފުށިން މާލެއަށް ކައިޓް ސާފުކުރުމުގެ ހަރަކާތުގައި ޝުއާއު އާއި ރާއިފް ބައިވެރިވަނީ -- އަހުމަދު ޝުރާއު | އަވަސް\nކައިޓް ސާފުކުރުމަކީ ހަމައެކަނި ޒުވާނުންނަށް އޮތް ކަމެއް ނޫނެވެ. އުމުރުން ވަރަށް ހަގު ކުދިން ވެސް ކައިޓް ސާފު ކުރެއެވެ. ރާއްޖޭގެ ރަށްރަށުގައި ކައިޓް ސާފުކުރަން މިހާރު ވަރަށް ބޮޑު ފޯރިއެއްވެސް އޮވެއެވެ. އޭގެ ތެރެއިން ވެސް ބ. ގޮއިދޫ ވަރަށް ހާއްސަ އެވެ. އެއީ ކައިޓް ސާފަރުންގެ ރަށެވެ.\nރާޅުގުޑި ދެކުނު އުތުރަށް ކުރާ ދަތުރުގައި އިއްޔެ ވޯޓާސްޕޯޓްސްގެ މައި ރަށް، މާފުށިން މާލެއަށް ރާޅުގުޑި ކުރި ދަތުރުގައި ގޮއިދޫގެ ފުރާވަރުގެ ޓީމެއް ބައިވެރިވި އެވެ. އޭގެ ތެރޭގައި ގޮއިދޫ ސްކޫލްގައި ކިޔަވަމުން އަންނަ ހަތް ކުއްޖަކު ހިމެނެ އެވެ. އެ ޓީމްގައި އެންމެ ހަގަށް ހުރީ ގްރޭޑް ހައެއްގައި ކިޔަވާ 11 އަހަރުގެ މުހައްމަދު ޝުއާއު އެވެ.\nމާފުށީގެ ގޮނޑުދޮށުގައި ހަށަން ބަނދެލައިގެން އެހެން މީހުންގެ ހަރަކާތްތައް ބަލަން ހުރި ޝުއާއުއަށް އޭރު އަދި ހިލަމެއް ނެތެވެ. އޭނާއަކީ އެކަން އިހްސާސް ކުރެވުނީ އެތަނަށް އެއްވެ ތިބި މީހުންނާއި ޓޫރިސްޓުންގެ ސަމާލުކަން ވެސް އޭނާއަށް ހުއްޓުނު ހިސާބުންނެވެ.\n"ވަރަށް އުފާވޭ، ކައިޓްގައި ވަރަށް ދުރަށް ދާން ބޭނުމީ!" ވަރަށް ބަސް މަދު ޝުއާއު ބުނެލި އެވެ.\nޝުއާއު ކައިޓް ސާފުކުރަން ފެށީ މީގެ އަހަރެއްހާ ދުވަސް ކުރިންނެވެ. އޭނާއަކީ އަދި ކުޑަކުއްޖަކަށްވީ ނަމަވެސް މިހާރުވެސް ސްކޭޓް ކުރުމުގައި ޝުއާއުއަކީ ރަށުގައި ވަރަށް މޮޅު ކުއްޖެކެވެ. ސްކޭޓް ކުރަން މަޝްހޫރު ކުދިންކޮޅެއް އުޅޭ ގޮއިދޫގައި އޭނާއަކީ އެންމެ މަގުބޫލު އެއް މޫނެވެ.\nރާޅުގުޑިއާއެކު މާފުއްޓަށް އައި ގޮއިދޫ ޓީމްގެ ތެރޭގައި ޝުއާއުގެ ބައްޕަ އާއި އެ ރަށު ސްކޫލްގެ ޕްރިންސިޕަލް ވެސް ހިމެނެ އެވެ. އެހާ ދިގު ދަތުރަކަށް ޝުއާއު ފުރަން ތައްޔާރުވަމުން ދިޔައިރު އޭނާގެ ބައްޕަގެ ފަރާތުން ފަހުރުވެރިކަމުގެ އިހްސާސް ކުރެވޭތަން ފެންނަމުން ދިޔަ އެވެ. ދަރިފުޅުގެ ހުރިހާ ހަރަކާތެއް އޭނާ ގާތުން ބެލި އެވެ.\nޝުއާއު، އޭނާގެ ބައްޕައާއެކު ކައިޓް ސާފު ކުރުމަށް ތައްޔާރު ވެގެން\nސްކޫލްގެ ޕްރިންސިޕަލް ވެސް ވަނީ ޝުއާއުއަށް ވަރަށް ހިތްވަރު ދެެއްވާފަ އެވެ. ދަތުރުގައި ޝުއާއު ކަނޑަށް ނުކުތުމުގެ ކުރިން ހާސްނުވުމަށާއި ދަތުރު ކާމިޔާބު ވާނެ ކަމުގެ އުއްމީދު ޕްރިންސިޕަލް ދެއްވި އެވެ.\nޝުއާއުގެ އިތުރުން މި ދަތުރުގައި ދެން ބައިވެރިވި ރާއިފް ޝަނީޒް ވެސް ވެގެން ދިޔައީ މީހުންގެ ސަމާލުކަން ހޯދި ކުއްޖަކަށެވެ. ރާއިފަކީ ގޮއިދޫ ސްކޫލްގެ ގްރޭޑް ހަތެއްގައި ކިޔަވާ ކުއްޖެކެވެ. އޭނާގެ އުމުރުން 13 އަހަރެވެ.\nރާއިފް ބުނި ގޮތުގައި މާފުށިން މާލެއަށް ކައިޓް ސާފުކުރުމުގެ ހަރަކާތުގައި ބައިވެރިވާން ފުރުސަތު ލިބުމުން އުފާވި އެވެ.\nރާއިފް އާއި ޝުއާއު ކައިޓް ސާފުކުރުމަށް ތައްޔާރު ވަނީ\nބޮޑު، ގަދަ ކަނޑެއްގައި ކައިޓް ސާފުކުރަމުން މާލެއާ ހަމައަށް ޝުއާއު އާއި ރާއިފަށް ނާދެވުނު ނަމަވެސް ދެ ކުދިން ވެސް ވަނީ ވަރަށް ދުރަށް ދަތުރުކޮށްފަ އެވެ. އެ އުމުރާ ބަލާފައި މާ ބޮޑަށް ވެސް ރަނގަޅެވެ. ބައެއް ޒުވާނުން އެތުލީޓުންނަށް ވެސް މާލެއާ ހަމައަށް ކައިޓްގައި ދަތުރު ކުރުންވޯ ވަރަށް އުނދަގޫ ކަމަކަށެވެ.\nޝުއާއު އާއި ރާއިފް، މާލެ އައުމުން ރަސްފަންނަށް ރައީސް އިބްރާހިމް މުހައްމަދު ސޯލިހު ވެސް ވަޑައިގެންނެވި އެވެ. ރައީސް ބޮޑު ސަމާލު ކަމެއް ދެއްވީ ވީވެސް ޝުއާއު އާއި ރާއިފެވެ. ދެ ކުދިންނާ ބައްދަލު ކުރައްވައި އެކީގައި ފޮޓޯ ނަންގަވައި ހިތްވަރު ދެއްވި އެވެ.\nރައީސް ސޯލިހު، ޝުއާއު އަދި ރާއިފްއެކީ: ރައީސް ވަނީ ދެ ކުދިންނަށް ހިތްވަރު ދެއްވާފައި -- އަހުމަދު ޝުރާއު | އަވަސް\nމި ދެ ކުދިންގެ އިތުރުން ދެން ގޮއިދޫ ސްކޫލުން މި ދަތުރުގައި ބައިވެރިވެފައިވަނީ ގްރޭޑް 10 ގައި ކިޔަވާ ހަސަން މާހިރާއި ހުސެއިން އަލޫފާއި ޔަމާން އަބްދުލްގައްޔޫމާއި ޝުރްހާން މާހިރާއި މައުމޫން ނިޔާޒެވެ. މި ކުދިން ވަނީ މީގެ ކުރިން ވިލިމާލެއިން މާފުއްޓަށް ކައިޓް ސާފުކުރުމުގެ ހަރަކާތެއްގައި ވެސް ބައިވެރިވެފަ އެވެ.\nއޭގެ ތެރެއިން ހަސަން މާހިރަކީ މިހާރު މުޅި ރާއްޖެއަށް ހަންޓޭގެ ނަމުން ނަން މަޝްހޫރު އަދި ސިލިންގްޝޮޓްގެ ހަމައެކަނި ރާއްޖޭގެ އެމްބެސެޑާ ވެސްމެ އެވެ. އޭނާ ކުޅަދާނަކަން މީގެކުރިން އެތައް ތަނަކުން އެތައް އިވެންޓަކުން ވަނީ ފެނިފަ އެވެ.\nހަންޓެ، މާފުށިން މާލެއަށް ކައިޓް ސާފުކުރުމަށްފަހު ރަސްފަންނަށް ފައިބަނީ -- އަހުމަދު ޝުރާއު | އަވަސް\nއިއްޔެގެ ވެސް ހަންޓެގެ ކުޅަދާނަކަން ކަނޑުމަތީގައި އާއި ރަސްފަންނު ކައިރީގައި ވެސް ވަނީ ދައްކާލާފަ އެވެ. ހަންޓެއަކީ އާދައިގެ އެތުލީޓެއް ނޫންކަން ދަތުރު ނިންމާލި ބައިވެރިންގެ ތެރޭގައި އޭނާ ހިމެނުމުން ވެސް އެނގެ އެވެ. އެންމެ ގިނަ މީހުންގެ ލޯތައް އަމާޒުވީ އޭނާއަށެވެ.


Private island akah madhuvegen 15 million dollar ge andhaazaa eh\nޕްރައިވެޓް އައިލެންޑަކަށް މަދުވެގެން 15 މިލިއަން ޑޮލަރުގެ އަންދާޒާއެއް\nޓޫރިޒަމާބެހޭ ގާނޫނަށް ހުށަހަޅާފައިވާ އިސްލާހުތަކާ ގުޅޭގޮތުން އިކޮނޮމިކް މިނިސްޓަރު ފައްޔާޒް އިސްމާއިލާއި ޓޫރިޒަމް މިނިސްޓަރު ޑރ. އަބްދުﷲ މައުސޫމް މުޅި މަޖިލީހުގެ ކޮމިޓީއަށް މައުލޫމާތު ދެއްވަނީ. -- ފޮޓޯ: މަޖިލިސް\nޓޫރިޒަމުން ދައުލަތަށް ލިބޭ އާމްދަނީ އިތުރު ކުރަން ސަރުކާރުން ޓޫރިޒަމާބެހޭ ގާނޫނަށް ހުށަހަޅާފައިވާ އިސްލާހުތަކުގައި ހިމެނޭ، ދިގު މުއްދަތަށް ޕްރައިވެޓް އައިލެންޑް ތަރައްގީ ކުރަން އެކުއިޒިޝަން ކޮސްޓަށް މަދުވެގެން 15 މިލިއަން އެމެރިކާ ޑޮލަރުގެ އަންދާޒާއެއް އިކޮނޮމިކް މިނިސްޓަރު ފައްޔާޒް އިސްމާއިލް މިއަދު ކަނޑައަޅުއްވައިފި އެވެ.\nއެ ބިލު ދިރާސާ ކުރުމަށް މިއަދު ބޭއްވި މުޅި މަޖިލީހުގެ ކޮމިޓީއަށް ޓޫރިޒަމް މިނިސްޓަރު ޑރ. އަބްދުﷲ މައުސޫމާއެކު މައުލޫމާތު ދެއްވަމުން ފައްޔާޒް ވިދާޅުވީ، އިގުތިސޯދީ ނަޒަރަކުން ބަލާއިރު މި ބިލާއެކު ޓޫރިޒަމް ސިނާއަތަށް ހެޔޮ ބަދަލުތަކެއް އަންނާނެ ކަމަށެވެ.\nމިހާރު އޮތް ގަވައިދެއްގެ ދަށުން، ބައެއް ރިސޯޓުތަކުން މިހާރު ވެސް ދިގު މުއްދަތަށް ޕްރައިވެޓް ވިލާތައް ކުއްޔަށް ދޫކޮށްފައިވާކަން ފާހަގަ ކުރައްވަމުން، މިނިސްޓަރު ވިދާޅުވީ ގާނޫނަކުން މިކަމަށް ބާރު ދިނުމުން، އިންވެސްޓަރުންނަށް އޮންނަ އިތުބާރު ބޮޑުވެގެން ދާނެ ކަމަށެވެ.\nއިތުރަށް ވިދާޅުވީ ޕްރައިވެޓް އައިލެންޑް ކޮންސެޕްޓް ސަރުކާރުން ހުށަހަޅާފައި ވާނީ، ދައުލަތުގެ ދަރަނި ބޮޑުވެ، ވީ އެންމެ އަވަހަކަށް އާމްދަނީ އިތުރު ކުރަންޖެހިފައި ވާތީ ކަމަށެވެ.\n"ޕްރައިވެޓް އައިލެންޑް ބޮޑެތި މުއްސަނދިންނަށް، ޓޫރިޒަމް ބޭނުމަކަށް ނޫން، މި ގާނޫނުން މިދެނީ، އެ މީހުންގެ އަމިއްލަ ބޭނުމަށް،" ދުނިޔޭގެ އެހެން ގައުމުތަކުގައި ވަރަށް ކާމިޔާބު ކަމާއެކު ހިންގަމުންދާ މޮޑަލްއެއްކަން ފާހަގަ ކުރައްވަމުން ފައްޔާޒް ވިދާޅުވި އެވެ.\nމިނިސްޓަރު ވިދާޅުވި ގޮތުގައި، ޕްރައިވެޓް އައިލެންޑް ކޮންސެޕްޓްގެ ދަށުން ގިނަ ފުރުސަތުތަކެއް ހުޅުވާ ނުލާނެ ކަމަށާއި، އޭގެ ސަބަބުން ފުދޭވަރެއްގެ ބޮޑު އެކުއިޒިޝަން ކޮސްޓެއް ސަރުކާރަށް ނެގިދާނެ ކަމަށެވެ.\n"މަދު ރަށްކޮޅެއް އުފައްދައިގެން، ފުދޭވަރެއްގެ ބޮޑު ރެވެނިއުއެއް އަޅުގަނޑުމެންނަށް ޖެނެރޭޓް ކުރެވޭނެ ކަމަށް. އަޅުގަނޑުމެންނަށް ގަބޫލުކުރެވޭ ގޮތުގައި ތިން ހެކްޓަރު ހަތަރު ހެކްޓަރުގެ ރަށެއް އުފައްދައިގެން މަދުވެގެން 15 ވަރަކަށް މިލިއަން ޑޮލަރުގެ އެކުއިޒިޝަން ކޮސްޓެއް އަޅުގަނޑުމެންނަށް ލިބިދާނެ،" މިގޮތަށް 20 އަކަށް ރަށް ލީސްކޮށްގެން ދައުލަތު ދަރަނި ދަށްކުރަން ބޮޑު އަދަދެއް ލިބޭނެކަމަށް ފާހަގަކުރައްވަމުން ފައްޔާޒް ވިދާޅުވި އެވެ.\nކޮމިޓީއަށް މައުލޫމާތު ދެއްވަމުން ޓޫރިޒަމް މިނިސްޓަރު ވިދާޅުވީ ޕްރައިވެޓް އައިލެންޑް ތަރައްގީ ކުރަން ދޫކުރަނީ މިހާރު އުފެދިފައިވާ ރަށްތައް ނޫން ކަމަށާއި، އެކަމަށް ކުއްޔަށް ދޫކުރާނީ ފަޅުގެ ސަރަހައްދުތައް ކަމަށެވެ.\nގާނޫނީ ބާރު ލިބިގެން އިންޓިގްރޭޓެޑް ޓޫރިޒަމް ޕްރޮޖެކްޓުތައް ހިންގައިގެން ތަރައްގީ ކުރާ ރަށްތަކާއި ފަޅުތައް، ވިޔަފާރި އުސޫލުން އެހެން ފަރާތްތަކަށް ވިޔަފާރި ކުރުމުގެ މަގު ހުޅުވިގެންދާނެކަން މައުސޫމް ފާހަގަކުރެއްވި އެވެ.\nއިތުރަށް ވިދާޅުވީ މަތީފަންތީގެ ވިލާތަކުގެ އިތުރުން ޕްރައިވެޓް އައިލެންޑް ތަރައްގީ ކުރުމުގެ ކޮންސެޕްޓްގެ ދަށުން އެކުއިޒިޝަން ކޮސްޓާއި ކޮންމެ އަހަރަކު އެތަންތަނުން ބިމު ކުއްޔާއި، ވިޔަފާރީގެ ހަރަކާތްތަކުން ޓެކްސްގެ ގޮތުގައި ދައުލަތަށް އާމްދަނީ ލިބިގެންދާނެ ކަމަށެވެ.\nޕްރައިވެޓް އައިލެންޑެއްގެ ގޮތުގައި ފަޅު ހިއްކައިގެން ތަރައްގީ ކުރާ ސަރަހައްދުތަކުން، ބިމު ކުލީގެ ގޮތުގައި އަކަ މީޓަރަކަށް އެއް ޑޮލަރު ވަނީ ހިމަނައިފަ އެވެ.\nސަރުކާރުގެ ލާމަރުކަޒު ކުރުމުގެ ސިޔާސަތުގެ ދަށުން އިންޓިގްރޭޓެޑް ޓޫރިޒަމާއި، ރިސޯޓާއި ގެސްޓްހައުސް ފަދަ ތަންތަން ކަނޑައެޅުމުގެ ބާރު ސީދާ ރައީސުލްޖުމްހޫރިއްޔާ އަށް ލިބިދީފައި އޮތް ނަމަވެސް، ބިނާވެށި ޕްލޭންގެ ދަށުން ވަކި ރަށްތަކުގައި ޓޫރިޒަމަށް ބިން ކަނޑައެޅުމާއި ބިން ދޫކުރުމުގެ ބާރު ރަށާއި ސިޓީ ކައުންސިލު ތަކަށް ދީފައިވެ އެވެ.\nއަދި މާލެ ނޫން ސަރަހައްދުތަކުން ޓޫރިޒަމަށް ދޫކޮށްފައިވާ ރަށްތަކާއި، ފަޅުތަކާއި، ބިންތަކާއި ސަފާރީ ފަދަ އުޅަނދު ތަކުން ދައުލަތަށް ދައްކަންޖެހޭ ކުއްޔަށް ވެސް މި ބިލުން ވަނީ ބަދަލުތަކެއް ގެނެސްފަ އެވެ.\nއެކި ސަރަހައްދުތަކަށް ތަފާތު ކުލިތަކެއް ކަނޑައަޅާފައިވާއިރު، އެކަމާ ގުޅިގެން ބައެއް މެންބަރުން ފާޅުކުރެއްވި ކަންބޮޑުވުންތަކަށް އިކޮނޮމިކް މިނިސްޓަރު ވަނީ ޖަވާބު ދެއްވައިފަ އެވެ.\nފައްޔާޒް ވިދާޅުވި ގޮތުގައި، އައްޑޫ އަދި ލ. އަތޮޅުން ބިމު ކުއްޔަށް އެކަ މީޓަރަކަށް ދެ ޑޮލަރު ކަނޑައަޅާފައިވަނީ، އެ ސަރަހައްދަކީ އެހެން ރަށްތަކާ ހިލާފަށް ބީޗް ޓޫރިޒަމް ނޫން އެހެން ކޮންސެޕްޓެއް ގެންގުޅެންޖެހޭ ސަރަހައްދަކަށްވާތީ ކަމަށެވެ.\nމިގޮތުން، އެ ސަރަހައްދުގައި އިންވެސްޓްކުރަން ބާރު އެޅުމަށްޓަކައި، އިންވެސްޓަރުންނަށް އެފަދަ ލުޔެއް ދޭންޖެހޭކަން އޭނާ ފާހަގަކުރެއްވި އެވެ.\nޓޫރިޒަމް ބިމު ކުލީގެ ގޮތުގައި މިހާރު އަށް ޑޮލަރު ކަނޑައަޅާފައިވާއިރު، އެ އަދަދު މާލެ ނޫން އެހެން ހުރިހާ ސަރަހައްދުތަކަށް ބިލުގައި ވަނީ ކުޑަކޮށްފައި އެވެ.\nއެމްޑީޕީ ރައްޔިތުންގެ މަޖިލިސް ދައުލަތުގެ ބަޖެޓް + ޓޫރިޒަމް މިނިސްޓްރީ އޮފް އިކޮނޮމިކް ޑިވެލޮޕްެމަންޓް ފައްޔާޒް އިސްމާއީލް ދައުލަތުގެ އާމްދަނީ މިނިސްޓްރީ އޮފް ޓޫރިޒަމް އިގްތިސޯދު ޑރ. އަބްދުﷲ މައުސޫމް ދައުލަތުގެ ދަރަނި\nވަކި މުއްދަތަކަށްފަހު ބިމު ކުލި ބޮޑު ކުރަން ހުށަހަޅަނީ


އެފްރިކާ ކަޕް އޮފް ނޭޝަންސް 2022 ވަނަ އަހަރަށް ފަސްކޮށްފި\nޖާއިޝް ތައުފީޤް 30 ޖޫން 2020 22:30\n2017 ވަނަ އަހަރު ބޭއްވުނު އެފްރިކާ ކަޕް އޮފް ނޭޝަންސް ގެ ފައިނަލް މެޗަށްފަހު\nއެފްރިކާ ބައްރުގެ އެންމެ މޮޅު ޤައުމީ ފުޓުބޯޅަ ޓީމުތައް ވާދަކުރާ އެފްރިކާ ކަޕް އޮފް ނޭޝަންސް 2022 ވަނަ އަހަރަށް ފަސްކޮށްފިއެވެ.\nކޮންމެ2އަހަރަކުން 1 އަހަރު ބާއްވަމުން އަންނަ މި މުބާރާތް 2022 ވަަނަ އަހަރުގެ ޖެނުއަރީއަށް ފަސްކުރީ ކޮވިޑު-19 އާއި ގުޅިގެންނެވެ. ކުރިން އެ މުބާރާތް ބާއްވަން ހަމަޖެހިފައިއޮތީ 2021 ވަނަ އަހަރުގެ ޖެނުއަރީ މަހުގައެވެ. އެ މުބާރާތުގައި 24 ޓީމު ކުޅެން ހަމަޖެހިފައި އޮތް އިރު މުބާރާތް ބާއްވަން ރާވާފައި އޮތީ ކެމަރޫންގައެވެ.\nއަދި އޭގެ ފަހުން 2023 ވަނަ އަހަރު އައިވަރީ ކޯސްޓުގައި ވެސް އެ މުބާރާޓް ބޭއްވުމަށް ވަނީ ހަމަޖެހިފައެވެ. ނަމަވެސް 2021 ވަނަ އަހަރު ބާއްވަން އޮތް މުބާރާތް 2022 ވަނަ އަހަރަށް ފަސް ވުމުން 2023 ވަނަ އަހަރު މުބާރާތެއް އޮންނާނެ ކަމެއް އަދި ނޭނގެއެވެ. ކޮންފެޑެރޭޝަން އޮފް އެފްރިކަން ފުޓްބޯލް އިން އަދި މިކަމާއި ގުޅޭގޮތުން ވަކި އެއްޗެއް ހާމަކޮށްފައި ނުވެއެވެ.\nމީއީ ބަލިމަޑުކަމަކާއި ގުޅިގެން މި މުބާރާތް ފަސްކުރި ފުރަތަމަ ފަހަރެއް ނޫނެވެ. 2015 ވަނަ އަހަރު އެ މުބާރާތުގެ ފައިނަލް ބާއްވަން އޮތް މޮރޮކޯ ވަނީ އެބޯލާ ބަލިމަޑުކަމުގެ ބިރަށް އެ މުބާރާތް އެ ޤައުމުގައި ބާއްވަން ދެކޮޅު ހަދާފައެވެ.\nމިއަހަރު ބާއްވަން ހަމަޖެހިފައި ހުރި ވަރަށް ގިނަ ބައިނަލްއަޤްވާމީ އިވެންޓުތައް ވަނީ ފަސްކުރެވިފައެވެ. މިގޮތުން ޖަޕާނުގައި ބޭއްވުމަށް ތާވަލް ކުރެވުނު އޮލިމްޕިކްސް ވެސް ވަނީ ފަސްކުރެވިފައެވެ.\nއެފްރިކާ ފުޓުބޯޅަ ކޮވިޑު-19\nApril 20, 2020 16:17:09\nއެފްރިކާގެ ޤައުމުތައް ކޮރޯނާ ވައިރަސްގެ އަސަރުން އަރައިގަތުމަށް ޖީލެއް ހޭދަވާނެ\nApril 01, 2020 12:32:57\nކޮވިޑު-19: 860،000 މީހުންނަށް ވައިރަސް ޖެހި 42،000 އަށްވުރެ ގިނަ މީހުން މަރުވެއްޖެ


SunOnline: Euro ah fahu Barcelona ge coach kamaa havaaluvaan beynunvaa kamah Koeman bunefi\nޔޫރޯއަށް ފަހު ބާސެލޯނާގެ ކޯޗުކަމާ ހަވާލުވާން ބޭނުންވާ ކަމަށް ކޫމަން ބުނެފި\nޢަބްދުﷲ އައިމަން 14 Nov 2019, 15:19\nނެދަލެންޑުގެ ކޯޗު ރޮނާލްޑް ކޫމަން --- ފޮޓޯ// ރަޔާން ބެންސަން\nނެދަލެންޑްސް ގައުމީ ޓީމުގެ ކޯޗު ރޮނާލްޑް ކޫމަން އަންނަ އަހަރުގެ ޔޫރޯއަށް ފަހު ބާސެލޯނާގެ ކޯޗު ކަމާ ހަވާލުވާން ބޭނުންވާ ކަމަށް އޭނާ ބުނެފި އެވެ.\nނެދަލެންޑުގެ ފުޓުބޯޅަ ދަތި ހާލަތެއްގައި އޮއްވާ ކޯޗުކަމާ ހަވާލުވި ކޫމަންގެ އިރުޝާދާ އެކު އަލުން އަނބުރާ އެ ޓީމު ދުނިޔޭގެ ގަދަބާރަކަށް ވެގެން ދިޔަ ހިނދު ގިނަ ކުލަބުތަކަކުން ވަނީ އޭނާ ހޯދުމަށް މަސައްކަތް ފަށައިފަ އެވެ. އެގޮތުން އެންމެ ބޮޑު އެއް މަސައްކަތެއް ކުރަމުން އަންނަ އެއް ކުލަބަކީ ސްޕެއިންގެ ބާސެލޯނާ އެވެ.\nއެ ޓީމުގައި މިވަގުތު ކޯޗަކަށް ހުރި އާނެސްޓޯ ވަލްވާޑޭއާ ދޭތެރޭ ބޯޑުގެ ބައެއް މެމްބަރުން ނުރުހުން ހުރުމާ އެކު ފަހަކަށް އައިސް ބާސެލޯނާ ދައްކަމުން އަންނަ ކުޅުމަށް ބަލައި ގިނަ ބައެއްގެ ފާޑު ކިޔުންތައް އޭނާ އަށް ވަނީ އަމާޒުވެފަ އެވެ. އެއާ އެކު ކޫމަން ހޯދަން ބާސެލޯނާ އިން ކުރި މަސައްކަތުން އިނގުނީ އޭނަގެ ރިލީޒް ކުލޯސްގައިވާ ގޮތުން އަންނަ ޔޫރޯއަށް ފަހު ކޫމަންއަށް ބާސެލޯނާއަށް ދެވިދާނެ ކަމެވެ.\nނެދަލެންޑްސް ގައުމީ ޓީމަށް 1982 އިން 1994 އަށް ކުޅެ 1988 ވަނަ އަހަރުގެ ޔޫރޯ ކާމިޔާބުކުރި ކޫމަން ކޯޗިން ކެރިއަރު ފެށީ 1997 ވަނަ އަހަރު ފެށީ ނެދަލެންޑްސްގެ އެސިސްޓަންޓް ކޯޗުގެ މަގާމުންނެވެ. އޭނާ ނެދަލެންޑްސްގެ ކޯޗުކަމާ ހަވާލުވީ މިދިޔަ އަހަރުގެ ފެބުއަރީ މަހުގަ އެވެ. އޭނާ ހަވާލުވި ފަހުން އެ ޓީމު ވަނީ ބޮޑު ކުރިއެރުމެއް ހޯދައިފަ އެވެ. އަދި ގިނަ އަހަރުތަކަށް ފަހު ބައިނަލްއަގުވާމީ ބޮޑު މުބާރާތަކަށް ކޮލިފައިވުމާ ގާތުގަ އެވެ. އެ ޓީމުން ވަނީ ޔުއެފާ އިން ދާދި ފަހުން ފެށި ނޭޝަންސް ލީގުގެ ފައިނަލުގައި ކުޅެފަ އެވެ.\n"ބާސެލޯނާއަށް ދިއުމަކީ އެކަށީގެންވާ ކަމެއް. އެކަމަކު އެކަމާ ދޭތެރޭ ވިސްނާނީ އަންނަ އަހަރުގެ ޔޫރޯއަށް ފަހު،" ކޫމަން ބުނެފައިވެ އެވެ.\nއޭނާ ބުނީ، މި ވަގުތު ކުލަބުތަކާ ހަވާލުވުމުގެ ވާހަކަ ދެއްކުމަކީ އެހާ ރަނގަޅު ކަމެއް ނޫން ކަމަށާއި ހުރިހާ ވިސްނުމެއް ވެސް އޮތީ ނެދަލެންޑުގެ ޓީމާ ދޭތެރޭ ކަމަށެވެ.\n"އަންނަ އަހަރުގެ ޔޫރޯއަށްފަހުން ނެދަލެންޑް ދޫކޮށްލަންޏާ ދާނެ ހަމައެކަނި ކުލަބަކީ ބާސެލޯނާ."


ފިޔަވަތިން ފިލި ހަތް ކުއްޖަކު ހައްޔަރު ކޮށްފި - Dhivehi Post\nފިޔަވަތިން ފިލި ހަތް ކުއްޖަކު ހައްޔަރު ކޮށްފި\nއާޓިކަލް ޕޯސްޓްކުރީ ދިވެހި ޕޯސްޓް5މަސް ކުރިން غشت 10, 2019 04300\nހުޅުމާލޭގައި ހުންނަ “ފިޔަވަތި” އިން ފިލި ހަތް ކުއްޖަކު ފުލުހުން ހިފަހައްޓައިފިއެވެ.\nދައުލަތުގެ ކުޑަކުދިން ބަލަހައްޓާ “ފިޔަވަތި”އިން ފިލައިގެން ގޮސް ތިބި ހަތް ކުދިން ފުލުހުން ހޯދާފައިވަނީ ޓްރީ ޓޮޕް ހޮސްޕިޓަލް ކައިރީ ހުރި ފެންސެއްގެ މައްޗަށް އަރައި ތިއްބައެވެ. މި ކުދިން ފިލައިގެން ދިޔަ ކަން ފުލުހުންނަށް ރިޕޯޓު ކޮށްފައިވަނީ މިއަދު ހެނދުނު 7:10 ހާއިރުއެވެ.\nފުލުހުން މައުލޫމާތު ދީފައިވާ ގޮތުގައި އެކުދިން މިހާރު ވަނީ ފިޔަވައްޗާ ހަވާލުކޮށްފައެވެ.\nފިޔަވަތިން ކުދިން ފިލުމުގެ މައްސަލަ ފަހަކަށް އައިސް ވަނީ ބޮޑުވެފައެވެ. އެގޮތުން ޖޫން މަހު ފިޔަވަތިން ފިލި ކުއްޖަކު މާލޭގެ ގެއެއްގެ ތެރޭގައި ގެންގުޅެނިކޮށް ފުލުހުން ހޯދައިފައިވާއިރު، އެތަނުގައި އުޅޭ ކުދިން ފިލަން މަސައްކަތް ކޮށް ފެންސް މައްޗަށް އަރާ ތިބޭ ފޮޓޯތައްވެސް މީސް މީޑިއާގައި އާންމުކޮށް ދައުރުވެއެވެ.\nދިވެހިންގެ ގޮނޑުދޮށްތަކުގައި ދިވެހިންނަށް މަނާ ބޯޑު އެޅުވޭނެތަ؟\nއަދީބު ފިލުން، ކަސްޓަމްސްގެ އިހުމާލު ބޮޑު!\nޕާކު ތަކަށް މާދަމާއިން ފެށިގެން ހިލޭ ވައިފައި ދޫކުރަނީ\nދިވެހި ޕޯސްޓް 8 މަސް ކުރިން ماي 25, 2019\nދިވެހި ޕޯސްޓް 12 މަސް ކުރިން يناير 22, 2019\nވެރިކަމުގެ ނިޒާމު ބަދަލުވާންޖެހޭ، ގޮތް ނިންމަވާނީ ރައީސް: ނަޝީދު\nދިވެހި ޕޯސްޓް9މަސް ކުރިން أبريل 9, 2019\nދިވެހި ޕޯސްޓް4މަސް ކުރިން شتنبر 19, 2019\n4 މަސް ކުރިން شتنبر 19, 2019 0\nދިވެހި ޕޯސްޓް4މަސް ކުރިން شتنبر 18, 2019\n4 މަސް ކުރިން شتنبر 18, 2019 0\nދިވެހި ޕޯސްޓް4މަސް ކުރިން شتنبر 14, 2019\n4 މަސް ކުރިން شتنبر 14, 2019 0


ޝިފްޒާން އަހްމަދު 22 ސެޕްޓެމްބަރު 2019 22:43\nސަޢޫދީ ޢަރަބިއްޔާގެ ތެޔޮ މަރުކަޒުތަކަށް ދިން ހަމަލާގައި ގެއްލުން ލިބިފައިވާ މަރުކަޒެއް ފޮޓޯ: ރޮއިޓަރސް\nސަޢޫދީ ޢަރަބިއްޔާގެ ތެޔޮ މަރުކަޒުތަކަށް ދިން ހަމަލާއާ ގުޅިގެން އީރާނާ ދެކޮޅަށް ފިޔަވަޅު އެޅައިދިނުމަށް ބައިނަލްއަޤުވާމީ މުޖުތަމަޢުގެ އެއްވުމުގައި ދައުލަތްތަކުގެ ކިބައިން އެދުމަށް ސަޢޫދީން ނިންމައިފިއެވެ. ސަޢޫދީގެ މުހިއްމު ދެ ތެޔޮ މަރުކަޒަކަށް ދީފައިވާ ހަމަލާގެ ސަބަބުން އީރާނާ ސަޢޫދީގެ ކުރިންވެސް ހީނަރުވެފައިވާ ގުޅުން އިތުރަށް ހީނަރުވެ ސަރަހައްދީ ނުތަނަވަސްކަން އިތުރުވެފައިވެއެވެ. ސަޢޫދީއާއި އެމެރިކާއިން މިހަމަލާތަކުގެ ފަހަތުގައިވަނީ އީރާނުކަމަށް ތުހުމަތުކޮށްފައިވީ ނަމަވެސް އީރާނުން އެކަން ދޮގުކޮށްފައިވެއެވެ.\nޑިޕްލޮމެޓުންނާ ހަވާލާދީ ރޮއިޓަރސްގައި ބުނެފައިވަނީ ސަޢޫދީގެ މައި އެކުވެރިން ކަމުގައިވާ އެމެރިކާއާއި އިމާރާތުންވެސް ޢަސްކަރީ ފިޔަވަޅުތަކެއް އަޅަން ޖެހިލުންވާ ކަމުގައެވެ. އެއީ އެފަދަ ހަނގުރާމައެއް ފެށިއްޖެނަމަ، ތެލުގެ އަގަށް އަތުވެދާނެ ބަދަލަކާއި ތެޔޮ ފޯރުކޮށްދޭ އިތުރު ދައުލަތްތައް އެހަނގުރާމައިގެ ތެރެއަށް މެހިގެން ހިނގައިދާނެ ކަމުގެ ބިރަށްޓަކައެވެ.\nސެޕްޓެންބަރު މަހުގެ 14ވަނަ ދުވަހުގެ ޙަމަލާގެ ފަހަތުގައިވަނީ އީރާނުކަން ސާބިތުކުރެވޭނެ ހެކި އ.ދގެ ޢާންމު ބައްދަލުވުމަށް ހުށަހެޅުމަށް ސަޢޫދީން ތައްޔާރުވަމުންދެއެވެ. އަދި އެހެކީގެ އެހީގައި އީރާނާ ދެކޮޅު އިއްތިޙާދެއް ޤާއިމުކުރުމަށް ސަޢޫދީއިން އުންމީދުކުރާ ކަމުގައިވެސް ރޮއިޓަރސްއިން ބުނެފައިވެއެވެ. ސަޢޫދީން ބުނެފައިވަނީ އީރާނުގެ ހަތިޔާރުތައް އުދުއްސާފައިވަނީ އުތުރުން ކަމުގައެވެ. އަދި އެހަމަލާތައް އައި ސީދާ ތަނެއް ޔަޤީންކުރުމަށް އެޤައުމުން މަސައްކަތްކުރާ ކަމުގައިވެސް ސަޢޫދީން ބުނެފައިވެއެވެ.\nއީރާނުންވަނީ މިހަމަލާގައި އެޤައުމުގެ އެއްވެސް ހިއްސާއެއް ނޯންނާނެ ކަމުގައި ބުނެފައެވެ. އަދި އެއްވެސް މިންވަރެއްގެ ފިޔަވަޅެއް އަތުވެއްޖެނަމަ، އެޤައުމުން ރައްދު ހަމަލާދޭނެ ކަމުގައިވެސް އީރާނުން އިންޒާރުދީފައިވެއެވެ. އެޤައުމުން ބުނެފައިވަނީ މިހަމަލާތަކާ ގުޅިގެން އީރާނާ ދެކޮޅަށް ކުރެވޭ ތުހުމަތުތަކަކީ އީރާނާ ދެކޮޅަށް އެމެރިކާގެ ރައީސް ޑޮނާލްޑު ޓްރަމްޕް ގެންގުޅުއްވާ ފިއްތުންތައް ވީ އެންމެ ބޮޑަކަށް އިތުރުކުރުމުގެ ސިޔާސަތުގެ ބައެއް ކަމުގައެވެ. މިސިޔާސަތަކީ 2015ވަނަ އަހަރު އެމެރިކާގެ ކުރީގެ ރައީސް ބަރަކް އޮބާމާގެ ވެރިކަމުގައި އެކުލަވައިލެވުނު އީރާނުގެ ނިއުކްލިއަރ ހަތިޔާރާ ގުޅޭ އެއްބަސްވުމުން އެމެރިކާ ނެރުއްވުމަށްފަހު ޓްރަމްޕު އިޢުލާނުކުރެއްވި ސިޔާސަތެކެވެ. އަދި އެސިޔާސަތުގެ ދަށުން އީރާނުގެ ތެޔޮ ބޭރުކުރުމަށް ހުރަސް އެޅުމަށް އިތުރު ދަތިކުރުމުގެ ފިޔަވަޅުތައް އެމެރިކާއިން އަޅާފައިވެއެވެ. ސަޢޫދީއިން ބޭނުންވަނީ އީރާނަށް އިތުރު އަދަބުތަކެއް ބައިނަލްއަޤުވާމީ މުޖުތަމަޢުން ކުރިމަތިކުރުވުމެވެ.\nތެޔޮ ހަމަލާ ސަޢޫދީ ޢަރަބިއްޔާ އީރާން އެމެރިކާ\nSeptember 20, 2019 16:15:53\nސަޢޫދީ ޢަރަބިއްޔާއިން ހަމަލާތަކުގައި ގެއްލުން ލިބުނު މަރުކަޒުތައް ދައްކާލައިފި


SunOnline: Arushad dhookolli amuru review koh, bandhah 10 dhuvas\nމުހައްމަދު މުޒައްޔިން ނާޒިމް 31 Mar 2020, 16:33\nމަސްތުވާތަކެތީގެ ބޮޑެއް ކަމަށް ބުނާ އަރުޝަދު: އޭނާ ބަންދުގެ މުއްދަތު ވަނީ އިތުރުކޮށްފައި --- ފޮޓޯ/ ޕޮލިސް\nމި ފަހުން ފުލުހުން އަތުލައިގަތް މަސްތުވާތަކެތީގެ ނެޓްވޯކެއްގެ ބޮޑެއް ކަމަށް ބުނާ އަރުޝަދު ޚާލިދު ދޫކޮށްލަން ނެރުނު އަމުރު ރިވިއުކޮށް، އޭނާގެ ބަންދަށް 10 ދުވަސް ކްރިމިނަލް ކޯޓުން އިތުރުކޮށްދީފިއެވެ.\nއަރުޝަދު ދޫކޮށްލީ ކުރިން އޭނާއަށް ޖަހާފައިވާ ބަންދުގެ މުއްދަތު ހަމަވާތީ ބަންދާމެދު ގޮތެއް ނިންމަން އިއްޔެ މުއްދަތު މަޖިލީހަށް ހާޒިރުކުރުމުންނެވެ. އޭނާ ދޫކޮށްލީ ޝަރުތުތަކަކާ އެކުއެވެ.\nއިއްުޔެ ނިންމި އެ ނިންމުން ރިވިއުކުރަން ޕްރޮސެކިއުޓާ ޖެނެރަލްގެ އޮފީހުން މިއަދު އެދުނީއެވެ.\nމިދިޔަ ޖެނުއަރީ މަހުގެ 30 ވަނަ ދުވަހު ފުލުހުން މާލޭގައި ހިންގި މަސްތުވާތަކެތީގެ ބޮޑު އޮޕަރޭޝަނާ ގުޅިގެން ހައްޔަރުކުރި ނުވަ މީހުންގެ ތެރޭގައި އިސްކޮށްހުރި މީހަކީ ގދ. ހޯޑެއްދޫ، އަލޯރާ، އަރުޝަދު ހާލިދު ކަމަށް ފުލުހުން ވަނީ މީގެ ކުރިން ބުނެފައެވެ.\nފުލުހުން ހިންގި އޮޕަރޭޝަންގައި އަރުޝަދުގެ ނެޓްވޯކާ ގުޅުން އޮންނަ އިތުރު އަށް މީހަކު ހައްޔަރުކޮށް، 10 ގެއަކާއި ވެހިކަލްތަކެއް ބަލައިފާސްކޮށް ނުވަ ކިލޯގެ މަސްތުވާތަކެއްޗާ ގިނަ އަދަދެއްގެ ފައިސާ ވަނީ ހޯދާފައެވެ.\nއަރުޝަދުގެ ނަމުގައި ބޭންކުގައި ހުޅުވާފައިވާ އެކައުންޓުތަކުގައިވާ ފައިސާ އަކީ، މަސްތުވާތަކެތީގެ ވިޔަފާރިކޮށްގެން ހޯދާފައިވާ ފައިސާކަމަށް ތަހުގީގަށް ތުހުމަތު ކުރެވޭތީ ކޯޓު އަމުރެއްގެ ދަށުން އޭނާގެ އެކައުންޓުތައްވެސް ވަނީ ފްރީޒްކޮށްފައެވެ. މި މައްސަލައާ ގުޅިގެން ގާތްގަނޑަކަށް 4.6 މިލިއަން ރުފިޔާ ހިފަހައްޓާފައިވާ ކަމަށް ފުލުހުން އިއްޔެ ވަނީ ބުނެފައެވެ.\nމި މައްސަލަގައި ހިމެނޭ އަށް މީހަކަށްވެސް ވަނީ މިހާރު ދައުވާކޮށްފައެވެ. އަރުޝަދާ ނުލާ ހައްޔަރު ކުރި އެންމެންގެ ބަންދުގެ މުއްދަތުވެސް އިއްޔެ ކްރިމިނަލް ކޯޓުން ވަނީ އިތުރުކޮށްފައެވެ.


SunOnline: Maldivian in dhenee ummeedhu, Massala akee vaadhaverikan\nމޯލްޑިވިއަން އިން ދެނީ އުންމީދު، މައްސަލައަކީ ވާދަވެރިކަން\nއައިޝަތު ފަރީޙާ 01 Nov 2019, 11:28\nމޯލްޑިވިއަންގެ ފްލައިޓެއް ވެލާނާ އިންޓަނެޝަނަލް އެއާޕޯޓުގައި--- ސަން ފޮޓޯ-- ފަރީހާ އަބްދުﷲ\nގައުމީ އެއާލައިން މޯލްޑިވިއަންގެ މާލީ ހާލަތު ދަށަށް ދާކަމަށް އެކި ފޯރަމްތަކުގައި ދަނީ ވާހަކަ ދެކެވެމުންނެވެ. ކުންފުނީގެ ހިންގުން ބޮއްސުންލާފައިވާ ކަމަށް ބުނެވެސް ސޯޝަލް މީޑިއާގައި ވަހަކަ ދެކެވޭތާ ދުވަސްތަކެއް ވެއްޖެ އެވެ. މި ވާހަކަތަކަށް އިތުރު ބާރެއް ލިބުނީ ސަރުކާރު ކުންފުނިތަކުގެ މާލީ ހާލަތު ބަޔާންކޮށް ޕްރައިވަޓައިޒޭޝަން ބޯޑުން އާންމުކޮށްފައިވާ ކުއާޓަލީ ރިޕޯޓުންނެވެ.\nމި އަހަރުގެ ދެވަނަ ކުއާޓަރުގެ މާލީ ހިސާބުތަކާއެކު އާންމުކުރި އެ ރިޕޯޓުގައި ވާގޮތުން މިދިޔަ އަހަރުގެ ދެވަނަ ކުއާޓަރުގައި އައިލެންޑް އޭވިއޭޝަނަށް ވަނީ ފައިދާވެފަ އެވެ. ނަމަވެސް މިއަހަރުގެ ދެވަނަ ކުއާޓަރުގައި އެކުންފުނީގެ މާލީ ހާލަތު ވަރަށްބޮޑަށް ދަށްވެ، ކުންފުންޏަށް ވަނީ ގެއްލުމާ ކުރިމަތިވެފަ އެވެ.\nސަރުކާރުގެ ކުންފުނިތައް ރެގިއުލޭޓްކުރުމުގެ ޒިންމާ އަދާކުރާ ޕީސީބީއިން، ސަރުކާރު ހިއްސާވާ ކުންފުނިތަކުގެ މާލީ ހާލަތު ދިރާސާކުރުމަށް ފަހު ނެރެފައިވާ މި އަހަރުގެ ދެވަނަ ކުއާޓާ ރިވިއު ރިޕޯޓުގައިވާ ގޮތުގައި މި އަހަރުގެ ދެވަނަ ކުއާޓަރުގައި އައިލެންޑް އޭވިއޭޝަން ސާވިސެސްއަށް ވަނީ 10.75 މިލިއަން ރުފިޔާގެ ގެއްލުމަކާ ކުރިމަތިވެފަ އެވެ. އެހެން ނަމަވެސް، މިދިޔަ އަހަރުގެ ދެ ވަނަ ކުއާޓަރުގައި އައިއޭއެސް އިން ވަނީ 68.05 މިލިއަން ރުފިޔާގެ ފައިދާއެއް ހޯދައިފަ އެވެ.\nރިޕޯޓްގައިވާ ތަފާސްހިސާބުތަކަށް ބަލާއިރު އައިއޭއެސްއަށް ދެވަނަ ކުއާޓަރުގައި ލިބިފައިވާ ގެއްލުމަކީ މިދިޔަ އަހަރުގެ އެ މުއްދަތުގައި ލިބުނު ފައިދާއާ އަޅާބަލާ އިރު، 116 ޕަސެންޓް ދަށް އަދަދެކެވެ. އެއީ، 78.79 މިލިއަން ރުފިޔާ މަދު އަދަދެކެވެ.\nމި އަހަރުގެ ދެވަނަ ކުއާޓާގައި އައިއޭސް އިން 319.98 މިލިއަން ރުފިޔާގެ ވިޔަފާރި ކުރި ނަމަވެސް، އާމްދަނީގެ ގޮތުގައި ލިބުނީ 457.94 މިލިއަން ރުފިޔާ އެވެ. އެއީ، މި އަހަރުގެ ފުރަތަމަ ކުއާޓަރުގައި ލިބުނު، 541.52 މިލިއަން ރުފިޔާގެ އާމްދަނީއާ އަޅާބަލާއިރު، 83.58 މިލިއަން ރުފިޔާ މަދު އަދި 15 ޕަސެންޓްގެ ދަށްވުމެކެވެ. ނަތީޖާއަކަށްވީ ކުންފުންޏަށް 10.75 މިލިއަން ރުފިޔާގެ ގެއްލުމަކާ ކުރިމަތިވުމެވެ.\nކުންފުންޏަށް ކުރިމަތިވި މާލީ ގެއްލުމާ ގުޅޭ ގޮތުން އެކުންފުނީގެ މެނޭޖިން ޑިރެކްޓަރު މުހައްމަދު ރިޒްވީ ވިދާޅުވީ އެތެރޭގެ ދަތުރުގެ އަގު ހެޔޮކުރުމަށް ދޭ ޑިސްކައުންޓާ އެކު ކުންފުނީގެ ފައިދާ އިން 100 މިލިއަނެއްހައި ރުފިޔާ މަދުވާ ކަމަށެވެ.\n"އޭގެ އިތުރު ކަމެއް ދެވަނަ ކުއާޓަރުގެ ތެރެއަށް އެބަ އިންވޯލްވޭ. ފުރަތަމަ ކަމަކީ ކޭޝް ޑިސްކައުންޓު. ސެކަންޑް ކުއާޓަގައި މި ލިބުނު ލޮސްއާ ގުޅިގެން ފާހަގަކޮށްލެވޭ ރޯދަމަސް މި ދޭތެރެއާ ދިމާވުން. އާންމުކޮށް ރޯދަ މަހަކީ ވަރަށް ޓްރެވަލް ލޯ [ދަށް] ދުވަސްވަރެއް މުޅި ރާއްޖޭގައި ވެސް. މިއީ ހަމައެކަނި މިއަހަރު ދިމާވިކަމެއް ނޫން،" ރިޒްވީ ވިދާޅުވި އެވެ.\nއޭނާ ވިދާޅުވީ ރޯދަމަހަކީ ދިވެހިން ދަތުރު ކުރާ މިންވަރު މަދު ދުވަސްވަރެއް ކަމަށާއި އަބަދު ވެސް އެދުވަސްވަރު އައިލެންޑް އޭވިއޭޝަނަށް ގެއްލުންވާ ކަމަށެވެ.\n"ތިންވަނަ ކަމަކީ އަޅުގަނޑުމެންގެ ޗައިނާ އޮޕަރޭޝަންތަކުން ލިބުނު ލޮސްއެއް. ޗައިނީޒް ޓޫރިޒަމް ތަންކޮޅެއް ދަށްވެގެން އައީ މި ޕީރިއަޑް ތެރޭގައި،" ރިޒްވީ ވިދާޅުވި އެވެ.\nމީގެ އިތުރުން ރިޒްވީ ވިދާޅުވީ މިދިޔަ އަހަރުގެ ދެވަނަ ކުއާޓަރުގެ ރިޕޯޓު ކުންފުނީގެ އާ މެނޭޖުމެންޓުން ރިކޮންސައިލްކޮށް، އޭޕްރީލް މަހު އެ ރީކޮންސައިލް ރިޕޯޓު ޕީސީބީ އަށް ފޮނުވާފައިވާނެ ކަމަށެވެ. މި އަހަރުގެ ދެވަނަ ކުއާޓަރުގެ ރިޕޯޓު އަޅާކިޔާފައި އޮތީ ކުރީގެ ހިސާބުތަކާ ކަމަށާއި އެކަން މިހާރު ޕީސީބީގެ ސަމާލުކަމަށް ގެނެސްފައިވާނެ ކަމަށް ރިޒްވީ ވިދާޅުވި އެވެ.\n"މީގައި ފާހަގަކޮށްލަން ބޭނުން މިދިޔަ އަހަރު ވެސް ދެވަނަ ކުއާޓަރަކީ ކުންފުންޏަށް ލޮސްއެއް. ފަސް މިލިއަން ރުފިޔާގެ ލޮސްއެއް މިދިޔަ އަހަރުވެސް ލިބުނު ދެވަނަ ކުއާޓަރުގައި،" ރިޒްވީ ވިދާޅުވި އެވެ.\nއައިއޭއެސްގެ މެނޭޖިން ޑިރެކްޓަރު މުހައްމަދު ރިޒްވީ -- ސަން ފޮޓޯ: ފަޔާޒު މޫސާ\nވާދަވެރިކަން އިތުރުވެ، މުވައްޒަފުންގެ މުސާރަ ބޮޑުކުރި!\nއެތެރޭގެ އުދުހުންތަކުގައި ހަރަކާތްތެރިވާ އިތުރު އެއާލައިނެއް މާކެޓަށް ނިކުތުމާ އެކު ވާދަވެރިކަން ބޮޑުވެގެން ދިޔަ ކަމަށް އައިލެންޑް އޭވިއޭޝަނުން ވަނީ ބުނެފަ އެވެ. ޕީސީބީގެ ރިޕޯޓުގައި ވެސް އެކަން ފާހަގަކޮށްފައިވާ އިރު، މަންތާ އެއާއިން އެތެރޭގެ އުދުހުންތަކުގައި ހަރަކާތްތެރިވާން ފެށުމަކީ ކުރިމަތިވި ގޮންޖެހުމެއް ކަމަށާއި މި ވާދަވެރިކަމާ އެކު ކުންފުނީގައި ތިބި ޓެކްނިކަލް މުވައްޒަފުން ރިޓެއިންކުރުމަށް އެމީހުންގެ މުސާރަ ބޮޑުކުރުމަކީ ވެސް ހަރަދު އިތުރުވި ކަމެއްކަމަށް އައިއޭއެސްއިން ބުންޏެވެ.\n"މާކެޓް ތެރެއަށް އިތުރު ކޮމްޕެޓިޓާސް ވަދެގެން އައިއިރު އަޅުގަނޑުމެން ވެސް ޓެކްނިކަލް ބޭފުޅުންނަށް މުސާރަ ބޮޑުކޮށްފައި ހުންނާނީ. ޕައިލެޓުންނާއި އިންޖިނިއަރުންގެ މުސާރައިން އެކަން ފެނިގެންދާނެ،" މެނޭޖިން ޑިރެކްޓަރު ރިޒްވީ ވިދާޅުވި އެވެ.\nޕީސީބީގެ ރިޕޯޓު ދައްކާގޮތުން މިއަހަރުގެ ދެވަނަ ކުއާޓަރުގައި އައިލެންޑް އޭވިއޭޝަނުގެ މުވައްޒަފުންގެ މުސާރަ އާއި އެލަވަންސްތަކުގެ ބައިން 8.69 މިލިއަން ރުފިޔާ އިތުރުވެ، 100.29 މިލިއަން ރުފިޔާއަށް ވަނީ އެ ހަރަދުތައް ބޮޑުވެފަ އެވެ.\n"އަޅުގަނޑުމެންގެ މުވައްޒަފުންނަށާއި ކަސްޓަމަރުންނަށް ދޭ ހިދުމަތްތައް ރަނގަޅު ކުރުމަށް އާ އިމާރާތަކަށް މުވައްޒަފުން ވާނީ ބަދަލުކޮށްފައި. އަޅުގަނޑުމެންގެ އާ ޓިކެޓް އޮފީހެއް ވެސް ވަނީ ގާއިމުކުރެވިފައި މާލޭގެ ވަރަށް ޕްރައިމް ލޮކޭޝަންއެއްގައި،" މީގެ ކުރިން އައިލެންޑް އޭވިއޭޝަނުގެ ހެޑް އޮފީސް ހިންގަމުން ދިޔައީ ބާ އިމާރާތެއްގައި ނަމަވެސް އެ މަސައްކަތް އެހެން އިމާރާތަކަށް ބަދަލުކޮށްފައިވާކަން ފާހަގަކުރައްވާ އެކުންފުނީގެ ޑެޕިއުޓީ މެނޭޖިން ޑިރެކްޓަރު އާއިޝަތު ޖެނިފާ ވިދާޅުވި އެވެ.\nކުރިއަށް އޮތީ އުއްމީދީ ދުވަސްތަކެއް\nމި އަހަރުގެ ދެވަނަ ކުއާޓަރުގައި ދަތުރުފަތުރު މަދުވެ ކުންފުންޏަށް ގެއްލުންވީ ނަމަވެސް ކުރިއަށް އޮތީ ދަތުރުކުރުމުގެ ޕީކް ސީޒަނެއް ކަމަށާއި މިއާ އެކު ކުންފުނީގެ އާމްދަނީ އިތުރުވާނެ ކަމަށް އައިއޭއެސް އިން ވަނީ ބުނެފަ އެވެ.\n"ފޯ ސީ [ލަފާ]ނުކުރާ ކަމެއްވެސް ނޫން އެއީ ރޯދަމަހާ ދިމާކޮށް ދަތުރު ކުރާމިންވަރު މަދުވާނެކަން. އެވަރަށް ބޯޓު ދުއްވަންޖެހިފައި، ފަސިންޖަރުން މަދުވާނެކަން އެނގޭ ކުރިއާލާ. ކުރިއަށް އޮތީ ޓްރެވަލް ސީޒަން. އިތުރަށް ޕިކް ކުރެވޭ ތަން މި ފެންނަނީ،"\nއައިއޭއެސްއިން ބުނީ ކުރިއަށް އޮތް ޕީކް ސީޒަނަކީ ސްކޫލު ޗުއްޓީ ދުވަސްވަރު ކަމުނ ދަތުރު ކުރާ މީހުންގެ އަދަދު އިތުރުވާނެ ކަމަށެވެ.\nކުންފުނި ބަނގުރޫޓުވާކަމަށް ދެކެވޭ ވާހަކައާ ގުޅޭގޮ ތުން އެކުންފުނީގެ ޑެޕިއުޓީ މެނޭޖިންގް ޑިރެކްޓަރު އާއިޝަތު ޖެނިފާ ވިދާޅުވީ އެވާހަކަތަކަކީ ރައްޔިތުންގެ ހިތްތަކުގައި ބިރުވެރިކަން އުފެއްދުމަށް ދައްކާ ވާހަކައެއް ކަމަށެވެ. ކުންފުނީގެ ހަރަދުތައް ބޮޑުވެ، ކޮންޓްރޯލު ނުކުރެވޭ ވަރަށް ގޮސް އެއާލައިން ބަނގުރޫޓުވާނެ ކަމަށް ނުބެލެވޭ ކަމަށް އޭނާ ވިދާޅުވި އެވެ.\nއެ ވާހަކަތަކަކީ ސިޔާސީ ވާހަކަތަކެއް ކަމަށާއި އެއީ "ވަކި ބޭނުމަކު ބަޔަކު ދައްކާ ވާހަކައެއް"ގެ ގޮތުގައި އެ ކުންފުނީގެ މެނޭޖުމެންޓުން ފާހަގަ ކުރިއެވެ.\nމިއަހަރުތެރޭ މާލޭގައި ސެލްފް ސާވިސް ޝެޑެއް ގާއިމުކުރަނީ\nއެމްޓީސީސީއަށް ދެވަނަ ކުއާޓަރުގައި 63 މިލިއަންގެ ފައިދާ\nއާ ޕޭމަންޓް ސިސްޓަމް ޕްރޮޖެކްޓަށް ކޮންސަލްޓަންޓެއް ހޯދަނީ


Midhiya aharu indhi ohthakuge meyva miaharu fenigendhane: Mahloof\nމިދިޔަ އަހަރު އިންދި އޮއްތަކުގެ މޭވާ މިއަހަރު ފެނިގެންދާނެ: މަހުލޫފު\nކުޅިވަރުގެ ދާއިރާއިން މިދިޔަ އަހަރު އިންދުނީ އޮއްތަކެއްކަމަށާއި މިއަހަރު އޭގެ މޭވާ ފެނިގެންދާނެ ކަމަށް ޔޫތު މިނިސްޓަރު އަހުމަދު މަހުލޫފު ވިދާޅުވެއްޖެއެވެ.\nޔޫތު މިނިސްޓްރީން މިރޭ ދަރުބާރުގޭގައި ބޭއްވި "ރަން އަހަރު" ހަފުލާގައި ވާހަކަ ދައްކަވަމުން މިނިސްޓަރު މަހުލޫފު ވިދާޅުވީ، މިދިޔަ އަހަރަކީ ކުޅިވަރުގެ ހަޔާތުގައި ރާއްޖެ އަށް އެންމެ ކާމިޔާބު އަހަރު ކަމަށެވެ. ޒުވާނުން ބާރުވެރި ކުރުވުމަށް ވެސް އެހެން އަހަރުތަކާ އަޅާބަލާއިރު މިދިޔަ އަހަރަކީ ކާމިޔާބު އަހަރެއް ކަމަށް މަހުލޫފް ވިދާޅުވި އެވެ.\nމަހުލޫފު ވިދާޅުވި ގޮތުގައި ރާއްޖޭގައި އަޅައި ފުރަތަމަ އިންޑޯ ބާސްކެޓް ކޯޓުގެ މަސައްކަތް މިއަހަރުގެ ތެރޭގައި ފެށިގެންދާނެއެވެ. އަދި ފީފާ އިން ގަބޫލުކުރާ ފެންވަރުގެ 50 ފުޓުބޯޅަ ދަނޑު މިއަހަރު ތަރައްގީކޮށް ނިންމާލެވޭނެ ކަމަށް އުންމީދުކުރައްވާކަމަށް މަހުލޫފު ވިދާޅުވިއެވެ. މި އަހަރު ތެރޭގައި 18 ވަރަކަށް ޒުވާނުންގެ މަރުކަޒު އެޅުމަށްވެސް ހަމަޖެހިފައިވާކަން ފާހަގަކުރެއްވިއެވެ.\n"މިދިޔަ އަހަރު އިންދުނީ އޮށްތަކެއް. އޭގެ މޭވާ މި އަހަރުގެ ތެރޭގައި އިރާދަކުރެއްވިއްޔާ ފެނިގެންދާނެ." މަހުލޫފު ވިދާޅުވިއެވެ.\nމަހުލޫފު ވިދާޅުވީ، ކުރިން ނުލިބޭ އެތައް ކާމިޔާބީތަކެއް ކުޅިވަރުގެ ދާއިރާއިން ރާއްޖެ ހޯދާފައިވާކަމަށެވެ. އެގޮތުން މުޖުތަމައު ބާރުވެރި ކުރުމުގެ ދާއިރާއިން ވެސް ބޮޑެތި ކާމިޔާބުތަކެއް ލިބިފައިވާ އަހަރެއް ކަން ފާހަގަކުރެއްވިއެވެ.\nވައިރަހުގެ އަސަރުކޮށްފައިވާ ފަރާތްތަކަށް އެހީވުމަށް ފޮގްބާ ފަންޑްރެއިސްކޮށް ފައިސާގެ އެހީދެނީ22 weeks ago\nވެލެންސިއާގެ4ކުޅުންތެރިން އަދި ސްވިސް ފުޓްބޯޅަ ފެޑެރޭޝަނުގެ ރައީސް ކޮރޯނާވައިރަހަށް ޕޮޒިޓިވްވެއްޖެ02 weeks ago\nކޮވިޑް-19: މާހިރުންގެ އިރުޝާދުތަކާ އެއްގޮތަށް އަމަލުކުރުމަށް ރޮނާލްޑޯ އެދެފި22 weeks ago\nކޮރޯނާވައިރަހާ ހެދި ޔޫރޯ 2020 ފަސް ކުރަނީ؟02 weeks ago\nއާސެނަލްގެ ކޯޗް އާޓޭޓާ ކޮރޯނާވައިރަސްއަށް ޕޮޒިޓިވްވެއްޖެ02 weeks ago\n5 ގޯލް ޖަހާ ޔުނައިޓެޑް ފެންވަރު ދައްކާލައިފި02 weeks ago\n''ކޮރޯނާވައިރަސްއައި ގުޅިގެން ސީޒަން ހުއްޓާލަންޖެހޭ ހާލަތަށް ގޮސްފިއްޔާ އެކަން ގަބޫލުކުރާނަން'' 12weeks ago\nލިވަޕޫލް ބަލިވުމުން އެޓްލެޓިކޯ ކުޅުނު ގޮތާމެދު ކްލޮޕް ހިތްހަމަނުޖެހުން ފާޅުކޮށްފި42 weeks ago


Front-line allowance dheyn fashaifi - vNews.mv\n( މާލެ ، 25 މާޗު 2020 ) -- ކޮވިޑް-19 އިން ރައްކާތެރިވުމުގެ ގޮތުން ކަމާ ގުޅޭ އިދާރާތައް ގުޅިގެން ބޭއްވި އިމަޖެންސީ ޑްރިލްގެ ތެެރެެއިން -- ވީފޮޓޯ : އަހުމަދު ޝުރާއު\nފްރަންޓްލައިން އެލަވަންސް ދޭން ފަށައިފި\nޠާހިރާ އަޒްހާރު 30 July 2020, 14:53\nކޮވިޑް-19 އާއި ގުޅިގެން ފްރަންޓްލައިންގައި މަސައްކަތްކުރާ މުވައްޒަފުންނަށް ދޭން ނިންމި އެލަވަންސް ދޭން ފަށައިފިއެވެ.\nކޮވިޑް-19 އާއި ގުޅިގެން ރެއާއިދުވާލު އެކި ދާއިރާތަކުގެ މަސައްކަތްތެރިން ކުރީ ސަފުގައި މަސައްކަތް ކުރަމުންދާއިރު، މިފަދަ މަސައްކަތްތެރިންނަށް ހާއްސަ އެލަވަންސެއް ދޭން ނިންމާފައިވާކަން ފިނޭންސް މިނިސްޓަރ އިބްރާހިމް އަމީރު ހާމަކުރެއްވާފައިވަނީ މިދިޔަ މެއިމަހުގެ ތެރޭގައެވެ.\nއެހެންނަމަވެސް މި އެލަވަންސް ދޭން ފަށާފައިވަނީ އޭގެ މަހަކަށްވުރެ ގިނަދުވަސް ފަހުންނެވެ.\nއިއްޔެއިން ފެށިގެން މި އެލަވަންސް ދޭން ފަށާފައިވާއިރު ފިނޭންސް މިނިސްޓްރިން ބުނީ ފްރަންޓްލައިންގައި މަސައްކަތްކުރާ 220 ފަރާތަކަށް 2.9 މިލިއަން ރުފިޔާ މިހާތަނަށް ދޫކޮށްފައިވާ ކަމަށެވެ.\nފިނޭންސް މިނިސްޓްރީން ބުނީ މިއީ ރާއްޖެއިން ފުރަތަމަ ކޮވިޑް ފެނުނު ދުވަސްކަމަށްވާ7މާޗްއިން ފެށިގެން ޖޫންމަހުގެ ނިޔަލަށް އެ ފަރާތްތަކަށް ލިބެންވާ ފައިސާ ކަމަށެވެ.\nފްރަންޓްލައިންގައި މަސައްކަތްކުރާ އިތުރު ފަރާތްތަކަށް އެލަވަންސް ދިނުމުގެ މަސައްކަތް ވަރަށް ހަލުވިކަމާއެކު ކުރަމުންގެންދާނެ ކަމަށާއި، ޑޭޓާ ވެރިފިކޭޝަން އާއި އެޕްރޫވަލްގެ މަސައްކަތް މިހާރު ކުރެވެމުންދާ ކަމަށް ފިނޭންސް މިނިސްޓްރީން ވަނީ ބުނެފައެވެ. މި މަސައްކަތްތައް ނިމުމާއެކު އިތުރު ފަރާތްތަކަށް އެލަވަންސް ދެވޭނެ ކަމަށް ފިނޭންސް މިނިސްޓްރީން ބުނެއެވެ.\nފްރަންޓްލައިން އެލަވަންސް ދިނުމަށް ސަރުކާރުން ނިންމާފައިވަނީ ކެޓެގަރީތަކަކަށް ބަހާލައިގެންނެބެވެ.\nއެގޮތުން ހައިރިސްކު ކެޓެގަރީގައި ހިމެނޭ ފަރާތްތަކަށް މަސައްކަތަށް ނިކުންނަ ކޮންމެ ދުވަހަކަށް 500ރ. ދިނުމަށާއި، މީޑިއަމް ރިސްކު ކެޓެގަރީގައި ހިމެނޭ ފަރާތްތަކަށް މަސައްކަތަށް ނިކުންނަ ކޮންމެ ދުވަހަކަށް 250ރ. ދިނުމަށް ފިނޭންސް މިނިސްޓްރީން ވަނީ ނިންމާފައެވެ.\nމި ދެ ކެޓެގަރީގައި ނުހިމެނޭ ފަރާތްތަކަށް މަސައްކަތަށް ނިކުންނަ ކޮންމެ ދުވަހަކަށް 200ރ. ދިނުމަށް ވަނީ ނިންމާފައެވެ.\nފިނޭންސް މިނިސްޓަރ އިބްރާހީމް އަމީރު އެޗް.ޕީ.އޭ ރާއްޖެ


New gai madukuran Dhagandey ninmaifi | Mihaaru\nކުޅިވަރު / އަލީ އަޝްފާގު (ދަގަނޑޭ)\n25 ޖެނުއަރީ 2018 - 17:33\nނިއުގެ ޕްރެކްޓިސް އާ ސީޒަނަށް މިއަދު ފެށިއިރު ދަގަނޑޭ ވަނީ ބައިވެރިވެފަ އެވެ.\nމިދިޔަ ސީޒަނުގެ މެދުތެރެއިން ނިއުއާ ގުޅުނު ދަގަނޑޭ ވަނީ އެ ޓީމުން މިދިޔަ ސީޒަނުގެ އުރީދޫ ދިވެހި ޕްރިމިއާ ލީގާއި އެފްއޭ ކަޕް އަދި ޕްރެޒިޑެންޓްސް ކަޕް ކާމިޔާބުކުރިއިރު މުހިއްމު ދައުރެއް އަދާކޮށްފަ އެވެ.\nމިދިޔަ ސީޒަނުގައި ކުޅުނު މުހިއްމު ކުޅުންތެރިންގެ ތެރެއިން ގޯލްކީޕަރު އިމްރާން މުހައްމަދާއި ރިލްވާން ވަހީދު (ރިލޭ) އާއި އަހުމަދު އަބްދުﷲ (ލިލީ) އާއި އަކްރަމް އަބްދުލްގަނީ އާއި ހަސަން އަދުހަމް (ސަޑޭ) އަބްދުﷲ މިދުހަތު (ބިޗަޑް) ވަނީ ކޮންޓްރެކްޓް އާކޮށްފަ އެވެ. އަންނަ ސީޒަނުގައި ވެސް ކޯޗުކޮށްދޭ ސްޕެއިނުގެ އޮސްކާ ބްރުޒޮން އެވެ.\nމެލޭޝިއާގެ ޕީޑީއާރްއެމް އަށް ތިން ސީޒަން ކުޅުމަށް ފަހު އަނިޔާގެ ސަބަބުން އެ ކްލަބުގެ ކޮންޓްރެކްޓް އުވާލުމަށް ފަހު ދަގަނޑޭ އެނބުރި ރާއްޖެ އައިސް 2016 ވަނަ އަހަރު ސީޒަނުގެ ފަހު ބައިގައި ރެކޯޑް އަގަކަށް ކުޅުނީ މާޒިޔާ އަށެވެ. އެ ކްލަބާ އެކު އޭނާ ވަނީ އުރީދޫ ދިވެހި ޕްރިމިއާ ލީގު ކާމިޔާބުކޮށްފަ އެވެ.\nކްލަބް ވެލެންސިއާ އިން 2001 ގައި ކެރިއަރު ފަށައި އެ ކްލަބަށް ހަތަރު އަހަރު ކުޅުމަށް ފަހު ދަގަނޑޭ އެންމެ ފުރަތަމަ ނިއުއާ ގުޅުނީ 2006 ގަ އެވެ. އެ ސީޒަނުގައި އެ ކްލަބާ އެކު އެފްއޭ ކަޕާއި ދިވެހި ލީގު ކާމިޔާބުކުރިއިރު ޖެހިގެން އައި އަހަރު އެ ޓީމަށް އެފްއޭ ކަޕް މިލްކުކޮށްދިނެވެ. އޭގެ ފަހުން ވީބީ އައްޑޫ އެފްސީ އަށް ކުޅުމަށް ފަހު އެނބުރި ނިއުއާ ގުޅުނީ 2012 ވަނަ އަހަރެވެ. އެ އަހަރު މެޗަކުން ބަލިނުވެ ދިވެހި ލީގު ކާމިޔާބުކޮށް އަދި ޕްރެޒިޑެންޓްސް ކަޕް ނިއު ކާމިޔާބުކުރިއިރު ދަގަނޑޭ މުހިއްމު ދައުރެއް އަދާކުރި އެވެ.\nޖެހިގެން އައި 2013 ވަނަ އަހަރަކީ އޭނާގެ ކެރިއަރުގެ އެންމެ ކާމިޔާބު ސީޒަނެވެ. އެ ފަހަރު ސީޒަނުގެ ހުރިހާ މެޗަކުން މޮޅުވެ ހުރިހާ މުބާރާތެއް ނިއު ކާމިޔާބުކުރިއިރު ދަގަނޑޭ ވަނީ 50 އަށް ވުރެ ގިނަ ގޯލް ޖަހައި ރެކޯޑް ހަދައިފަ އެވެ. އަދި އެ އަހަރުގެ އޭއެފްސީ ކަޕުގެ ކުއާޓާ ފައިނަލަށް ނިއު ގެންގޮސްދިނެވެ.\nއެ އަހަރަށް ފަހު މެލޭޝިއާގެ ދެ ވަނަ ޑިވިޝަނުގެ ޕީޑީއާރްއެމް އަށް ބަދަލުވެ އެ ކްލަބް ފުރަތަމަ ޑިވިޝަނަށް ޕްރޮމޯޓްކޮށްދީ އަދި މެލޭޝިއާގެ އެންމެ މޮޅު ބިދޭސީ ކުޅުންތެރިއާގެ މަގާމް ހޯދި އެވެ.\nއަލީ އަޝްފާގު (ދަގަނޑޭ) ނިއުރޭޑިއަންޓް ސ.ކ\n12 ކޮމެންޓް, 49 ރިއެކްޝަންސް\nދަގޭ އަށް ފުރުސަތު ދީ އަދި ދަގޭ މީހަކަށް ވީ ވެލެންސިއާ އިން...\nއޮއްޕޮ ބޭނުންވޭ...އެއީ މިވަގުތު ހުރި އެންމެ މޮޅު ކުޅުންތެރިޔާ ރާއްޖޭގަ ހުރި\nޝިޔާދުބޭ ވަރަށް އުފާވެއްޖެ. މިހާ އުފާވެރި ދުވަހެއް އަންނާނެތަ؟ އަޅެ އަންނާނެތަ؟ ނިކަން ބުނެބަލަ؟\nތި އުމޭރު ތީ ދެން ދުވަހަކު ވެސް ނިއުއައް ނުކުޅޭނެ ކަމައް ބުނެ ފުއްޕި މީހެއް. ދެން މި ގެނައީ އޮއްޕޮ ގެ މަގާމައް ކުޅުވަންށޯ ދަގޭ ކިޔާވަރުން. އޮއްޕޮ ހިނގި މަގަކުން ވެސް ނިިހިގޭނެ.\nއޮއްޕޮއާ ދޭތެރޭ ނުވިސްނާ. 2018 ވަނަ އަހަރު ރާއްޖޭގެ ކުލަބަކަށް އޮއްޕޮ ކުޅެންޏާ ކުޅޭނީ ހަމަ ނިއުއަށް. މިވެސް ވަރަށް ވާހަކަ އިނގޭ،.\nއޮއްޕޮ ނުކުޅޭނެ. އޮއްޕޮ ބުނީ ނެތޯ ނުލިބޭ ކާމިޔާބެއް ދިވެހި ފުޓްބޯޅައިގަ. ޅަކުދިން ކުޅެލާށޯ.\nމިދިޔަ އަހަރަށް ވުރެ މިއަހަރު ހުރިހާ ގޮތަކުންވެސް ނިއުވަރުގަދަ. ޓީމަށް އަލަށް ގުޅުނު ކުޅުންތެރިން ނަކީވެސް ތަފާތު މޮޅު ކުޅުންތެރިން. ނިއުގެ ކޯޗު އަށް އަހަރަމެން ސަފޯޓަރުންގެ އުއްމީދު ތައް ހާސިލު ކޮށްދޭނެ. އެކަމަކާ އެއްވެސް ސައްކެއް ނުކުރަށް. ވާދަވެރި ޓީމްތައް ވަރުގަދަ ވުމަކީ ނިއުއަށް ލިބޭ އެޑްވާންޓޭޖް. އޭއެފްސީ ކަފް ތަށި މިއަހަރު އުފްލާލުމަކީ އަހަރެން އެއްމެ ބޭނުން ކަތައް. ﷲ ގެ ރަހުމަތް ފުޅުން މި ދިވެހި ފަސްގަޑް ގ ފުރަތަމަ ފަހަރަށް އޭފްސީކަފްތަށި ނިއު އިން ބަހަށްޓާނެ\nއޭއެފްސީ ނެގޭ ފެންވަރެއް އަދި އެއް ތިޓީމަކު ނެއް.\nއޮއްޕޮ ނޫޅޭ މޮތަ ވެގެން ނެއް. އޮއްޕޮ މިދިޔަ ސީޒަން ފަހުބައި ކުޅުނީ މާލެ އޭނަ ހަދާ ގެއެއް ނިމެންދެން މާލޭ ގަ ހުންނަން ޖެހޭތީ.\nމަރްހަބާ ދަގޭ. ބޭނުންވަނީ ދަގޭވެސް ނިއުގާ މޮލަށްކުޅެ 2018 ވަނަ އަހަރަކީވެސް ނިއުއަށް ކާމިޔާބު އަހަރަކަށް ހެދުން.\nއަހަރަމެން އަބަދުވެސް ދެކޭހިތްވަނީ ދަނގޭ ނިއުގައި ކުޅޭތަން ބަލަށް. ވަރަށް އުފާ ވެއްޖެ ނިއުގަ މަޑްކުރާ ގޮތަށް ނިންމީމަ


Australia in France ah: Eiffel tower hadi kuranee aharemeneh noon | Hurihaa.mv\nއޮސްޓްރޭލިއާ އިން ފްރާންސަށް: "އެއިފެލް ޓަވަރު ހަޑިކުރަނީ އަހަރެމެނެއް ނޫން"\nLast updated on 01 Nov 2021, 21:12\nއޮސްޓްރޭލިއާގެ ބޮޑުވަޒީރު މޮރިސަން (ކ) އަދި ފްރާންސްގެ ރައީސް މެކްރޮން.\nކެންބަރާ (ނޮވެމްބަރު 1) - އެމެރިކާއާއި އިނގިރޭސިވިލާތުން ސަބްމެރިން ގަތުމަށް ސިއްރުން މަޝްވަރާ ކުރައްވަމުން ގެންދަވަނިކޮށް، ފްރާންސްގެ ރައީސް އެމަނުއެލް މެކްރޯންއަށް ދޮގު ހެއްދެވި ކަމަށް ދެކެވޭ ވާހަކަތައް އޮސްޓްރޭލިއާގެ ބޮޑުވަޒީރު ސްކޮޓް މޮރިސަން ދޮގު ކުރައްވައިފި އެވެ.\nއޮސްޓްރޭލިއާ ބޮޑުވަޒީރުގެ ނައިބު ބާނާބީ ޖޮއިސް ވަނީ ފްރާންސުން މާބޮޑަށް ރުޅި އަންނަނީ ކަމަށާއި، "އައިފެލް ޓަވަރުގެ މޫނު މަތި ހަޑިނުކުރަން އެދޭ" ކަމަށެވެ.\nއޮސްޓްރޭލިއާ އިން ވަނީ 12 ކޮންވެންޝަނަލް ޑީސަލް އިލެކްޓްރިކް ސަބްމެރިން އުފެއްދުމަށް ފްރާންސްގެ މެޖޯރިޓީ އޮންނަ ނޭވަލް ގްރޫޕާއެކު ހަދާފައިވާ 90 މިލިއަން އޮސްޓްރޭލިއާ ޑޮލަރު (66 މިލިއަން ޑޮލަރު)ގެ ކޮންޓްރެކްޓް މިދިޔަ ސެޕްޓެމްބަރު މަހު ބާތިލުކޮށްފަ އެވެ. އޭގެ ބަދަލުގައި އޮސްޓްރޭލިއާއިން އިނގިރޭސިވިލާތާއި އެމެރިކާއާ އެކު އެލަޔަންސެއް އުފެއްދީ އެމެރިކާގެ ޓެކްނޮލޮޖީއާ އެކު އުފައްދާފައިވާ ނިއުކްލިއާ ހަކަތައިން އުފައްދާ 8 ސަބްމެރިންގެ ފްލީޓެއް ހޯދުމަށެވެ.\nމެކްރޮން އާދީއްތަ ދުވަހުގެ ރޭ އިޓަލީގެ ރޯމްގައި ނޫސްވެރިންނާ ވާހަކަ ދައްކަވަމުން ވިދާޅުވީ އޭނާ އާއި މޮރިސަން އާ ދެ ބޭފުޅުން ގްރޫޕް އޮފް 20 ނޭޝަންސް ސަމިޓްގައި ބައިވެރިވެވަޑައިގެންނެވިއިރު، އާ އެލަޔަންސަކީ "އޮސްޓްރޭލިއާގެ އިތުބާރާ މެދު އޮތީ ވަރަށް ގޯސް ޚަބަރެއް ކަމަށާއި އޮސްޓްރޭލިއާއާ އެކު ތިބި ބޮޑެތި ބައިވެރިންނަށް ދެވިދާނެ އިތުބާރާ މެދު އޮތީ ވެސް ވަރަށް ގޯސް ޚަބަރެއް" ކަމަށެވެ.\nމޮރިސަން އޭނާއަށް ދޮގު ހެއްދެވި ކަމަށް ހީފުޅުވޭތޯ ނޫސްވެރިޔަކު ކުރި ސުވާލަށް ޖަވާބު ދެއްވަމުން މެކްރޮން ވިދާޅުވީ "ހީއެއް ނުވޭ، އަޅުގަނޑަށް އޭނާ އެނގޭ" ކަމަށެވެ.\nމެކްރޮންއަށް ދޮގެއް ހަދާފައިނުވާނެ ކަމަށް މޮރިސަން ވިދާޅުވިއިރު، އޮސްޓްރޭލިއާ ސަރުކާރުގެ އިސް ވަޒީރުން ފްރާންސްގެ ލީޑަރަށް ފާޑުވިދާޅުވަނީ، އަމިއްލަ ވިސްނުމުގެ ތެރެއިން ކަމަށް އޭނާ ވިދާޅުވި އެވެ.\n"އަހަރެމެން ރަށެއް ވަގަށް ނުނަގަން. އައިފެލް ޓަވަރުގެ މޫނު ފޮރުވައެއް ނުލަން، އެއީ ކޮންޓްރެކްޓެއް،" ނިއު ސައުތު ވޭލްސްގެ މޮރޭ ޓައުންގައި ހޯމަ ދުވަހު ޖޮއިސް ބުންޏެވެ. "ކޮންޓްރެކްޓްތަކުގައި ޝަރުތުތަކެއް އެބަހުރި، އެ ޝަރުތުތަކާއި އަމަލުކުރަން އުސޫލުތަކުގެ ތެރެއިން އެ ފިޔަވަޅު އެޅީ. އެ ކޮންޓްރެކްޓް އިން ބޭރަށް ދެވިދާނެ. އެ ކޮންޓްރެކްޓްއިން އަޅުގަނޑުމެން ބޭރަށް ނުކުތީ."\n"ރަށެއް ވަގަށް ނެގުން" ޖޮއިސްގެ އޮފީހުން ބުނީ ވަޒީފާ ނެތް ފަރަންސޭސި ނިއުކްލިއާ ފިޒިއޮލޮޖިސްޓެއް ކަމަށްވާ އަންދްރޭ ގާޑްސް 1990 ވަނަ އަހަރު އެސޯލްޓް ރައިފަލް ބޭނުންކޮށްގެން ހިފަން މަސައްކަތް ކުރި އިނގިރޭސީ ޗެނަލްގެ ކުޑަކުޑަ ސާކް އައިލެންޑަށް ނިސްބަތްކޮށް ކަމަށެވެ.\nއެ ހާދިސާއަށް ނިސްބަތްކޮށް 2013 ވަނަ އަހަރު "ދަ މޭން ޓްރައިޑް ޓު ސްޓީލް އަ އައިލެންޑް" ކިޔާ ފިލްމެއް ވެސް އުފެއްދި އެވެ.\nކެބިނެޓް މިނިސްޓަރު ޑޭވިޑް ލިޓްލްޕްރައުޑް ވަނީ މެކްރޮން މޮރިސަންއަށް ފާޑުވިދާޅުވުން "ބޭއަދަބީ" ކަމެއްގެ ގޮތުގައި ސިފަކުރައްވައިފަ އެވެ.\nލިޓްލްޕްރައުޑް ވިދާޅުވީ، ގައުމީ ސަލާމަތަށްޓަކައި ޖޫން މަހު ދެ ލީޑަރުން އެއްގަލަކަށް އެރުވިއިރު، އެމެރިކާއިން އޮސްޓްރޭލިއާއަށް ނިއުކްލިއާ ޕްރޮޕަލްޝަން ޓެކްނޮލޮޖީ ހުށަހަޅާފައިވާކަން މޮރިސަންއަށް ހާމަކުރެވެން ނެތް ކަމަށެވެ.\n"އަޅުގަނޑަށް ވަރަށް ސާފުކޮށް އެނގިގެން ދިޔައީ ކޮންވެންޝަނަލް ސަބްމެރިންތަކަކީ އަޅުގަނޑުމެންގެ ސްޓްރެޓީޖިކް މަސްލަހަތުތައް ފުރިހަމަ ކުރެވޭނެ ސަބްމެރިންތަކެއް ނޫންކަން،" މޮރިސަން ވިދާޅުވި އެވެ.\nމޮރިސަންގެ ފޯނު ކޯލުތައް ނަގަން މެކްރޮން ވަނީ ދެކޮޅު ހައްދަވައިފަ އެވެ. އަދި އެ މައްސަލަ އިތުރަށް ގޯސްވީ އޮސްޓްރޭލިއާގެ ލީޑަރު މިދިޔަ ހަފްތާގައި ރޯމްއަށް ދަތުރުކުރައްވަން ހަމަޖެހިފައި އޮތް ގަޑި ވަރަށް ކައިރިވެފައި ވަނިކޮށެވެ. މި ދެ ލީޑަރުން ރޯމްގައި ރަސްމީ ބައްދަލުވުމެއް ބާއްވާފައި ނުވި ނަމަވެސް މޮރިސަން ވިދާޅުވީ "އެތައް ފަހަރަކު ވާހަކަ ދެއްކި" ކަމަށާއި ކުރިއަށް އޮތް ދުވަސްތަކުގައި އެކަން އިތުރަށް ކުރާނެ ކަމަށް ބެލެވޭ ކަމަށެވެ.\nމި ހަފްތާގައި ސްކޮޓްލެންޑްގެ ގްލާސްގޯގައި ބާއްވާ އދ. ގެ މޫސުމާބެހޭ ސަމިޓްގައި ދެ ލީޑަރުން ވެސް ބައިވެރިވެވަޑައިގަންނަވާނެ އެވެ. -- އޭޕީ\nއޮސްޓްރޭލިއާ ފްރާންސް ދުނިޔެ


މީރާއަށް ދައްކަންޖެހޭ ބައެއް ޓެކްސްތަކާއި ފީތަކުގެ ސުންގަޑި ފަސްކޮށްދީފި މީރާއަށް ދައްކަންޖެހޭ ބައެއް ޓެކްސްތަކާއި ފީތަކުގެ ސުންގަޑި ފަސްކޮށްދީފި\nމީރާއަށް ދައްކަންޖެހޭ ބައެއް ޓެކްސްތަކާއި ފީތަކުގެ ސުންގަޑި ފަސްކޮށްދީފި\nމީރާއަށް ދައްކަންޖެހޭ ބައެއް ޓެކުސްތަކާއި ފީތަކުގެ ސުންގަޑި ފަސްކޮށްދީފިއެވެ.\nމޯލްޑިވްސް އިންލަންޑް ރެވެނިއު އޮތޯރިޓީ، މީރާއިން ވިދާޅުވީ މިދިޔަ މޭ މަހުގެ 27ވަނަ ދުވަހުން ފެށިގެން މިމަހުގެ 10ވަނަ ދުވަހާއި ދެމެދު އައިސްފައިވާ ނުވަތަ އަންނަ ސުންގަޑިތައް މިމަހުގެ 11 ވަނަ ދުވަހާ ހަމައަށް ފަސްކޮށްފައިވާކަމަށެވެ.\nޓެކްސްގެ ސުންގަޑިތައް ފަސްކޮށްދީފައިވާއިރު، މީރާއިންވަނީ އެ އޮތޯރިޓީއަށް ދައްކަން ޖެހޭ ޓެކްސްއާއި ފީތައް އެ އޮތޯރިޓީގެ އޮންލައިން ޚިދުމަތް މީރާ ކަނެކްޓް އާއި ވާރުޕޭ މެދުވެރިކޮށް ދެއްކުމުގެ އިންތިޒާމް ހަމަޖައްސާފައެވެ. އަދި މީރާއިން ފޯރުކޮށްދޭ އެހެނިހެން ޚިދުމަތްތައްވެސް އޮންލައިންކޮށް ލިބޭނެ އިންތިޒާމް ހަމަޖެހިފައިވާއިރު، ހުރިހާ ފަރާތްތަކުންވެސް އޮންލައިންކޮށް ޚިދުމަތްތައް ހޯދުމަށް މީރާއިން އިލްތިމާސްކުރެއެވެ.\nމާލޭގައި އަޅާފައިވާ ފިޔަވަޅުތަކަށް ލުއި ދިނުމާއެކު، މިދިޔަ އާދީއްތަ ދުވަހުން ފެށިގެން މީރާއިން އަންނަނީ މާލޭގައި ހުންނަ މީރާގެ ޓެކްސް ޕޭޔަރ ސަރވިސް ސެންޓަރާއި ހުޅުމާލޭ ކަލެކްޝަން ސެންޓަރު ހުޅުވައިގެން ޚިދުމަތް ދެމުންނެވެ. އެގޮތުން މީރާ ޓެކްސް ޕޭޔަރ ސާވިސް ސެންޓަރ ކިއު ނަމްބަރުތައް ދޫކުރަނީ ހެނދުނު 9:00 އިން މެނދުރު 1:00އާއި ހަމައަށެވެ.\nމީރާއިން ވިދާޅުވީ ކިއު ނަންބަރު ދޫކުރާނީ މީރާގެ މޯބައިލް އެޕްލިކޭޝަނާއި "ކިއުބީ" އެޕްލިކޭޝަން މެދުވެރިކޮށް ކަމަށެވެ. އަދި އޮންލައިންކޮށް އެޕޮއިންޓްމަންޓް ނުހެއްދޭ ފަރާތްތަކަށް ގުޅައިގެން އެޕޮއިންޓްމަންޓް ލިބޭނެ ކަމަށް މީރާއިން މަޢުލޫމާތުދެއެވެ.


SunOnline: Fahumaan ge goalun Mahibadhoo balikoh TC Semi ah\nޔޫތު ޗެމްޕިއަންޝިޕް: ފަހުމާންގެ ގޯލުން މަހިބަދޫ ބަލިކޮށް ޓީސީ ސެމީއަށް\nޝައިހާން ޒަރީރު 28 Jan 2022, 23:33\nޔޫތު ޗެމްޕިއަންޝިޕް 21/2022 - ޓީސީއާއި މަހިބަދޫ ސްޕޯޓްސް ކްލަބް ބައްދަލުކުރި މެޗުގެ ތެރެއިން ޓީސީގެ ކުޅުންތެރިން ސެލެބްރޭޓް ކުރަނީ-- ސަން ފޮޓޯ/ މުހައްމަދު ހައްޔާން\nމަހިބަދޫ ސްޕޯޓްސް ކްލަބުގެ މައްޗަށް ފަހަތުން އަރައި ކުރި ހޯދާ ޓީސީ ސްޕޯޓްސް ކްލަބުން ޔޫތު ޗެމްޕިއަންޝިޕްގެ ސެމީ ފައިނަލަށް ދަތުރުކޮށްފިއެވެ.\nގަލޮޅު ރަސްމީ ރަސްމީ ދަނޑުގައި މިރޭ ކުޅުނު މެޗު ޓީސީއިން ކާމިޔާބުކުރީ 3-2 އިންނެވެ.\nމެޗުގެ ކުރީކޮޅު މަހިބަދޫއިން ލަނޑެއް ޖަހައި ލީޑު ނެގިއެވެ. މެޗުގެ ހަތަރުވަނަ މިނެޓުގައި ޓީސީގެ ގޯލް އޭރިޔާ ތެރެއަށް ވަދެ ކީޕަރު ނައިސަމް އަހުމަދުގެ އަތްމަތިން ގޯލުގެ ތެރެއަށް ފޮނުވައިލައިގެން އެ ޓީމަށް ލީޑު ނަގައިދިނީ ހަސަން ނާއިމްއެވެ.\nމަހިބަދޫގެ ލަނޑަށްފަހު ޓީސީއިން ލަނޑެއްޖަހައި ނަތީޖާ ހަމަހަމަ ކުރުމަށް ވަރަށް ބޮޑަށް މަސައްކަތް ކުރަމުން ދިޔައެވެ. މެޗުގެ 11ވަނަ މިނެޓުގައި ޓީސީގެ އައިހަމް ހަމްދޫން މަހިބަދޫގެ ގޯލް އޭރިޔާ ތެރެއިން ޖެހި ބޯޅަ މަހިބަދޫގެ ކީޕަރުގެ އަތުގައި ޖެހި ރީ ބައުންސަށް ނިކުތުމުން އަހުމަދު ޒައުލް ނާޒިމް ފޮނުވާލި ނަމަވެސް މަހިބަދޫގެ ކީޕަރު މުހައްމަދު އިގްޔާން އިގްބާލް އެ ބޯޅަ މަތަކުރިއެވެ.\nޓީސީއިން ލަނޑެއް ޖެހުމަށް މަސައްކަތް ކުރަނިކޮށް މަހިބަދޫއިން އިތުރު ލަނޑެއް ޖަހައި ލީޑު ފުޅާކުރިއެވެ. މެޗުގެ 14ވަނަ މިނެޓުގައި މަހިބަދޫގެ ނާއިމް ޓީސީގެ ގޯލް އޭރިޔާ ތެރެއަށް ބޯޅަ ހިފައިގެން ވަދެ މަޑު މަޑުން ފޮނުވާލި ބޯޅަ ޓީސީގެ ކީޕަރަށް މަތަނުކުރެވި ވަނީ ގޯލަށެވެ.\nމި ލަނޑަށްފަހު ވެސް މަހިބަދޫ ޓީމުން އިތުރު ހަމަލާ ތަކެއް އުފައްދައި ލީޑު ފުޅާ ކުރަން މަސައްކަތް ކުރިއެވެ.\nމެޗުގެ 22 ވަނަ މިނެޓުގައި ޓީސީއަށް ލިބުނު ކޯނަރަކުން އެ ޓީމު ގޯލެއް ޖަހައި ނަތީޖާގެ ފަރަގު ކުޑަ ކުރި ނަމަވެސް، ރެފްރީ ނިންމީ އޮފްސައިޑް ކަމަށެވެ.\nއޭގެ އެއް މިނެޓު ފަހުން ޓީސީއިން ލަނޑެއް ޖަހައި އުންމީދު އައު ކުރިއެވެ. ޓީސީގެ ހަސަން އަޒޫމު އަލީ ދިން ޕާހެއް މަހިބަދޫގެ ގޯލަށް ފޮނުވާލައިގެން ޓީސީއަށް މި ލަނޑު ކާމިޔާބުކޮށްދިނީ ޔޫސުފް ޝާއިފެވެ.\nޔޫތު ޗެމްޕިއަންޝިޕް 21/2022 - ޓީސީއާއި މަހިބަދޫ ސްޕޯޓްސް ކްލަބް ބައްދަލުކުރި މެޗުގެ ތެރެއިން -- ސަން ފޮޓޯ/ މުހައްމަދު ހައްޔާން\nމެޗުގެ 28ވަނަ މިނެޓުގައި ޓީސީގެ ޒައުލް ދިން ޕާހަކުން އަޒޫމްގެ ބާރު ހަމަލާއެއް މަހިބަދޫގެ ގޯލަށް އަމާޒުކޮށް ފޮނުވާލި ނަމަވެސް، މަހިބަދޫގެ ކީޕަރު ހުށިޔާރުކަމާއެކު އެ ހަމަލާ މަތަކުރިއެވެ.\nމަހިބަދޫއިން ވެސް ދިޔައީ ޓީސީގެ ގޯލަށް އަމާޒުކޮށް އިތުރު ހަމަލާތަކެއް އުފައްދަމުންނެވެ. މެޗުގެ 29 ވަނަ މިނެޓުގައި މަހިބަދޫގެ އަހުމަދު ޔާނިޝް އިބްރާހިމް ޝަކީބް ފޮނުވާލި ބޯޅަ ދިޔައީ ގޯލު ދަނޑި މަތިން ބޭރަށެވެ.\nޓީސީއިން މެޗުގެ ނަތީޖާ ހަމަހަމަ ކުރީ 35ވަނަ މިނެޓުގައެވެ. މި ލަނޑު ވެސް އެ ޓީމަށް ކާމިޔާބުކޮށްދިނީ ޔޫސުފް ސާއިފެވެ.\nމެޗުގެ ފުރަތަމަ ހާފު ނިމުނީ 2-2އަަކުން އެއްްވަރު ވެފައި އޮވެގެންނެެވެ.\nދެވަނަ ހާފު ފަށައިގެން 47ވަނަ މިނެޓުގައި ޓީސީގެ އައިހަމް އަށް ކުރި ފައުލަކާ ގުޅިގެން އެ ޓީމަށް މަހިބަދޫ އޭރިޔާ ކައިރިން ހިލޭ ޖެހުމެއް ލިބުނެވެ. ނުރައްކާ ހިސާބަކުން ލިބުނު އެ ހިލޭ ޖެހުން ފޮނުވާލީ އަހުނަފް މުހައްމަދު ތަސްނީ،ް (ނަފްކޮ)އެވެ. ނަމަވެސް ނަފްކޮ ފޮނުވާލި ބޯޅަ މަހިބަދޫގެ ގޯލާ އަމާޒުވާ ގޮތެއް ނުވިއެވެ.\nމެޗުގެ 56 ވަނަ މިނެޓުގައި ޓީސީއަށް ލަނޑެއް ޖަހައި ލީޑު ނަގަން ރަނގަޅު ފުރުސަތެއް ލިބުނުއިރު، މަހިބަދޫގެ ޑިފެންޑަރަކު ހުށިޔާރުކަމާއެކު އެ ބޯޅަ ސަލާމަތްކުރިއެވެ.\nމެޗުގެ 63 ވަނަ މިނެޓުގައި މަހިބަދޫގެ މުހައްމަދު ލިވާޒް ސަމީރު ފޮނުވާލި ބޯޅަ ޓީސީގެ ކީޕަރުގެ އަތުގައި ޖެހިފައި ގޯލަށް ވަންނަން ދިޔަ ބޯޅަ ޓީސީގެ ޑިފެންޑަރަކު ސަލާމަތްކުރިއެވެ. އެއަށްފަހު ވެސް ޓީސީއިން ލަނޑު ޖެހުމަށް ގިނަ ހަމަލާތަޖެއް އުދެއްދި ނަމަވެސް، މަހިބަދޫ ޓީމުގެ ޑިފެންސް ލައިން އަދި ގޯލް ކީޕަރުގެ ހުށިޔާރުކަމުން ޓީސީއަށް ގޯލެއް ޖެހޭ ގޮތް ނުވެއެވެ.\nފުލު ފުލުގައި ހަމަލާ އުފައްދަމުން ގޮސް ޓީސީއިން 85 ވަނަ މިނެޓުގައި ލަނޑު ޖަހައި ފުރަތަމަ ފަހަރަށް މެޗުގައި ލީޑު ނެގިއެވެ. މަހިބަދޫގެ އޭރިޔާ ތެރެއިން ލިބުނު ބޯޅައެއް ގޯލަށް ފޮނުވާލައިގެން އެ ލަނޑު ކާމިޔާބުކޮށްދިނީ ފަހުމާނުއެވެ. ޓީސީގެ މި ލަނޑަށްފަހު މެޗުގެ ނަތީޖާ ހަމަހަމަ ކުރަން މަހިބަދޫއިން ވަރަށް މަސައްކަތްކުރިއިރު، ޓީސީއިން ލީޑު އިތުރަށް ފުޅާ ކުރުމަށް ހަމަލާ އުފައްދަމުން ދިޔައެވެ.\nމެޗުގެ ފުރިހަމަ ވަގުތު ހަމަވީ 3-2 އިން ޓީސީ ކުރީގައި އޮވެގެންނެވެ. މެޗުގެ މޮޅު ކުޅުންތެރިއަކަށް ވެސް ހޮވުނީ ބަދަލު ކުޅުންތެެރިއެއްގެ ގޮތުގައި ކުޅެން ނުކުމެ ޓީސީއަށް ވިނިންގޯލް ޖަހައިދިން ފަހުމާނެވެ.\nޓީސީން ފުރަތަމަ ވެލެންސިއާއާ ދެކޮޅަށް ކުޅުނު މެޗުގައި ވެސް ބަދަލު ކުޅުންތެރިއެއްގެ ގޮތުގައި ނުކުމެ ފަހުމާނު ދެ ގޯލު ޖެހިއެވެ.\nމިއާއެކު ޓީސީއަށް މުބާރާތުގެ ސެމީގެ ޖާގަ ޔަޤީންވީއެވެ. ޓީސީއަކީ މި މުބާރާތުގައި ސެމީއަށް ދަތުރުކުރި ފުރަތަމަ ޓީމެވެ.\nމުބާރާތުގެ ކުޅުން ދެން އޮންނާނީ އާދީއްތަ ދުވަހުއެވެ. އެ ދުވަހު ހަވީރު 4:00ގައި ބައްދަލު ކުރާނީ ގްރީން ސްޓްރީޓްސްއާއި ދަ ގްރާންޑޭއެވެ. ރޭގަނޑު 8:30ގައި ވާދަކުރާނީ މާޒިޔާ ސްޕޯޓްސް އެންޑް ރެކްރިއޭޝަންއާއި ކްލަބް އީގަލްސްއެވެ.\nމަހިބަދޫ ސްޕޯޓްސް ކްލަބް\nވެލެންސިއާ އިން މަހިބަދޫގެ މައްޗަށް ކުރި ހޯދައިފި\nފަހުމާންގެ ގޯލުން މަހިބަދޫ ބަލިކޮށް ޓީސީ ސެމީއަށް\nމަހިބަދޫއިން ޔޫވީ މޮޅުވިޔަ ނުދީ ހިފަހައްޓައިފި


މަދަނީ ޖަމިއްޔާތަކަށް ކެންޑިޑޭޓުން ވެލައްވާފައިވާ ވަޢުދުތައް — Ihavandhoo.com\n10 މާރިޗު 2014 1 ޢަބުދުﷲ ޙަމީދު\nތިރީގައި މިހިމަނާލަނީ އިމަގު މަޖިލިސް ބަހުސްގައި މަޖިލިސް އިންތިހާބުގައި ވާދަކުރައްވާ ކެންޑިޑޭޓުންނާއި ކުރެވުނު ސުވާލުތަކުގެ ތެރެއިން، ހިންގުންތެރި ކުލަބު ޖަމިއްޔާތަށް އިތުރަށް ހަރުދަނާ ކުރުމަށްޓަކައި ޤާނޫނީ، ފަންނީ އަދި ފަރުދީ ފެންވަރުގަ ކޮށްދެއްވާނެ ކަންތައްތަކާއި ގުޅޭގޮތުން ކުރި ސުވާލުގައި ކެންޑިޑޭޓުން ދެއްވާފައިވާ ޖަވާބުތަކުގެ ތެރެއިން ރައްޔިތުންނަށް ވެލައްވާފައިވާ ވަޢުދު ތަކެވެ.\n- އެބޭފުޅާގެ މެނިފެސްޓޯގަ ހިމެނޭ ގިނަ ކަންތައްތަކަކީ ކުލަބު ޖަމިއްޔާތަކާއި ގުޅިގެން މެނުވީ ނުކުރެވޭނެ ކަންތައްތައް ކަން ފާހަގަ ކުރައްވާ، ހުރިހާ ގޮތަކުންވެސް ކުލަބު ޖަމިއްޔާތަކަށް އެއްބާރުލުން ވަރަށް ފުރިހަމައަށް ލިބިގެން ދާނެ ކަމަށް ވިދާޅުވި.\n- ޖަމިއްޔާ ތަކާއި ގުޅިގެން ފުޓުބޯޅަ، ވޮލީ ރެފުރީން އުފެއްދުން.\n- ޖަމިއްޔާ ތަކާއި ގުޅިގެން މައިކަޕު ފުޓުބޯޅަ މުބާރާތް، ވޮލީ މުބާރާތް ކުރިއަށް ގެންދިއުން\n- ޖަމިއްޔާ ތަކާއި ގުޅިގެން ޤުރުއާނާއި ބެހޭ ޢިލްމު ފުޅާ ކުރުމަށް ޓުރެއިނިންގ ޕުރޮގުރާމްތައް ހިންގުން\n- ޖަމިއްޔާ ތަކާއި ގުޅިގެން އަންހެނުންނަށް އެރޮބިކްސް ޓުރެއިނަރުން އުފެއްދުން\n- މިދާއިރާގެ ޖަމިއްޔާތަކުގެ ތެރެއިން އެބޭފުޅާގެ އެހީތެރިކަމަށް އެދޭ ޖަމިއްޔާތަކަށް އެކަށީގެންވާ ގޮތެއްގައި އެއްބާރުލިންދީ އެހީތެރިކަން ފޯރުކޮށްދެމުން ދާ ކަމަށް ފާހަގަ ކުރައްވާ ކުރިއަށް އޮތްތަނުގައިވެސް އެބޭފުޅާގެ އެހީތެރިކަން ޖަމިއޔާތަކަށް ފުޅާ ދާއިރާއެއްގައި އެބޭފުޅުންގެ ހަރަކާތްތަކަށް ލިބިގެން ދާނެ ކަމަށް ވިދާޅުވި.\n- ހިންގުންތެރި ޖަމިއްޔާތަކަށް ދަޢުލަތުގެ ބަޖެޓުން ކޮންމެވެސް މިންވަރެއް ކޮންމެ އަހަރަކުވެސް ލިބޭނެ ގޮތް އެކަށައެޅޭތޯ ޤާނޫނެއްގެ ތެރެއިން މަސައްކަތް ކޮށްދޭނެކަމުގެ ޔަޤީންކަން އަރުވަން.\n- ޖަމިއްޔާ އިން ހިންގާ ހަރަކާތްތަކުގަ ފަސްނުޖެހި، ސާބިތުކަމާއި އެކު އެހީތެރިވުމާއި މަދަދު ދިނުމުގައި ދެމިހުންނާނެ ކަމަށް ވިދާޅުވި.\n- ޖަމިއްޔާ ހިންގުމުގަ އިންސާނީ ވަސީލަތްތަކުގެ ދާއިރާއިންނާއި އެހިނެހިން ގޮތްގޮތުން ފުރިހަމަ އެހީތެރިކަމާއި މަދަދު ދިނުމުގައި ސާބިތުކަމާއި އެކު ދެމިހުންނާނަން.\n- ކޯޕަރޭޓިވް ހަދައިގެން ނޫނީ މަދަނީ ޖަމިއްޔާތައް ހިންގުމަކީ އުދަނގޫ ކަމެއްކަމަށް ފާހަގަ ކުރައްވާ ވިދާޅުވެފައިވަނީ މިއަދު މަދަނީ ޖަމިއްޔާތަކުގަ ވިޔަފާރި ވިންގު ތައް ހުންނަން ޖެހޭ ކަމަށާއި، މިދާއިރާއަށް ދެވޭނެ މާލީ އަދި ފަންނީ އެހީ މިއަދު ރާއްޖޭގައި އެބައޮތްކަން ފާހަގަ ކުރައްވާ އެކަން އެބޭފުޅާ އަށް ކޮށްދެވިދާނެކަމަށް ފާހަގަ ކުރެއްވި.\n- މަދަނީ ޖަމިއްޔާތަކަށް މާލީ އެހީތެރިކަން ބޭނުންވާ ކަން ފާހަގަ ކުރައްވާ، މަޖިލިސް މެންބަރުކަމުގެ މަޤާމު ލިބިއްޖެނަމަ، ޖަމިއްޔާ ޖަމާޢަތްތަކަށް އާމްދަނީ ލިބޭނޭ އުސޫލުތަކެއް ޤާއިމުކޮށް ޖަމިއްޔާތަކަށް އެފުރުޞަތުތައް ހޯދަދެއްވާނެ ކަމަށް ވިދާޅުވި. އަދި އެކަމާ ބެހޭ ބިލެއް މަޖިލިހަށް ހުށައަޅާނެ ކަމަށްވެސް ވަނީ ވިދާޅުވެފަ.\n- ޖަމިއްޔާ ޖަމާއަތް ތަކުގެ ހިންގުންތެރިންނަށާއި މެންބަރުންނަށް ހާއްސަކޮށްގެން ތަފާތު ހޭލުންތެރި ޕުރޮގުރާމުތައް ހިންގުމާއި މިފަދަ ޕުރޮގުރާމުތައް ހިންގުމަށްޓަކައި ފަންޑު ހޯދާދިނުމުގައި އެހީތެރިވެދޭނެ ކަމަށް ވިދާޅުވި.\n- ޖަމިއްޔާ ޖަމާއަތް ތަކުގެ މެންބަރުންނަށް ތަފާތު ހުނަރުވެރި ޕުރުގުރާމްތައް ހިންގުމަށް އެފ ޕުރުގުރާމްތައް ހޯދާދޭނެ ކަމަށް ވިދާޅުވި.\n- ކުޅިވަރުގެ ރޮނގުންނާއި އެހެނިހެން ރޮނގުތަކުން ޒުވާނުން ނަށް ތަމްރީނު ޕުރޮގުރާމުތައް ހޯދާދިނުމަށް މަސައްކަތް ކުރާނެ ކަމަށް ދެންނެވި.\nމަތީނުގެ ޚިޔާލު ރަނގަޅު އެކަމަކު އެކަން ކުރާނެ ގޮތެއް ނުބުނޭ...\n– 10 މާރިޗު 201420


Raees Yameen beyys faruvaa ah Male genesfi\nރައީސް ޔާމީން ބޭސް ފަރުވާއަށް މާލެ ގެނެސްފި\nމާލެ ގެނައިންކަން ކަރެޝަނަލް ސަރވިސް އިން ވަނީ ކަށަވަރުކޮށްދީފައި\nމާލެ ގެނެސްފައިވަނީ ބޭސްފަރުވާ އަށް\nކ. މާލެ 19 ފެބުރުއަރީ 2020 | ބުދަ 14:18 3,777\nކުރީގެ ރައީސް އަބްދުﷲ ޔާމީން އަބްދުލްގައްޔޫމް - ރާއްޖެ އެމްވީ\nމަނީ ލޯންޑްރިންގެ ކުށް ސާބިތުވެ، ފަސް އަހަރުގެ ޖަލު ހުކުމެއް ތަންފީޒު ކުރައްވަނުން ގެންދަވާ ކުރީގެ ރައީސް އަބްދުﷲ ޔާމީން އަބްދުލްގައްޔޫމް ބޭސްފަރުވާއަށް މާލެ ގެނެސްފިއެވެ.\nބުދަ ދުވަހު، ރައީސް ޔާމީން ބޭސްފަރުވާއަށް މާލެ ގެންނަވާފައިވާކަން މޯލްޑިވްސް ކަރެޝަނަލް ސަރވިސްއިން ވަނީ "ރާއްޖެއެމްވީ"އަށް ކަށަވަރު ކޮށްދީފައެވެ. ނަމަވެސް ރައީސް ޔާމީން ބޭސްފަރުވާއަށް ގެންނެވިކަން ފިޔަވާ އިތުރު މައުލޫމާތެއް ކަރެކްޝަނުން ހިއްސާކޮށްފައެއް ނުވެއެވެ. އެނގިފައިވާ ގޮތުގައި ރައީސް ޔާމީން އައިޖީއެމްއެޗަށް ގެނެސްފައި ވަނީ އެމަނިކުފާނު ހަދަންޖެހޭ ޓެސްޓްތަކެއް ހެދުމަށެވެ.\nރައީސް ޔާމީން ވަނީ އެމަނިކުފާނުގެ ސިއްހީ ހާލުކޮޅާމެދު، ހައިކޯޓުގައި އެމަނިކުފާނުގެ ފަރާތުން ހުށަހަޅާފައިވާ އިސްތިއުނާފް މައްސަލައިގެ ޝަރީއަތުގެ އަޑުއެހުމުގައި ވާހަކަފުޅު ދައްކަވާފައެވެ. އެގޮތުން އެމަނިކުފާނުގެ ނަފްސާނީ މައްސަލަތަކެއްގެ އިތުރުން، ހިތުގެ މައްސަލައެއް ކުރިމަތިވެފައިވާކަން ހާމަކުރައްވާފައެެވެ. ނަމަވެސް ހިތުގެ މައްސަލައަކީ އެމަނިކުފާނުގެ މައްޗަށް ޖަލަށް ހުކުމް ކުރުމުގެ ކުރިންވެސް ދިމާވެފައިވާ މައްސަަލައެއް ކަމަށް ވިދާޅުވެފައިވެއެވެ.\nރައީސް ޔާމީން ވިދާޅުވީ ހިތުގެ އެ ބައްޔަށް ދޭނެ ފަރުވާއެއް ރާއްޖޭގައި ނެތް ކަމަށާއި އެ ޓެސްޓްތައް ވެސް ހެދެން ނެތް ކަމަށެވެ. އޭގެ އިތުރުން އެމަނިކުފާނުގެ މައިބަދައިގެ ކަށިގަނޑެއް ގުޑާފައިވާ ކަމަށާއި އެ އޮޕަރޭޝަން ވެސް ކުރަން ޖެހިފައިވާ ކަމަށް ވިދާޅުވިއެވެ. އެ އޮޕަރޭޝަން ކުރައްވަން ވެސް ބޭނުންފުޅު ވަނީ ރާއްޖެއިން ބޭރަށް ވަޑައިގެން ކަމަށް ހައިކޯޓުގައި ބޭއްވި އިސްތިއުނާފް އަޑުއެހުމުގައި ރައީސް ޔާމީން ވިދާޅުވެފައިވެއެވެ.\nއެމްއެމްޕީއާރުސީގެ ހިޔާނާތުގެ ފައިސާގެ ތެރެއިން ގއ. ބޮޑުމުލާ ވިއްކާލައިގެން، އިކުއިޒިޝަން ކޮސްޓްގެ ގޮތުގައި ލިބުނު އެއް މިލިއަން ޑޮލަރު، އެސްއޯއެފް ކިޔާ އަމިއްލަ ކުންފުންޏެއް މެދުވެރިކޮށް، އެފައިސާ ވަނީ ރައީސް ޔާމީންގެ އަމިއްލަފުޅު ބޭންކް އެކައުންޓަށް ޖަމާކޮށްފަ އެވެ. އެމައްސަލާގައި ދައުލަތަށް އެފައިސާ ހަވާލު ކުރުމަށް އެންޓި ކޮރަޕްޝަން ކޮމިޝަނުން އެދުމުން، އެފައިސާ ހަވާލު ކުރުމުގެ ބަދަލުގައި، ޖެނެރަލް އިންވެސްޓްމަންޓް އެކައުންޓެއް މެދުވެރިކޮށް 36 މަސް ދުވަސް ވަންދެން އެފައިސާ އިންވެސްޓްކޮށް، އިތުރަށް ފައިދާ ހޯދާފައިވާ ކަމަށްވެސް ރައީސް ޔާމީންގެ މަނީ ލޯޑަރިންގގެ މައްސަލާގައި ދައުލަތުން ބުނެފައި ވެއެވެ.\nމަނީ ލޯންޑަރިންގ މައްސަލާގައި ރައީސް ޔާމީންގެ މައްޗަށް ކްރިމިނަލް ކޯޓުން ސަބިތުވެ، އެމަނިކުފާނު ފަސް އަހަރަށް ޖަލަށްލުމާއެކު ފަސް މިލިއަން ޑޮލަރުން ޖޫރިމަނާކޮށްފައި ވަނީ 2019 ވަނަ އަހަރުގެ ނޮވެމްބަރު މަހުގެ 28 ވަނަ ދުވަހު އެވެ.


RaeesulJumhooriyyaa dhehvaa khaasa Inaam 39 beyfulhakah libivadaigenfi - vNews.mv\nޖުމްހޫރީ ދުވަސް ފާހަގަކުރުމަށް ދަރުބާރުގޭގައި ބޭއްވި ޖަލްސާގެ ތެރެއިން - ވީފޮޓޯ : އަހުމަދު ޝުރައު\nރައީސުލްޖުމްހޫރިއްޔާ ދެއްވާ ޚާއްޞަ އިނާމު 39 ބޭފުޅަކަށް ލިބިވަޑައިގެންފި\nއާމިނަތު އަމީނާ (އަނާ) 11 November 2019, 00:25\nމަތީ ދަރަޖަ ހޯދާ ފަރާތްތަކަށް ރައީސުލްޖުމްހޫރިއްޔާ ދެއްވާ ޚާއްޞަ އިނާމު ދެއްވައިފިއެވެ.\nރައީސުލްޖުމްހޫރިއްޔާ ދެއްވާ ޚާއްޞަ ދެއްވާފައި ވަނީ، ޖުމްހޫރީ ދުވަހުގެ މުނާސަބަތުގައި އާދިއްތަ ދުވަހުގެރޭ ދަރުބާރުގޭގައި ބޭއްވި ރަސްމީ ޖަލްސާގައި، ރައީސުލްޖުމްހޫރިއްޔާ އިބްރާހިމް މުޙައްމަދު ޞާލިހު އެވެ. ޚާއްސަ އިނާމު ލިބިވަޑައިގެންނެވި ބޭފުޅުންނަށް ރައީސުލްޖުމްހޫރިއްޔާ ދެއްވީ މެޑެއްޔަކާއި ހަނދާނީ ލިޔުމެކެވެ.\nމިއަހަރުގެ ޚާއްޞަ އިނާމު 39 ބޭފުޅަކަށް ލިބިވަޑައިގެންނެވިއެވެ. އެ ބޭފުޅުންގެ ތެރޭގައި ހިމެނިވަޑައިގަންނަވަނީ، ދިވެހިރާއްޖޭގެ ޤައުމީ ސަނަދުތަކުގެ އޮނިގަނޑުގެ އެންމެ މަތީ ލެވެލްގެ ސަނަދެއް ހާސިލްކުރުމުގައި ފާހަގަކޮށްލެވޭ ކާމިޔާބީއެއް ހޯއްދެވި ބޭފުޅަކާއި، މަތީ ތަޢުލީމާއި ތަމްރީނުގެ ކޯހަކުން އެންމެ މަތީ ވަނަ ހޯއްދެވި 32 ބޭފުޅުންނެވެ. އަދި ބައިނަލްއަޤްވާމީ މިންކުރުމަކުން އެންމެމަތީ ވަނަ ނުވަތަ ޝަރަފެއް ހޯއްދަވާފައިވާ6ބޭފުޅުންނެވެ.\nމީގެ އިތުރުން ޤައުމީ ކުޅިވަރު ދެޓީމެއްވެސް ހިމެނެއެވެ. ދިވެހިރާއްޖޭގެ ޤައުމީ ސަނަދުތަކުގެ އޮނިގަނޑުގެ އެންމެމަތީ ލެވެލްގެ ސަނަދެއް ހާސިލުކުރުމުގައި ފާހަގަކޮށްލެވޭ ކާމިޔާބީއެއް ހޯއްދެވި ބޭފުޅަކީ ރ. ހުޅުދުއްފާރު އޯކިޑްވިލާ ޑޮކްޓަރ ޔޫސުފް ނިޡާމް އެވެ.\nމަތީ ތަޢުލީމާއި ތަމްރީނުގެ ކޯހަކުން އެންމެ މަތީ ވަނަ ހޯއްދަވައިގެން، ރައީސުލްޖުމްހޫރިއްޔާ ދެއްވާ އިނާމު މިއަހަރު ހާސިލު ކުރެއްވީ 32 ބޭފުޅުންނެވެ. އެބޭފުޅުންގެ ތެރޭގައި މާސްޓަރޒް ޑިގްރީ ހާސިލުކުރެއްވި 18 ބޭފުޅުންނާއި، ޕޯސްޓްގްރެޖުއޭޓް ޑިޕްލޮމާ ހާސިލު ކުރެއްވި އެއް ބޭފުޅަކާއި، ބެޗްލަރޒް ޑިގްރީ ހާސިލުކުރެއްވި 13 ބޭފުޅުން ހިމެނިވަޑައިގަންނަވައެވެ.